text:
ངོ་སྤྲོད་གནད་བསྡུས།
མིང་། ལྷ་ས་གཙུག་ལག་ཁང་ངམ་དགའ་བཞི་འཕྲུལ་སྣང་གཙུག་ལག་ཁང་། བཞེང་མཁན། བཙན་པོ་སྲོང་བཙན་སྒམ་པོ། ལོ་ཚིགས། ༦༣༩ ས་གནས། ལྷ་ས་གྲོང་ཁྱེར། རྒྱ་ཁྱོན། སྤྱི་ཁྲེ་གྲུ་བཞི་མ ༢༥༠༠༠ ཡས་མས། རྟེན་གཙོ། ཇོ་བོ་ཤཱཀྱ་མུ་ནེ། རྣམ་པ། རྒྱ་བལ་སོགས་ཀྱི་བཟོ་སྐྲུན་རིག་པའི་ཉིང་བཅུད་གཅིག་ཏུ་འདུས་པའི་ཐུན་མིན་བོད་ཀྱི་ཁྱད་ཆོས་ལྡན་པར་བཞེངས་ཡོད།
ར་ས་གཙུག་ལག་ཁང་།
རྒྱལ་བོ་སྲོང་བཙན་སྒམ་པོའི་སྐུ་རིང་ལ་མཐའ་བཞིའི་རྒྱལ་ཁམས་དང་ཕྱི་འབྲེལ་མཛའ་མཐུན་འབྱུང་བའི་ཕྱིར་དུ་ཁྱིམ་མཚེས་རྒྱལ་ཁབ་ལ་གཉེན་འབྲེལ་བཙུགས། རྒྱ་བལ་གྱི་བཙུན་མོ་ཁབ་ཏུ་བཞེས་ཤིང་། རྒྱ་བཟས་སྤྱི་ལོ ༦༣༩ ལོར་ཇོ་བོ་ཤཱཀྱ་མུ་ནེ་དགུང་ལོ་བཅུ་གཉིས་ལ་ཕེབས་པའི་སྐུ་ཚད་ཅན་དང་། བལ་བཟས་སྤྱི་ལོ ༦༤༡ ལོར་ཇོ་བོ་མི་བསྐྱོད་རྡོ་རྗེ་དགུང་ལོ་བརྒྱད་ལ་ཕེབས་པའི་སྐུ་ཚད་ཅན་སོགས་རྟེན་བྱིན་རླབས་ཅན་གདན་དྲངས་པ་ལ་གཙུག་ལག་ཁང་བཞེངས། བལ་བཟས་བཞེངས་པ་དེར་ར་ས་དགའ་བཞི་གཙུག་ལག་ཁང་ཟེར་ཅིང་། ས་སུ་ར་མོ་ཆེ་ན་ཡོད་པའི་ཇོ་བོ་ཤཱཀྱ་མུ་ནེ་བཙན་པོ་ཁྲི་ལྡེ་གཙུག་བརྟན་གྱི་སྐབས་སུ་འདིར་གདན་དྲངས་པ་ཡིན། ༼བོད་ཀྱི་སློབ་འབྲིང་དྲ་བ་ལས་བཤུས།༽
ལྷ་ས་གཙུག་ལག་ཁང་།
སྤྱི་ལོ ༦༣༩ ལོར་བཞེངས་པའི་ར་ས་འཕྲུལ་སྣང་གི་གཙུག་ལག་ཁང་ངམ་དགའ་བཞི་འཕྲུལ་གྱི་ལྷ་ཁང་ལ་ད་ལྟ་ཡོངས་གྲགས་སུ་ལྷ་སའི་གཙུག་ལག་ཁང་ཞེས་འབོད། ལྷ་ས་གྲོང་ཁྱེར་གྱི་དབུས་སུ་འོ་ཐང་མཚོ་ཞེས་པའི་སྟེང་བལ་བཟའ་ཁྲི་བཙུན་གྱི་ཐུགས་འདོད་དང་ཐང་གོང་མའི་སྲས་མོ་འུན་ཤིང་ཀོང་ཇོས་སྤོར་ཐང་རྩིས་སྐོར་ཞུས་ནས། བོད་རྒྱལ་པོ་སྲོང་བཙན་སྒམ་པོས་དུས་རབས་བདུན་པའི་ནང་གཙུག་ལག་ཁང་ཐོག་མར་བཞེངས་པར་གྲགས་པ་ད་བར་མི་ལོ་ཆིག་སྟོང་གསུམ་བརྒྱ་ལྷག་ཙམ་གྱི་ལོ་རྒྱུས་ཡོད། དེ་ཡང་སྤོར་ཐང་རྩིས་ལ་བོད་ཀྱི་ས་དབྱིབས་དེ་སྲིན་མོ་གན་རྐྱལ་དུ་བསྡད་པ་ལྟ་བུ་ཡོད་པ་ལས་ལྷ་ས་གཙུག་ལག་ཁང་བཞེངས། བོད་རིགས་དད་ལྡན་རྣམས་ཀྱི་ཕྱག་དང་མཆོད་འབུལ་ཞུ་ཡུལ་གཙོ་བོ་དང་། རྒྱལ་ཁབ་ཕྱི་ནང་གི་ལྟ་སྐོར་གནང་ཡུལ། ལོ་རྒྱུས་ཞིབ་འཇུག་པ་རྣམས་ཀྱི་མེད་དུ་མི་རུང་བའི་གལ་འགངས་ཆེ་བའི་གནས་མཆོག་ཁྱད་དུ་འཕགས་པ་ཞིག་ཏུ་ཆགས་ཡོད་དོ། །༼བོད་ལྗོངས་རིག་གནས་དྲ་བ་ལས་བཤུས།༽
ར་ས་འཕྲུལ་སྣང་གཙུག་ལག་ཁང་།
ཏཱ་ལའི་བླ་མ་སྐུ་ཕྲེང་ལྔ་བ་ཆེན་པོ་ནས་བཟུང་དགེ་ལུགས་པས་བདག་སྐྱོང་གཙོ་བོ་མཛད། ཆགས་ཡུལ། ལྷ་ས་གྲོང་ཁྱེར་དབུས། འདེབས་ལོ། ས་མོ་ཕག་སྤྱི་ལོ ༦༣༩ འདེབས་མཁན། ཆོས་རྒྱལ་སྲོང་བཙན་སྒམ་པོ་དང་བལ་བཟའ་ཁྲི་བཙུན། རྒྱའི་བཙུན་མོ་འུན་ཤིང་ཀོང་ཇོས་ས་དཔྱད་བརྟགས་པ་དང་སྤོར་ཐང་བརྩིས། གཙུག་ལག་ཁང་དེའི་རྟེན་གྱི་གཙོ་བོ་ནི། ཇོ་བོ་ཤཱཀྱ་མུ་ནེ་དགུང་ལོ་བཅུ་གཉིས་ཀྱི་སྐུ་ཚད་ཅན་དེ་ཡིན་ཞིང་། དེ་ཡང་སྔར་རྒྱ་གར་ཤར་ཕྱོགས་ཀྱི་ཡུལ་མ་གདྷ་བྱ་བར་སངས་རྒྱས་ཆོས་ལུགས་ལ་དད་པ་ཤིན་ཏུ་ཆེ་བའི་པཱ་ལའི་རྒྱལ་བརྒྱུད་བདུན་གྱི་ནང་གི་རྒྱལ་བོ་ཆེ་གེ་མོ་ཞིག་གི་དུས་སུ། རྒྱ་ནག་རྒྱལ་བོའི་རྟེན་སྐྱེས་སུ་བསྐུར་ཏེ་རྒྱ་ནག་ཏུ་ལོ་ལྔ་བརྒྱ་ཙམ་བཞུགས་ཟེར། དེ་ནས་རྒྱའི་ཐང་རྒྱལ་རབས་སྐབས་རྒྱལ་བོ་ཐང་ཐའེ་ཙུང་གིས་འུན་ཤིང་ཀོང་ཇོ་བོད་རྒྱལ་སྲོང་བཙན་སྒམ་པོའི་བཙུན་མོར་ཕུལ་སྐབས་སྲས་མོའི་རྟེན་སྐལ་དུ་ཇོ་བོ་ཤཱཀྱ་མུ་ནེའི་སྐུ་དེ་བོད་དུ་བསྐུར་ནས། ཐོག་མར་ར་སའི་ལྷོ་སྒོ་མེ་ལོང་ཅན་དུ་བཞུགས་པར་གྲགས། སྐུ་དེ་ནི་སངས་རྒྱས་བཅོམ་ལྡན་འདས་དགུང་ལོ་ཞེ་གཅིག་པ་ས་ཕོ་སྤྲེལ་ལོ། སུམ་ཅུ་རྩ་གསུམ་དུ་དབྱར་གནས་ལ་བཞུགས་པའི་ཚེ་སྐུ་རྒྱུ་ལྷའི་རིན་པོ་ཆེ་ལས་གྲུབ་པ་དང་། སྦྱིན་བདག་ནི་ལྷའི་དབང་བོ་བརྒྱ་བྱིན་གྱིས་བྱས་ཏེ་བཟོའི་རྒྱལ་པོ་བི་ཤྭ་ཀརྨས་སངས་རྒྱས་དགུང་ལོ་བཅུ་གཉིས་པའི་སྐུ་ཚད་དུ་བཞེངས་ནས་བཅོམ་ལྡན་འདས་སྐུ་དངོས་ཀྱིས་རབ་གནས་མཛད་པ་སོགས་བོད་ཀྱི་ལོ་རྒྱུས་དེབ་ཐེར༼རྒྱལ་རབས་གསལ་བའི་མེ་ལོང༽མི་རིགས་དཔེར་སྐྲུན་ཁང་ནས་པར་དུ་བསྐྲུན་པའི་ལྕགས་པར་ཤོག་གྲངས ༡༩ ལ་གསལ།
ར་ས་འཕྲུལ་སྣང་གི་གཙུག་ལག་ཁང་ངམ་དགའ་བཞི་འཕྲུལ་གྱི་ལྷ་ཁང་ད་ལྟ་ཡོངས་གྲགས་སུ་ལྷ་སའི་གཙུག་ལག་ཁང་ཞེས་འབོད། ར་ས་ཞེས་པ་ནི་ཐོག་མར་ལྷ་ཁང་མ་བཞེངས་གོང་ར་མ་ལ་ས་བཀལ་ནས་མཚོ་བསུབས་པར་བརྟེན་ར་སའི་མིང་བྱུང་བ་དང་འཕྲུལ་སྣང་ནི་གཙུག་ལག་ཁང་ཡོངས་སུ་བཞེངས་ཚར་བའི་རྗེས་བལ་བཟའ་ཁྲི་བཙུན་གྱིས་རྒྱལ་པོ་གདན་དྲངས་ནས་གཟིགས་པར་ཕེབས། ལྷ་ཁང་གི་སྒོ་ཕྱེས་ནས་རྒྱལ་བོ་ནང་དུ་བྱོན་སྐབས་ས་མཐིལ་གྱི་ཞབས་ལ་ཆུའི་མདོག་ལྟ་བུ་དང་། སྟེང་ཕྱོགས་ཀྱི་གཟུགས་བརྙན་ཐམས་ཅད་དེ་ལ་ཤར་བ་གཟིགས་པས། རྒྱལ་བོའི་དགོངས་པར་སྔར་གྱི་མཚོ་འདི་བརྡོལ་འདུག་དགོངས་ནས་ནང་དུ་བྱོན་མ་ནུས་པ་དང་ཁྲི་བཙུན་གྱིས་སོར་གདུབ་ཕུད་དེ་གཏོར་བས། འཁྱག་དར་ཐོག་ཏུ་རྡེའུ་བསྐྱུར་བ་བཞིན་ཁྲོལ་གྱིས་སོང་བ་རྒྱལ་བོས་གཟིགས་པས་ཐུགས་ཡིད་ཆེས་ཏེ་ནང་དུ་བྱོན། དེར་ཁྲི་བཙུན་ལ་ཁྱེད་ཀྱི་ལྷ་ཁང་འདི་འཕྲུལ་དུ་སྣང་ངོ་ཞེས་གསུངས་པས། དེ་ནས་བཟུང་ར་ས་འཕྲུལ་སྣང་གི་གཙུག་ལག་ཁང་ཞེས་ཡོངས་སུ་གྲགས་སོ། །དགའ་བཞི་འཕྲུལ་གྱི་ལྷ་ཁང་ཞེས་ལོ་རྒྱུས་དེབ་ཐེར་འགའ་རེར་གསལ་བ་ཡང་འདུག་ཏེ༼རྒྱལ་རབས་གསལ་བའི་མེ་ལོང༽ལས་དགའ་བ་བཞི་ནི་འདི་ལྟ་སྟེ། སྒོ་བཞི་དཀྱིལ་འཁོར་རིས་སུ་བྱས་པས་བླ་མ་དགའ། །ཀ་བ་ཕུར་པ་རིས་སུ་བྱས་པས་སྔགས་པ་དགའ། །ཟུར་བཞི་གཡུང་དྲུང་རིས་སུ་བྱས་པས་བོན་པོ་དགའ། །རེའུ་མིག་རིས་སུ་བྱས་པས་བོད་འབངས་དགའ། །ཞེས་དང་། གཙུག་ལག་ཁང་ལྟེ་བ་ཐོག་ཚད་གསུམ། མཚམས་བཞི་ཟུར་ལྕོག་རྣམས་ཐོག་ཚད་བཞི། སྤྱིའི་རྒྱ་ཁྱོན་སྤྱི་ཁྲེ་གྲུ་བཞི་མ ༼༢༥༠༠༽ཙམ་ཕྱོགས་བཞིར་གསེར་ཟངས་ཀྱི་རྒྱ་ཕིབས་དང་། ཁོ་ར་ཁོར་ཡུག་ཏུ་གསེར་ཟངས་ཀྱི་མདའ་ཡབ་པུ་ཤུ་དང་བཅས་པ་གསེར་འོད་ཆེམ་ཆེམ་འཕྲོ་བས་ཀུན་ནས་བརྒྱན་ཅིང་བརྗིད་ཆགས་པར་གནས་ཡོད། གཙུག་ལག་ཁང་འདིར་ཇོ་ཁང་གཙོ་བྱས་པའི་ལྷ་ཁང་བཅུ་ཕྲག་གཉིས་ལྷག་གི་ནང་། ལི་མ་དང་གསེར་ཟངས། ཤིང་འཇིམ་ལ་སོགས་པའི་སྐུ་བརྙན་ཆེ་ཆུང་སྣ་ཚོགས་དང་། སྟེང་ཤོད་བར་གསུམ་ཁྱམས་ར་དང་བཅས་པར་གཞི་རྒྱ་ཆེ་བའི་ལྡེབས་རིས་རྣམ་པ་སྣ་ཚོགས་ཀྱིས་བྱུར་བུར་གཏམས་ཤིང་མདོར་ན་གཙུག་ལག་ཁང་འདིའི་ཕྱི་ནང་འཆར་བཀོད་དང་། ལག་ཤེས་བཟོ་རྩལ། རིག་གནས་སྒྱུ་རྩལ་གྱི་ཁྱབ་ཁོངས་སོགས་གང་གི་ཆ་ནས་བལྟས་རུང་། རང་མི་རིགས་ཀྱི་ཕུལ་བྱུང་རིག་གནས་ངོ་མཚར་ཅན་མང་བོ་གསལ་ལེར་མཚོན་ཡོད་པར་མ་ཟད། ཁྱིམ་མཚེས་རྒྱལ་ཁབ་ཀྱི་ཕུལ་བྱུང་རིག་གནས་འགའ་ཞིག་ཀྱང་ཟུང་འབྲེལ་བྱས་ཏེ་གཙུག་ལག་ཁང་དེ་ཉིད་ཀྱི་རྣམ་པ་ཕུན་སུམ་ཚོགས་པར་བཏང་ཡོད་པ་རེད། གཙུག་ལག་ཁང་འདི་ཉིད་ལོ་རྒྱུས་ཀྱི་དུས་རིམ་མང་བོའི་ནང་ཉམས་གསོ་རྒྱ་བསྐྱེད་ཐེངས་མང་བྱས་མཐར་ད་ཡོད་ཀྱི་གཞི་ཁྱོན་འདི་ཆགས་པ་དང་། ཁྱད་པར་ཏཱ་ལའི་བླ་མ་སྐུ་ཕྲེང་ལྔ་བའི་དུས་སྤྱི་ལོ ༡༩༤༢-༡༩༧༣ བར་ཉམས་གསོ་རྒྱ་བསྐྱེད་ཤུགས་ཆེར་གནང་བར་མ་ཟད་གཙུག་ལག་ཁང་གི་དཀར་ཆག༼ཤེལ་དཀར་མེ་ལོང༽ཞེས་པ་ལྗགས་རྩོམ་མཛད་ཡོད་པ་ད་ལྟ་ཡང་མཇལ་རྒྱུ་ཡོད་དོ། ། ༼ལྷ་སའི་དགོན་ཐོ་ལས་བཤུས།༽
ལྷ་ལྡན་གཙུག་ལག་ཁང་།
གཙུག་ལག་ཁང་འདི་ནི་བོད་ཀྱི་བཙན་པོ་སྲོང་བཙན་སྒམ་པོས་བལ་བཟའ་ཁྲི་བཙུན་དང་།
རྒྱ་བཟའ་འུན་ཁྲིན་ཀོང་ཇོ་ཁབ་ཏུ་བསུས་རྗེས་བོད་ཀྱི་ངལ་རྩོལ་མི་དམངས་ཀྱིས་གཙོ་ཤུགས་བྱས་ཏེ་སྤྱི་ལོའི་དུས་རབས་བདུན་པའི་དུས་དཀྱིལ་དུ་གསར་དུ་བསྐྲུན་པ་ནས་ད་བར་མི་ལོ་ཆིག་སྟོང་སུམ་བརྒྱ་ལྷག་ཙམ་གྱི་ལོ་རྒྱུས་ཡོད་པ་དང་།
དེའི་རིང་དུས་རབས་རིམ་ཅན་གྱི་ནང་ཉམས་གསོ་རྒྱ་སྐྱེད་ཐེངས་མང་བྱས་པའི་བརྒྱུད་རིམ་བཞིན་ད་ཡོད་ཀྱི་གཞི་ཁྱོན་འདི་ལྟར་ཆགས་པ་ཡིན།
ད་ལྟ་གཙུག་ལག་ཁང་གི་ལྟེ་བར་ཐོག་ཚད་གསུམ་དང་མཚམས་བཞི་ཟུར་ལྕོག་རྣམས་བསྣན་ན་ཐོག་ཚད་བཞི་ཡིན་ཞིང་སྤྱིའི་རྒྱ་ཁྱོན་སྤྱི་ཁྲེ་གྲུ་བཞི་མ་ཉིས་ཁྲི་ལྔ་སྟོང་ཡས་མས་ཤིག་ཡོད་པ་དང་།
ཕྱོགས་བཞིར་གསེར་ཟངས་ཀྱི་རྒྱ་ཕིབས་དང་།
ཁོ་ར་ཁོར་ཡུག་ཏུ་གསེར་ཟངས་ཀྱི་མདའ་ཡབ་པུ་ཤུ་དང་བཅས་པ་གསེར་འོད་ཆེམ་ཆེམ་འཕྲོ་བས་ཀུན་ནས་བརྒྱན་ཅིང་བརྗིད་ཆགས་པར་གནས་ཡོད།
གཙུག་ལག་ཁང་འདིར་ཇོ་ཁང་གཙོར་བྱས་པའི་ལྷ་ཁང་བཅུ་ཕྲག་གཉིས་ལྷག་གི་ནང་དུ་ལི་མ་དང་།
གསེར་ཟངས། འཇིམ་པ་ལ་སོགས་པའི་སྐུ་བརྙན་ཆེ་ཆུང་སྣ་ཚོགས་དང་།
སྟེང་ཤོད་བར་གསུམ་ཁྱམས་ར་དང་བཅས་པར་གཞི་རྒྱ་ཆེ་བའི་ལྡེབས་རིས་རྣམ་པ་སྣ་ཚོགས་བཅས་ཀྱིས་བྱུར་བུར་གཏམས།
ལྷ་ཁང་འདིའི་རྣམ་མང་བཟོ་སྐྲུན་གྱི་རིག་གནས་དངོསས་པོའི་ཐོག་ནས་བོད་ཕུན་སུམ་ཚོགས་པའི་ཤེས་རིག་དང་ལྡན་པ་ཞིག་ཡིན་པ་གང་ལེགས་མཚོན།
༼དུང་དཀར་ཚིག་མཛོད་ལས་བཤུས།༽
དགའ་བཞི་འཕྲུལ་གྱི་ལྷ་ཁང་།
ལྷ་སའི་གཙུག་ལག་ཁང་གི་མིང་གི་རྣམ་གྲངས་ཏེ། མིང་གཞན་དགའ་བཞི་འཕྲུལ་སྣང་ཡང་ཟེར། ༼མ་ཎི་བཀའ་འབུམ༽ལས། དགའ་བཞི་ཟེར་བ་ནི། ༡.གཙུག་ལག་ཁང་སྒོ་བཞི་དཀྱིལ་འཁོར་རིས་སུ་བྱས་པས་བླ་མ་དགའ། ༢.ཀ་བ་ཕུར་པའི་དབྱིབས་སུ་བྱས་པས་སྔགས་པ་དགའ། ༣.ཟུར་བཞི་གཡུང་དྲུང་རིས་སུ་བྱས་པས་བོན་པོ་དགའ། ༤.མིག་མངས་རིས་སུ་བྱས་པས་བོད་རྣམས་དགའ་བ་སྟེ་དགའ་བ་བཞི་དང་། སྤྲུལ་པ་དང་འདྲ་བའི་བཟོ་བོས་བཞེངས་པས་ན་འཕྲུལ་སྣང་དུ་ཐོགས་པ་ཡིན་ཞེས་བཤད། ༼དུང་དཀར་ཚིག་མཛོད་ལས་བཤུས།༽
ར་ས་འཕྲུལ་སྣང་གཙུག་ལག་ཁང་ནི་དུས་ནམ་ཞིག་ལ་བཞེངས་པ་ཡིན།
དགའ་བཞི་འཕྲུལ་སྣང་གཙུག་ལག་ཁང་ངམ་ཡོངས་གྲགས་དུ་ལྷ་ས་གཙུག་ལག་ཁང་དུ་འབོད་པ་ནི་ལྷ་ས་གྲོང་ཁྱེར་གྱི་ལྟེ་བར་ཆགས་ཤིང་། ལོ་ངོ་ཆིག་སྟོང་སུམ་བརྒྱ་ལྷག་གི་ལོ་རྒྱུས་ལྡན། དེ་ནི་ཆོས་རྒྱལ་སྲོང་བཙན་སྒམ་པོའི་སྐུ་རིང་ལ་བལ་བཟའ་ཁྲི་བཙན་གྱིས་རང་གི་རྟེན་སྐལ་ཇོ་བོ་མི་བསྐྱོད་རྡོ་རྗེ་བཞུགས་སར་ཆེད་དུ་བཞེངས་པ་ཡིན་པས། གཙུག་ལག་ཁང་གི་གཞུང་སྒོ་ནུབ་ཕྱོགས་བལ་བོའི་ཡུལ་དུ་གཏད་ཡོད། ལྷ་ཁང་གི་ལྟེ་བར་ཐོག་ཚད་གསུམ་དང་ཕྱོགས་བཞིའི་ཟུར་ལྩོག་ལ་ཐོག་ཚད་བཞི་ཡོད། ཕྱི་ནང་སྟེང་ཤོད་ན་ལྷ་ཁང་ཆེ་ཆུང་བདུན་ཅུ་ལྷག་ཡོད། གཙུག་ལག་ཁང་གི་མདུན་དུ་ཇོ་བོའི་དབུ་སྐྲར་གྲགས་པའི་རྒྱ་ལྕང་དང་། སྤྱི་ལོ ༨༢༡ ལོར་བོད་རྒྱལ་ཁྲི་གཙུག་ལྡེ་བཙན་དང་རྒྱ་རྗེ་ཐང་མུའུ་ཙུང་གཉིས་ཞི་མཐུན་གྱི་ཆབ་སྲིད་སྤེལ་བར་ཐུགས་ཡིད་གཅིག་ཏུ་མོལ་ནས་ལོ་རྒྱུས་སྟེང་སྐད་གྲགས་ཆེ་བའི་ཐང་བོད་འཇམ་འདུམ་མཛད་དེ། བཀའ་གཙིགས་ཀྱི་མདོ་རྡོ་རིང་ངམ་དབོན་ཞང་མཐུན་སྒྲིལ་རྡོ་རིང་ཡོད་དོ། །༼ཤེས་བྱ་དྲིས་བརྒྱ་བ་ལས་བཤུས།༽
ལྷ་ལྡན་གཙུག་ལག་ཁང་གི་བར་སྐོར་བྱང་ཆུབ་བྱོན་ལམ་དུ་ཡོད་པའི་དར་ཆེན་གྱི་ལོ་རྒྱུས།
ཀ༽ ཤར་སྐྱ་རེངས་དར་ཆེན་ནི། བར་སྐོར་ཤར་ལྷོའི་གདོང་བཙན༼དུང་མཚོའི༽་ཟུར་དུ་ཡོད་ཅིང༌། དེ་ནི་རབ་བྱུང་བཅུ་བདུན་པའི་ས་གླང་སྤྱི་ལོ ༡༤༠༩ ལོར་རྗེ་ཙོང་ཁ་པ་ཆེན་པོས་ལྷ་ལྡན་ཆོ་འཕྲུལ་སྨོན་ལམ་ཆེན་མོའི་སྲོལ་བཟང་གསར་གཏོད་མཛད་པའི་རྗེས་དྲན་དུ་བཙུགས་གནང་མཛད་ཅིང༌། བོད་ཟླ་དང་པོའི་ཚེས་བཅོ་ལྔའི་ཞོགས་པ་སྐྱ་བརྡ་མ་བཏང་གོང་སྐུ་བཞེངས་གྲུབ་དགོས་པའི་ལམ་སྲོལ་ཡོད་རྐྱེན་ཤར་སྐྱ་རེངས་ཞེས་མིང་དེ་ངག་རྒྱུན་དུ་ཆགས་ཤིང༌། དོན་དུ་དར་ཆེན་དེ་ནི་རྗེ་ཙོང་ཁ་པ་ཆེན་པོས་ནང་པ་སངས་རྒྱས་པའི་བསྟན་པ་རིན་པོ་ཆེ་ཕྱོགས་དུས་ཀུན་ཏུ་དར་རྒྱས་ཡོང་བའི་ཐུགས་སྨོན་དང་བཅས་གསར་བཙུགས་གནང་བར་གྲགས་སོ། །
ཁ༽ ཇུས་ཡག་དར་ཆེན་ནི། ལྷ་ལྡན་གཙུག་ལག་ཁང་གི་མདུན་ངོས་གཡས་སུ་གནས་ཤིང༌། དར་ཆེན་དེ་ནི་བོད་རབ་བྱུང་བཅུ་གཅིག་པའི་ས་ཡོས་སྤྱི་ལོ ༡༦༣༩ ལོར་རྒྱལ་དབང་ལྔ་བ་ཆེན་པོའི་ཆོས་སྲིད་གཉིས་ལྡན་གྱི་དཔུང་རྒྱབ་སོག་པོ་གུ་ཤྲི་བསྟན་འཛིན་ཆོས་ཀྱི་རྒྱལ་པོས་མདོ་སྟོད་བེ་རི་རྒྱལ་པོ་ཆམ་ལ་ཕབ་ཅིང༌། སྡེ་དགེ་དང་སྨར་ཁམས་སོགས་ས་གནས་མང་པོ་ཚུར་བླངས་ཏེ་གཏམ་སྙན་ལྷ་སར་འབྱོར་སྐབས། རྒྱལ་དབང་ལྔ་པ་ཆེན་པོའི་ཕྱག་མཛོད་སྡེ་སྲིད་བསོད་ནམས་ཆོས་འཕེལ་གྱིས་སངས་རྒྱས་བསྟན་པའི་ཇུས་ཡག་ལམ་དུ་ལྷོངས་སོ་ཟེར་བའི་དྲིལ་བསྒྲགས་དང་བཅས་ཇུས་ཡག་དར་ཆེན་བཙུགས་པར་གྲགས། །ག༽ དགའ་ལྡན་དར་ཆེན་ནི། བར་སྐོར་བྱང་ཆུབ་བྱོན་ལམ་གྱི་བྱང་ཤར་ཟུར་དུ་བདེ་ཆེན་རབ་བརྟན་ཞེས་པའི་གྲོང་ཁྱིམ་ཐོག་བརྩེགས་ཅན་དེའི་ཉེ་འགྲམ་དུ་གནས་ཤིང༌། བདེ་ཆེན་རབ་བརྟན་ནི་རྒྱལ་པོ་དགའ་ལྡན་ཚེ་དབང་གི་ཕོ་བྲང་ཡིན་ཞིང༌། དེའི་མདུན་དུ་དགའ་ལྡན་དར་ཆེན་དེ་བཙུགས་ཡོད། སྤྱི་ལོ ༡༦༨༡ ལོར་དགའ་ལྡན་ཚེ་དབང་དཔལ་བཟང་ཟེར་བའི་སོག་རིགས་ཀྱི་རྗེ་བོ་ད་ལ་ཧོ་ཐའི་ཇིའི་བུ་བཀྲས་ལྷུན་དགོན་དུ་ཆོས་སྒོར་ཞུགས་བཞིན་པའི་སྐབས་སུ་རྒྱལ་དབང་སྐུ་ཕྲེང་ལྔ་པ་ཆེན་པོས་བཀའ་ལུང་ཕེབས་པ་བཞིན། དམག་སྤྱིའི་ཐུགས་འགན་བཞེས་ཏེ་ཡན་ལག་དཔུང་ཚོགས་དང་བཅས་པ་ལ་དྭགས་རྒྱལ་པོ་སེང་གེ་རྣམ་རྒྱལ་ཟེར་བས་རང་རེའི་གངས་ཅན་མངའ་རིས་སྐོར་གསུམ་བཙན་བཟུང་བྱས་པར་དཔའ་ཞིང་བརྟུལ་ཕོད་པའི་ཕར་རྒོལ་འཐབ་ལག་ཤུགས་ཆེ་སྤྲད་པའི་མཐར་དགྲ་བོའི་གཡུལ་ལས་རྣམ་པར་རྒྱལ་བའི་དཔའ་ཉམས་རྟགས་སུ་ཐོག་མར་སྟོད་གངས་རིན་པོ་ཆེའི་མདུན་དུ་དགའ་ལྡན་དར་ཆེན་ཞེས་པ་ཞིག་བཙུགས་པ་དང༌། དེ་ནས་ལོ་ཕྱི་མ ༡༦༨༢ ལོར་ལྷ་ལྡན་བར་སྐོར་དུ་དགའ་ལྡན་དར་ཆེན་དེ་ཉིད་བཙུགས་པ་དང༌། མིང་གཞན་དགའ་ལྡན་དར་སྨྱོན་ཞེས་ཀྱང་གྲགས་སོ། །༼ཆོས་གྲོགས་དྲ་བ་ལས་བཏུས།༽


c: text/html

text:
ཡོང་ཁུངས།:ཀྲུང་གོ་བོད་ཀྱི་དྲ་བ། སྤེལ་དུས།:2018-09-11 རྩོམ་པ་པོ།:བོང་སྟག་རི་ལུ། རྩོམ་སྒྲིག་པ།:པད་མ་རིག་འཛིན། ཀློགས་གྲངས།:
ཚོ་དྲགས་པ་ནི་ནད་རིགས་ཤིག་ཡིན་པར་མ་ཟད། ད་རུང་དལ་གཤིས་རང་བཞིན་གྱི་ནད་རིགས་རྣམ་པ་སྣ་ཚོགས་འབྱུང་བའི་རྒྱུ་རྐྱེན་གཙོ་བོའང་ཡིན། ཆེད་མཁས་པས་བསྟན་དོན། ཉེ་བའི་ལོ་འདི་འགར་མི་ཚོན་པོ་ཇེ་མང་ནས་ཇེ་མང་ཡིན་པས། དེ་ལས་བྱུང་བའི་བདེ་ཐང་གནད་དོན་ཡང་ཇེ་མང་ནས་ཇེ་མང་རེད།
རྒྱལ་ཁབ་ཕྱི་ནང་གི་དུས་ཡུན་རིང་པོའི་ཞིབ་འཇུག་མང་པོ་ལས་མངོན་པ་ལྟར་ན། ཚོ་དྲགས་པ་ནི་སྙིང་གི་ཁྲག་རྩའི་ནད(ཏོག་དབྱིབས་ཁྲག་རྩ་སྲ་འགྱུར་དང་ཀླད་པའི་གཟའ་གྲིབ་ནད། ཁྲག་ཤེད་མཐོ་བའི་ནད)འབྱུང་བའམ་ཤི་ཚད་ཀྱི་རྒྱུ་རྐྱེན་གཙོ་བོ་ཞིག་རེད། མིའི་ལུས་ལ་ཤ་རྒྱས་ན་ལུས་སྟེང་གི་སྙིགས་དོར་བཅུད་ལེན་བྱེད་པར་འགྱུར་ལྡོག་མང་པོ་འབྱུང་བ་དང་། ཁྲག་རྒྱུན་ཁྲོད་ཀྱི་མཁྲིས་ཟུངས་ཕྲུན་ངན་པ་དང་ཚིལ་འདུས་ཚད་ཇེ་མཐོར་འགྲོ་བས། ཁྲག་རྩར་སྲུང་སྐྱོབ་ཀྱི་ནུས་པ་ལྡན་པའི་མཁྲིས་ཟུངས་ཕྲུན་ཇེ་ཉུང་དུ་བཏང་བ་རེད། ཚིལ་ཇེ་མང་དུ་སོང་བ་དེས་སྙིང་གི་གནོན་ཤུགས་དང་དབང་པོ་གཞན་པའི་ཁུར་པོ་ཇེ་ལྗིད་དུ་བཏང་བས། འཕར་རྩ་འཇམ་འདྲའི་སྲ་འགྱུར་དང་ཁྲག་ཤེད་མཐོ་བའི་ནད་ཧ་ཅང་འབྱུང་སླ་ཞིང་། ཚབས་ཇེ་ཆེར་སོང་ན་ཏོག་དབྱིབས་ཁྲག་རྩ་སྲ་འགྱུར་དང་ཀླད་པའི་གཟའ་གྲིབ་ནད་འབྱུང་བ་རེད། སྔོན་ཆད་ནད་པ་ཞིག་ལ་ལུས་པོ་ཚོ་དྲགས་པ་ལས་གཞན་པའི་ནད་རིགས་གང་ཡང་མེད་མོད། འོན་ཀྱང་རྗེས་སུ་གཉིད་དུས་ཀྱི་འབྱིན་རྔུབ་མཚམས་ཆད་པའི་འདུས་ནད་བྱུང་བར་མ་ཟད། ད་རུང་སྙིང་ཤའི་ནད་ཀྱང་བྱུང་བ་རེད། དེ་དག་བྱུང་བའི་རྒྱུ་རྐྱེན་གཙོ་བོ་ནི་ཚོ་དྲགས་པས་ཡིན་ནོ།
ཚོ་དྲགས་ན་ཚོ་དྲགས་རང་བཞིན་གྱི་སྙིང་ཤའི་ནད་འབྱུང་སླ་བ་རེད། སྔོན་ཆད་མི་རྣམས་ཀྱིས་ནད་རིགས་དེའི་རིགས་ལ་རྒྱུས་ལོན་བྱེད་ཚད་ཧ་ཅང་ཉུང་ཞིང་། ཉེ་བའི་ལོ་འདི་འགར་ད་གཟོད་དེ་ལ་དོ་སྣང་བྱེད་ཀྱིན་འདུག ནད་པ་མང་ཆེ་ཤས་ནི་ཚོ་དྲགས་པའི་ན་གཞོན་སྐྱེས་པ་ཡིན་ལ། སྔོན་ལ་ནད་རྟགས་གང་ཡང་མེད་པར། རྒྱུན་དུ་གློ་བུར་སྙིང་གི་ནུས་པ་ཉམས་ཏེ་ཤི་བ་རེད། ནད་རྟགས་མེད་པར་དུས་ཡུན་རིང་ཙམ་འགོར་བ་དང་། དེ་ནས་འགུལ་སྐྱོད་བྱས་རྗེས་དབུགས་ལེན་དཀའ་བའི་ནད་རྟགས་འབྱུང་བ་རེད། དེ་ནི་ཆེས་སྔ་བ་དང་ཆེས་རྒྱུན་མཐོང་གི་ནད་རྟགས་ཡིན། ནད་རྟགས་དེ་དག་ནི་སྙིང་གི་ནུས་པ་ཉམས་པ་ལས་བྱུང་ཞིང་། ལུས་པོའི་ལྗིད་ཚད་ཇེ་མཐོར་སོང་ན་ནད་རྟགས་ཀྱང་ཇེ་ལྗིད་དུ་འགྲོ་བ་རེད། ནད་པ་ཁ་ཤས་ལ་ད་རུང་གཉིད་ཉལ་འབྱིན་རྔུབ་སྐབས་སྡོད་འདུས་རྟགས་འབྱུང་བ་རེད། ནད་རིགས་འདིའི་རིགས་གསོ་བཅོས་བྱེད་སྐབས་སྨན་ལ་བསྟེན་དགོས་པ་ལས་གཞན་ད་རུང་ཧུར་བརྩོན་གྱིས་ཚོ་བྱང་དུ་བཅུག་ནས། ལུས་པོའི་ལྗིད་ཚད་རྒྱུན་ལྡན་དུ་གཏོང་རྒྱུ་ནི་ཚོ་དྲགས་རང་བཞིན་གྱི་སྙིང་ཤའི་ནད་གསོ་བཅོས་བྱེད་པའི་ནུས་ལྡན་གྱི་ཐབས་ལམ་ཞིག་རེད།
མི་རྣམས་ཀྱིས་ཚོ་དྲགས་པས་བདེ་ཐང་ལ་གནོད་པའི་གནད་དོན་ངོས་འཛིན་གང་ལེགས་བྱས་ཏེ། ཧུར་བརྩོན་གྱིས་ཡོ་བསྲང་བྱེད་པ་དང་། འཚོ་བའི་གོམས་གཤིས་ངན་པ་བསྒྱུར་ནས། ལུས་པོའི་ལྗིད་ཚད་བདེ་ཐང་གི་ཆུ་ཚད་དུ་རྒྱུན་སྲུང་བྱེད་དགོས། དེ་ལ་བདེ་ཐང་གི་བཟའ་བཏུང་སྤྱོད་པར་དོ་སྣང་བྱེད་དགོས་པར་མ་ཟད། འོས་འཚམ་གྱི་འགུལ་སྐྱོད་བྱེད་དགོས་པ་སྟེ། དཔེར་ན་མགྱོགས་མྱུར་གྱིས་རྐང་ཐང་ལ་འགྲོ་བ་དང་ཆུ་རྐྱལ་བ། ཡོ་ག་སྦྱོང་བ་སོགས་བྱས་ན་བཟང་ངོ་། །

robotstxt: allowed

filter: keep


text:
ཚེས་1ཉིན་ལྗོངས་ཏང་ཨུད་ཀྱི་ཧྲུའུ་ཅི་གཞོན་པ་དང་། རང་སྐྱོང་ལྗོངས་ཀྱི་རྒྱུན་ལས་ཀྲུའུ་ཞི་གཞོན་པ། ལྗོངས་བརྟན་ལྷིང་སྲུང་སྐྱོང་བཀོད་འདོམས་པུའི་སྤྱི་ཁྱབ་བཀོད་འདོམས་པ་བཅས་ཡིན་པའི་ཀྲོང་ཡན་དགའ་ལྡན་དགོན་དང་། ཨ་ནེའི་མཚམས་ཁུང་། ར་མོ་ཆེ་བཅས་སུ་ཕེབས་ནས་ས་གནས་ས་ཐོག་ཏུ་བརྟན་ལྷིང་སྲུང་སྐྱོང་དང་། བདེ་འཇགས་སྲུང་སྐྱོང་། ཁྲིམས་ལྟར་ཆོས་ལུགས་ལས་དོན་ལ་དོ་དམ་བྱེད་པ་སོགས་ཀྱི་འབྲེལ་ཡོད་ལས་དོན་ལ་ལྟ་སྐུལ་མཛུབ་ཁྲིད་དང་ཞིབ་བཤེར་གནང་བ་དང་། དགོན་སྡོད་ལས་བྱེད་པ་དང་། སྤྱི་བདེའི་མི་དམངས་ཉེན་རྟོག་པ། དྲག་ཆས་ཉེན་རྟོག་མེ་ཟོན་དཔོན་དམག རྒྱལ་གཅེས་གྲྭ་བཙུན་བཅས་ལ་གཟིགས་པ་དང་འཚམས་འདྲི་གནང་བ་རེད།
ལྗོངས་ཏང་ཨུད་ཀྱི་རྒྱུན་ཨུ་ལྷ་ས་གྲོང་ཨུད་ཀྱི་ཧྲུའུ་ཅི་པད་མ་དབང་འདུས་བརྟག་ཞིབ་གནང་བར་ལྷན་དུ་ཕེབས་ཡོད་པ་རེད།
ཀྲོང་ཡན་དགའ་ལྡན་དགོན་དུ་ཕེབས་ནས་ཏང་གི་དགོན་ཕན་གྲྭ་ཕན་གྱི་སྲིད་ཇུས་དོན་འཁྱོལ་བྱས་ཚུལ་དང་། དགོན་སྡེ་དོ་དམ་ལ་ཤུགས་སྣོན་དང་གསར་གཏོད་གནས་ཚུལ། དགོན་སྡེའི་བརྟན་ལྷིང་སྲུང་སྐྱོང་དང་བདེ་འཇགས་སྲུང་སྐྱོང་སོགས་ཀྱི་ལས་དོན་གནས་ཚུལ་མཁྱེན་རྟོགས་ཞིབ་ཕྲ་གནང་ཞིང་། ཀྲོང་ཡན་གྱིས་དུས་ཡུན་རིང་པོའི་ནང་ལྗོངས་ཏང་ཨུད་དང་སྲིད་གཞུང་གིས་ཆོས་ལུགས་ལས་དོན་ལ་ཚད་མཐོའི་མཐོང་ཆེན་གནང་སྟེ་ཏང་གི་ཆོས་ལུགས་ལས་དོན་གྱི་གཞི་རྩའི་མཛད་ཕྱོགས་ཕྱོགས་ཡོངས་ནས་ལག་བསྟར་བྱེད་པ་དང་། དགོན་སྡེ་དོ་དམ་ལ་ཤུགས་སྣོན་དང་གསར་གཏོད་བྱས་ཏེ་དགོན་སྡེའི“དྲུག་འཛུགས”དང་། དགོན་སྡེར“ཡོད་པ་དགུ” “གཅིག་རེ་དྲུག”སོགས་ཀྱི་བྱ་ཐབས་སྔ་རྗེས་སུ་ལག་བསྟར་བྱས་པས་སྒྲིག་ཁོངས་སུ་ཚུད་པའི་གྲྭ་བཙུན་གྱི་སྨན་བཅོས་དང་རྒན་གསོ་འགན་བཅོལ་སོགས་ཁྱོན་ཡོངས་ལ་ཁྱབ་ཐུབ་པ་བྱུང་བ་དང་། ཚང་མ་ནི་ཞུགས་མཁན་དང་། ལག་བསྟར་བྱེད་མཁན། ཕན་པ་ཐོབ་མཁན་བཅས་ཡིན་པས་ཚང་མས་ཏང་དང་སྲིད་གཞུང་གིས་ཐུགས་ཁུར་དང་བྱམས་སྐྱོང་གནང་ལུགས་དངོས་སུ་ཚོར་ཐུབ་པ་བྱས་ནས་ཏང་གི་བཀའ་དྲིན་ཚོར་བ་དང་། ཏང་གི་བཀའ་ལ་ཉན་པ། ཏང་གི་རྗེས་སུ་འབྲང་བ་བཅས་བྱེད་པ་དང་། མེས་རྒྱལ་གཅིག་གྱུར་དང་མི་རིགས་མཐུན་སྒྲིལ་ལ་རང་རྟོགས་ངང་སྲུང་སྐྱོང་བྱེད་པ། ཏཱ་ལ་སྐྱེ་ཕྲེང་བཅུ་བཞི་པའི་རུ་ཚོགས་ཀྱི་ཁ་ཕྲལ་གཏོར་བཤིག་གི་བྱེད་སྤྱོད་སྣ་ཚོགས་ལ་ངོ་རྒོལ་མཐའ་གཅིག་ཏུ་བྱས་ཏེ་རྒྱལ་གཅེས་ཆོས་གཅེས་ཀྱི་མིག་དཔེ་དང་། ཆོས་ལུགས་ཀྱི་རྟོག་པ་མཐོ་བའི་མིག་དཔེ། ཞི་མཐུན་ལ་སྐུལ་འདེད་གཏོང་བའི་མིག་དཔེ་བཅས་བྱེད་དགོས་ཞེས་གསུངས་པ་རེད།
ཨ་ནེའི་མཚམས་ཁུང་ནི་ལྷ་སའི་གྲོང་ཁུལ་རྙིང་པའི་བཙུན་མའི་དགོན་པ་ཞིག་རེད། ཀྲོང་ཡན་དང་བཅས་པ་སྲང་ལམ་བརྒྱུད་ནས་ཕེབས་ཏེ་ཨ་ནེའི་མཚམས་ཁུང་གི་མེ་ཟོན་བདེ་འཇགས་སྒྲིག་ཆས་དང་། རིག་དངོས་སྲུང་སྐྱོང་གནས་ཚུལ། དེ་བཞིན་བརྟན་ལྷིང་སྲུང་སྐྱོང་དང་བདེ་འཇགས་སྲུང་སྐྱོང་གི་བྱ་ཐབས་དོན་འཁྱོལ་གནས་ཚུལ་ལ་གཟིགས་ཞིབ་ནན་ཏན་གནང་ཞིང་། ཨ་ནེའི་མཚམས་ཁུང་གི“བུད་མེད་ཁྱིམ་གཞིས”ཀྱིས་ཕན་འབྲས་ལྡན་པའི་ནུས་པ་འདོན་སྤེལ་བྱས་པ་མཁྱེན་རྟོགས་བྱུང་སྐབས་ཀྲོང་ཡན་གྱིས་ཁས་ལེན་གང་ལེགས་གནང་བ་དང་ཆབས་ཅིག་དགོན་སྡོད་ལས་བྱེད་པར“བུད་མེད་ཁྱིམ་གཞིས”ཀྱི་གཞི་རྟེན་དེ་བེད་སྤྱོད་ཡག་པོ་བྱས་ནས་ཏང་གི་མཛད་ཕྱོགས་སྲིད་ཇུས་ཁག་དང་ལྷག་པར་དུ་ཏང་གི་ཚོགས་ཆེན་བཅུ་དགུ་པའི་དགོངས་དོན་རྒྱ་ཆེའི་བཙུན་མ་ཚོའི་ཁྲོད་དྲིལ་བསྒྲགས་བྱེད་དགོས། དེ་དང་ཆབས་ཅིག་ལྷག་བསམ་རྣམ་དག་གི་སྒོ་ནས་བཙུན་མར་ཞབས་འདེགས་ཞུ་བ་དང་བཙུན་མའི་འབྱུང་འགྱུར་གྱི་སེམས་ཁྲལ་དང་དཀའ་གནད་བསལ་ཏེ་ཁྲིམས་ལུགས་ཁྱབ་གདལ་ལས་དོན་ཡག་པོ་སྒྲུབ་པ་དང་། རྒྱ་ཆེའི་བཙུན་མའི་བཅའ་ཁྲིམས་སློབ་སྦྱོང་དང་། བཅའ་ཁྲིམས་ཤེས་རྟོགས། བཅའ་ཁྲིམས་སྲུང་བ། བཅའ་ཁྲིམས་བེད་སྤྱོད་བཅས་ཀྱི་འདུ་ཤེས་ཟབ་ཏུ་བཏང་སྟེ་བཅའ་ཁྲིམས་དང་ཁྲིམས་སྲོལ་ལྟར་ཆོས་ཕྱོགས་ཀྱི་བྱེད་སྒོ་སྤེལ་དགོས་པའི་བླང་བྱ་བཏོན་གནང་བ་རེད།
ར་མོ་ཆེ་གཙུག་ལག་ཁང་དུ་བསང་གི་དུ་བ་ལང་ལོང་དུ་འཕྱུར་བ་དང་སྒྲིག་ལམ་གོ་རིམ་ལྡན་པ་ཞིག་ཡོད། ཀྲོང་ཡན་གྱིས་དགོན་སྡོད་ལས་བྱེད་པ་དང་། མེ་ཟོན་དཔོན་དམག སྤྱི་བདེའི་མི་དམངས་ཉེན་རྟོག་པ། དགེ་འདུན་པ་བཅས་རེ་རེ་བཞིན་དང་ཕྱག་བཏང་ནས་ཕན་ཚུན་སྨོན་འདུན་ཞུ་རེས་གནང་བ་རེད། ཀྲོང་ཡན་གྱིས་ར་མོ་ཆེ་གཙུག་ལག་ཁང་ནི་མི་རིགས་མཐུན་སྒྲིལ་དང་མཛའ་གྲོགས་ཀྱི་མཚོན་རྟགས་ཤིག་རེད། ར་མོ་ཆེ་གཙུག་ལག་ཁང་གི་རྒྱ་ཆེའི་དགེ་འདུན་པ་ཚོས་དགོན་སྡེ་འཛུགས་སྐྱོང་གི་ཐོག་མའི་ཕུགས་འདུན་མ་བརྗེད་པ་དང་། མི་རིགས་མཐུན་སྒྲིལ་ལ་བརྩི་མཐོང་བྱེད་པ། འདྲ་མཉམ་དང་། མཐུན་སྒྲིལ། རོགས་རེས། ཞི་མཐུན་བཅས་ཀྱི་སྤྱི་ཚོགས་རིང་ལུགས་ཀྱི་མི་རིགས་འབྲེལ་བ་སྲ་བརྟན་དང་འཕེལ་རྒྱས་གཏོང་བའི་ཁྲོད་ཀྱི་ཆོས་ལུགས་ཀྱི་དགེ་མཚན་ལྡན་པའི་ནུས་པ་འདོན་པ། སྣེ་ཁྲིད་ནས་མི་རིགས་མཐུན་སྒྲིལ་གྱི་མིག་དཔེ་བྱེད་པ་དང་། དད་ལྡན་མང་ཚོགས་ལ་མི་རིགས་མཐུན་སྒྲིལ་ལ་ཤུགས་སྣོན་རྒྱག་རྒྱུར་ཁྲིད་སྟོན་བྱེད་པ། ཆོས་ལུགས་ལ་དཔྱོད་ཤེས་ཀྱི་ལྟ་སྟངས་འཛིན་པ། ཚེ་འདིའི་བདེ་སྐྱིད་ལྡན་པའི་འཚོ་བ་ཡག་པོ་སྐྱེལ་བ་བཅས་བྱས་ནས་མི་རིགས་ཁག་སེ་འབྲུའི་གོང་བུ་བཞིན་དམ་པོར་སྒྲིལ་ཐུབ་པ་བྱེད་དགོས་ཞེས་གསུངས་པ་རེད།
བརྟག་ཞིབ་གནང་རིང་། ཀྲོང་ཡན་གྱིས་དགོན་སྡོད་ལས་བྱེད་པས་ཧྲུའུ་ཅི་ཝུའུ་དབྱིང་ཅེའི་མཛུབ་སྟོན་བླང་བྱ་གཞིར་བཟུང་། དགོན་སྡེ་དོ་དམ་ཨུ་ལྷན་དང་དགོན་སྡེའི་ཆོས་ལུགས་མི་སྣའི་དབར་གྱི་འགན་འཁྲི་གསལ་པོ་བཟོ་བ་དང་། ཕྱོགས་གཉིས་ཀྱི་དགེ་མཚན་ལྡན་པའི་ནུས་པ་འདོན་སྤེལ་ཡག་པོ་བྱས་ནས་དགོན་སྡེའི་ཞབས་ཞུ་དོ་དམ་གྱི་ལས་དོན་ཐད་མཉམ་ཤུགས་ཆགས་པ་བྱེད་དགོས། ཕྱོགས་ཁག་གི་བརྟན་ལྷིང་སྲུང་སྐྱོང་སྟོབས་ཤུགས་ཀྱིས“འདུ་ཤེས་བཞི”བརྟན་པོ་བཙུགས་ནས་མངའ་ཁོངས་སྲུང་བའི་འགན་འཁྲི་འཁུར་བ་དང་མངའ་ཁོངས་སྲུང་བའི་འགན་འཁྲི་གཙང་སྒྲུབ་བྱེད་པ་དང་། བདེ་འཇགས་ཀྱི་མངོན་མེད་རྐྱེན་ངན་སྣ་ཚོགས་མཐའ་གཅིག་ཏུ་སེལ་བ། དགོན་སྡེའི་དོ་དམ་ཞབས་ཞུའི་ལས་དོན་ཁག་ཏན་ཏིག་ངང་ཡག་པོ་སྒྲུབ་པ། ལྗོངས་ཡོངས་ཀྱི་བརྟན་ལྷིང་མཐུན་སྒྲིལ་དང་ཞི་མཐུན་བརྟན་ལྷིང་གི་རྣམ་པ་བཟང་པོ་རྒྱུན་མཐུད་སྲ་བརྟན་དུ་བཏང་སྟེ་རྒྱལ་ཡོངས་ཀྱི་ཚོགས་འདུ་གཉིས་རྒྱལ་ཁའི་ངང་སྐོང་ཚོགས་བྱ་རྒྱུར་སྤྱི་ཚོགས་ཀྱི་ཁོར་ཡུག་ཡག་པོ་ཞིག་གཏོད་དགོས་པའི་ནན་བཤད་གནང་བ་རེད།


text:
བོད་རིགས་བུད་མེད་བུ་འཁྲིད་དཀར་པོ་ཆེ་ལགས་སུ་འོས་བསྡུའི་རྒྱལ་ཁ་ཆེན་པོ་ཐོབ་སྟེ་ཁ་ན་ཌའི་ལོ་རྒྱུས་ཁྲོད་ཀྱི་བོད་རིགས་གྲོས་ཚོགས་འཐུས་མི་ཐོག་མ་དེ་ཆགས།
ཟླ་འདིའི་ཕྱི་ཚེས་ ༧ ཉིན་ཁ་ན་ཌའི་ཨོན་ཊ་རོ་(Ontario)མངའ་སྡེའི་གྲོས་ཚོགས་འཐུས་མི་འོས་བསྡུའི་ཁྲོད། ཕག་ཌིལ་ཧེ་(ParkDaleHigh) ས་གནས་ཀྱི་དམངས་གཙོ་གསར་པའི་ཚོགས་པ་ (New Democrats)ཡི་འོས་མི་བུ་འཁྲིད་དཀར་པོ་ཆེ་ལགས་ལ་འོས་བསྡུའི་རྒྱལ་ཁ་ཆེན་པོ་ཐོབ་ཡོད་པ་དང་། བོད་མིའི་སྒྲིག་འཛུགས་ཀྱི་སྲིད་སྐྱོང་བློ་བཟང་སེང་གེ་མཆོག་ནས་མོ་ལ་འཚམས་འདྲི་གནང་བ་དང་སྦྲགས། བུ་འཁྲིད་དཀར་པོ་ཆེ་ལྟ་བུའི་བོད་རིགས་ན་གཞོན་གང་མང་མང་གིས་རྒྱལ་ཁབ་མང་པོའི་གཞུང་ནང་ཞབས་ཞུ་སྒྲུབ་ཐུབ་པའི་རེ་བ་གནང་གི་ཡོད་སྐོར་གསུངས་འདུག
བུ་འཁྲིད་དཀར་པོ་ཆེ་ལགས་ལ་འོས་བསྡུའི་རྒྱལ་ཁ་ཐོབ་རྗེས། མོ་རང་གི་འོས་འགྲན་པ་རྣམས་དང་རྒྱབ་སྐྱོར་བ་ཡོངས་ལ་ཐུགས་རྗེ་ཆེ་ཞུའི་གཏམ་བཤད་དགོང་ཚོགས་ཐོག དོ་ནུབ་དམིགས་བསལ་གྱིས་བོད་པ་ཚོར་སྐད་ཤུགས་ཆེན་པོས་ཐུགས་རྗེ་ཆེ་ཞུ་ཡི་ཡོད། དོ་ནུབ་ང་ཚོས་ལོ་རྒྱུས་གསར་པ་ཞིག་བསྐྲུན་ཐུབ་སོང་བ་དང་། དེ་བཞིན་ང་རང་ས་གནས་འདིའི་འཐུས་ཚབ་མི་སྣ་ཞིག་ཏུ་གྱུར་བར་དངོས་གནས་དགའ་སྤོབས་ཆེན་པོ་བྱུང་། སང་ཉིན་ནས་ངས་མུ་མཐུད་མདུན་སྐྱོད་བྱ་རྒྱུ་ཡིན། ཞེས་བརྗོད་འདུག
འདས་ལོའི་ཕྱི་ཟླ་༩ པའི་ཚེས་༡༤ ཉིན་གྱི་པག་ཌིལ་ས་གནས་(Parkdale)ཀྱི་དམངས་གཙོ་ཚོགས་པའི་ཚོགས་འདུའི་ཐོག བུ་འཁྲིད་དཀར་པོ་ཆེ་ལགས་ཕྱི་ལོ་ ༢༠༡༨ ལོའི་ཨོན་ཊ་རོ་མངའ་སྡེའི་གྲོས་ཚོགས་འཐུས་མི་འོས་བསྡུའི་ནང་པག་ཌིལ་ས་གནས་ཀྱི་འོས་མིར་བདམས་ཡོད་པ་དང་། ཁོང་ནི་ཁ་ན་ཌའི་ལོ་རྒྱུས་ནང་བོད་རིགས་ཤིག་གྲོས་ཚོགས་འཐུས་མི་ཆགས་པ་ཐོག་མ་དེ་ཡིན་འདུག བུ་འཁྲིད་དཀར་པོ་ཆེ་ལགས་ཐོག་མར་ས་གནས་འཐུས་མིར་ལངས་སྐབས། མོ་རང་བཙན་བྱོལ་དུ་ཡོད་པའི་བོད་མིའི་མི་རབས་གསུམ་པ་ཞིག་ཡིན་པའི་ཆ་ནས་ཚོར་བ་དེ་དམིགས་བསལ་ཤུགས་ཆེན་པོ་ཡོད་སྐོར་བརྗོད་ཡོད་པ་རེད།
ཊོ་རོན་ཊོ་སྐར་མ་ཞེས་པའི་དྲ་རྒྱའི་སྟེང་སྤེལ་བའི་གནས་ཚུལ་ལྟར་ན། འོས་བསྡུའི་དྲིལ་བསྒྲགས་སྐབས་མོའི་དམིགས་བསལ་དོ་སྣང་བྱེད་ཡུལ་དེ་ས་གནས་ཡུལ་མིའི་དཔལ་འབྱོར་གནས་བབ་ཡར་རྒྱས་གཏོང་རྒྱུ་དང་། སྤྱི་དམངས་འཕྲོད་བསྟེན་ལྟ་སྐྱོང་སོགས་ཀྱི་ཐད་ཡིན་པ་དང་། ཐེངས་འདིར་མངའ་སྡེའི་ནང་མོ་རང་མཉམ་དུ་ཆབ་སྲིད་ཚོགས་པ་གསུམ་ནས་འོས་མིར་ལངས་མཁན་མི་གསུམ་སྟེ། ལྗང་གུ་ཚོགས་པའི་(Green)འོས་མི་ཧེ་ནཱ་ཛ་ལག་ཀི་(Halyna Zalucky)ལགས་ལ་འོས་གྲངས་༢༥༤༤ དང་། རང་དབང་རིང་ལུགས་པའི་ཚོགས་པ་(Liberals)ཡི་འོས་མི་ནཱ་ཌི་ཡ་གྷོ་རི་རཱ་(Nadia Guerrera)ལགས་ལ་འོས་གྲངས་ ༩༢༦༡དང་། མདུན་སྐྱོད་ཡར་སྐུལ་ཚོགས་པའི་(PC)འོས་མི་ཨེ་ཌམ་པམ་(Adam Pham)ལགས་ལ་འོས་གྲངས་ ༩༨༢༡། དེ་བཞིན་དམངས་གཙོ་གསར་པའི་ཚོགས་པ་ཡི་འོས་མི་བུ་འཁྲིད་དཀར་པོ་ཆེ་ལགས་སུ་འོས་གྲངས་ ༣༢༤༠༧ ཐོབ་ཡོད་འདུག
བུ་འཁྲིད་དཀར་པོ་ཆེ་ལགས་ནི་བལ་ཡུལ་ནང་བཙན་བྱོལ་དུ་ཡོད་པའི་བོད་མིའི་ཁྱིམ་ཚང་ཞིག་ཏུ་སྐྱེས་ཤིང་། གཞི་རིམ་སློབ་གྲྭ་རྒྱ་གར་ནང་ཐོན་ཡོད་པ་དང་། དགུང་ལོ་༡༨ སྟེང་ཁ་ན་ཌའི་ནང་སྐྱབས་བཅོལ་དུ་འབྱོར་ཏེ་སློབ་ཆེན་འགྲིམས་ཏེ། ཊོ་རོན་ཊོ་གཙུག་ལག་སློབ་གཉེར་ཁང་དུ་སྤྱི་དམངས་འཕྲོད་བསྟེན་ཐོག་ཉེ་བའི་གཙུག་ལག་རབ་འབྱམས་པ་ཐོན་པ་མ་ཟད། དབྱིན་ཇིའི་ཁོ་ལིམ་བྷི་ཡ་གཙུག་ལག་སློབ་གཉེར་ཁང་(columbia university) ནས་དངོས་ཁམས་ཚན་རིག་ཐོག་རིག་གནས་རབ་འབྱམས་པ་ཐོན། ད་ལྟའི་ཆར་(Ryerson University)གཙུག་ལག་སློབ་གཉེར་ཁང་དུ་སྤྱི་དམངས་འཕྲོད་བསྟེན་སྲིད་བྱུས་སྐོར་ལ་འབུམ་རམས་པའི་སློབ་སྦྱོང་གནང་གི་ཡོད་པ་དང་། མོའི་ཉམས་ཞིབ་ཆེད་རྩོམ་ཁ་ན་ཌའི་ནང་དུ་འཕྲོད་བསྟེན་གནས་སྟངས་ཡར་རྒྱས་ག་འདྲ་གཏོང་དགོས་པའི་སྐོར་ཡིན་འདུག
ཁ་ན་ཌའི་ལོ་རྒྱུས་ཁྲོད་ཀྱི་བོད་རིགས་གྲོས་ཚོགས་འཐུས་མི་དང་པོ་བུ་འཁྲིད་དཀར་པོ་ཆེ་ལགས་སུ་འོས་བསྡུའི་རྒྱལ་ཁ་ཐོབ་རྗེས། བོད་མིའི་སྒྲིག་འཛུགས་ཀྱི་སྲིད་སྐྱོང་བློ་བཟང་སེང་གེ་མཆོག་ནས་འཚམས་འདྲི་གནང་འདུག དེ་ཡང་སྲིད་སྐྱོང་མཆོག་གི་འཚམས་འདྲིའི་ནང་ང་ཚོས་བུ་འཁྲིད་དཀར་པོ་ཆེ་ལགས་ཀྱི་ལེགས་འགྲུབ་ལ་འཚམས་འདྲིའི་སྨོན་འདུན་ཞུ་བཞིན་ཡོད། བོད་པ་ཞིག་ལ་མཚོན་ན་གནས་ཚུལ་འདི་ནི་ང་ཚོ་ཚང་མ་དགའ་འོས་པའི་དོན་བཟང་ཞིག་རེད་ལ། མ་འོངས་པར་མོ་ལྟ་བུའི་བོད་པ་གང་མང་མང་ཞིག་གིས་རྒྱལ་ཁབ་ཁག་གི་གཞུང་འཛིན་ལས་ཁུངས་ནང་ཞབས་ཞུ་ཞུ་ཐུབ་པའི་རེ་བ་རྒྱག་གི་ཡོད་ལ། འདི་ནི་བོད་མིའི་སྒྲིག་འཛུགས་ཀྱི་དམིགས་ཡུལ་ཡང་ཡིན་པ་རེད། ཅེས་གསུངས་འདུག
གསར་འགོད་པ། སངས་རྒྱས་དཀོན་མཆོག


text:
ད་ཅི་ལས་ཀ་གྲོལ་རྗེས། བདག་ཁྱིམ་དུ་ཕྱིར་ལྡོག་སྐབས་ཀྱི་ལམ་བར་ནས་སྐད་འཕྲིན་གྱི་བར་སྟོང་ཉུལ་སྐབས། སྙན་ངག་པ་ཨ་ཁུ་རོང་པོ་གངས་དཀར་གྱི་སྐད་འཕྲིན་གྱི་བར་སྟོང་དུ‘‘བཙན་པོ་དྲ་བ’’རུ་དཔལ་ལེགས་ལྡན་ནག་པོའི་གླུའི་སྐོར་གྱི་དཔྱད་ཐོ་གསར་པ་ཞིག་སྤེལ་ཡོད་པའི་ཚིག་ཕྲེང་གཅིག་བྲིས་པ་མཐོང་། ཁ་སང་རྒན་ཚངས་དབང་བསྟན་པས་བྲིས་པའི‘‘«དཔལ་ལེགས་ལྡན་ནག་པོའི་གླུ»བོད་འགྱུར་མའི་སྐོར་གླེང་བ’’བཀླགས་ཚར་ཙམ་ཡིན་སྟབས། «དཔལ་ལེགས་ལྡན་ནག་པོའི་གླུ»ཡི་སྐོར་གྱི་དཔྱད་ཐོ་གསར་པ་དེར་དོ་སྣང་གིས་བམ་ཀློག་ཅིག་བྱེད་དགོས་བྱུང་།
བདག་གིས་གོང་གི་དཔྱད་ཐོ་གསར་པ་འདི་ཆ་ཚང་ཞིག་ཀློག་ཁོམ་མ་བྱུང་ནའང་། ཨ་ཁུ་རོང་པོ་གངས་དཀར་གྱི་སྐད་འཕྲིན་གྱི་བར་སྟོང་དུ། ཇོ་ནང་ཏཱ་ར་ནཱ་ཐས་དབྱངས་ཅན་སྒྲ་མདོ་གསན་རྗེས«དཔལ་ལེགས་ལྡན་ནག་པོའི་གླུ»ཡི་ལེའུ་གཉིས་བསྒྱུར་ཡོད་པ་དང་། བསྟན་འགྱུར་ཁྲོད་ཀྱི་གླེགས་བམ་ཅིག་གི་ནང«དཔལ་ལེགས་ལྡན་ནག་པོའི་གླུ»ཡི་ཚིགས་བཅད་རེ་ཟུང་དྲངས་འདུག་པར་མ་ཟད། ཕལ་ཆེར་བསྟན་འགྱུར་ཁྲོད་ཀྱི་ལེགས་ལྡན་གྱི་གླུའི་ཚིགས་བཅད་དེ་དག་བོད་ཡིག་ཏུ་ཐོན་པའི་འགྱུར་རྙིང་ཤོས་མིན་ནམ་སྙམ་ཞེས་མཆན་བུ་ཞིག་བཏབ་པ་ཡིན། དེ་རྗེས་ཁོང་གིས་དེ་གལ་ཆེན་ཡིན་པ་དང་། གལ་ཏེ་རྙེད་ན་ཚུར་དྲངས་ཏེ་དེའི་སྐོར་གྱི་རྩོམ་ཡིག་ཅིག་བྲིས་ན་ལེགས་ཚུལ་དང་། ད་དུང་དགེ་ཆོས་ཀྱི་ཀླུ་སྒྲུབ་དགོངས་རྒྱན་དང་དེབ་དཀར་མིན་པའི་བརྩམས་ཆོས་གཞན་ལ་ཡང་གསེར་ངོ་གསེར་དུ་ཤེས་ན་ཅི་མ་རུང་སྙམ་པ་ཡོད་ཅེས་གསུངས་བྱུང་།
དེ་ནས་བརྗོད་གཞི་འདིའི་སྐོར་ལ་བསམ་བློ་གཏོང་བཞིན་ཁྱིམ་དུ་ལོག བདག་གིས་བསྟན་འགྱུར་ཁྲོད་དུ«ལེགས་ལྡན་ནག་པོའི་གླུ»ཡི་ཚིགས་བཅད་རེ་ཟུང་གསལ་བ་ཤེས་པ་འདི་ལྟ་རྒྱ་ཐོས་རྒྱ་ཆེ་སོང་བས་མ་རེད་མོད། ལོ་གཉིས་ཀྱི་སྔོན་ལ་མཁས་དབང་དགེ་འདུན་ཆོས་འཕེལ་གྱིས་བསྒྱུར་བའི་བསྟན་བཅོས‘‘ཆོས་ཀྱི་ཚིགས་སུ་བཅད་པ’’དེ་བསྐྱར་ཀློག་བྱེད་སྐབས་ཤིག་ལ། བསྟན་བཅོས་དེའི་ཚིགས་བཅད་རེ་ཟུང་སྔར་བོད་ཀྱི་མཁས་པ་རྣམས་ཀྱིས་བསྒྱུར་ཡོད་མེད་སྐོར་བཙལ། སྐབས་དེར་བསྟན་བཅོས་དེའི་འགྱུར་ལས་འཕྲོས་ཏེ་རྩོམ་ཐུང་ཞིག་ཀྱང་བྲིས་ཡོད། དེ་དང་ཆབས་ཅིག མཁས་དབང་དམ་པ་དེའི་འགྱུར་གཞན་དག་སྟེ«ལེགས་ལྡན་ནག་པོའི་གླུ»ལྟ་བུ་དང་། «ལེགས་སྦྱར་བང་མཛོད»བཅས་ལའང་དོ་སྣང་བྱས་པ་ཡིན། སྐབས་དེར་ཇོ་ནང་ཏཱ་ར་ནཱ་ཐས་དབྱངས་ཅན་སྒྲ་མདོ་གསན་རྗེས«དཔལ་ལེགས་ལྡན་ནག་པོའི་གླུ»ཡི་ལེའུ་གཉིས་བསྒྱུར་ཡོད་པ་དང་། བསྟན་འགྱུར་ཁྲོད་ཀྱི་གླེགས་བམ་ཞིག་གི་ནང«དཔལ་ལེགས་ལྡན་ནག་པོའི་གླུ»ཡི་ཚིགས་བཅད་རེ་ཟུང་ཡོད་པའང་ཤེས་པར་གྱུར།
ཁྱིམ་དུ་ཐོན་རྗེས། བདག་གིས་གློག་ཀླད་བེད་སྤྱོད་ཀྱིས་ཞིབ་འཇུག་པ་གཅན་བཟོད་རྒྱམ་གྱི‘‘མཁས་དབང་དགེ་འདུན་ཆོས་འཕེལ་བརྒྱུད་ནས་དཔལ་ལེགས་ལྡན་ནག་པོའི་གླུ་དང་ཉེ་བར་བཅར་བ’’ཞེས་པའི་དཔྱད་ཐོ་གསར་པ་འདི་བཀླགས་པ་ཡིན། ངོ་སྤྲོད་ཧ་ཅང་ལེགས་པོ་བྱས་འདུག་པས་ཐུགས་རྗེ་ཆེ་ཞུ། ངའི་དྲན་སྣང་ལ་༡༩༤༡ལོར་མཁས་དབང་དགེ་འདུན་ཆོས་འཕེལ་ལ་གྲོགས་པོ་རྒྱ་གར་པ་ཞིག་གིས་གྲོགས་མཛད་དེ«དཔལ་ལེགས་ལྡན་ནག་པོའི་གླུ»བོད་ཡིག་ཏུ་བསྒྱུར་བ་དང་། སྐབས་དེར«ལེགས་ལྡན་ནག་པོའི་གླུ»ཡི་ཚོགས་པའམ་ཆོས་ཚོགས་གང་རུང་ཞིག་གིས་བསྟན་བཅོས་དེ་སྐད་གཉིས་ཤན་སྦྱར་བྱས་ཏེ་རྒྱ་གར་དུ་པར་སྐྲུན་བྱས་པའི་བཤད་རྒྱུན་ཞིག་བྲིས་པའི་དེབ་ཅིག་མཐོང་བའི་ཚོར་བ་འདུག་མོད། ད་ལྟ་བསམ་བློ་ཞིབ་ཏུ་བཏང་ནའང་དེབ་མིང་མ་དྲན། དེབ་དེ་འདྲ་ཞིག་དོན་དངོས་སུ་པར་སྐྲུན་བྱས་ཡོད་མེད་ཤེས་རྒྱུ་གལ་ཆེན་པོ་རེད་ལ། གལ་སྲིད་མ་འོངས་པར་མཇལ་ཡུལ་དུ་མངོན་ན་ནི་དམ་པ་ཁོང་གིས་བསྟན་བཅོས་དེ་ཆ་ཚང་བསྒྱུར་ཡོད་མེད་དང་། ད་དུང་ཁོང་གི་འགྱུར་གྱི་སྐོར་ལའང་ངེས་ཤེས་གསར་པ་ཞིག་རག་གི་སྙམ།
ནུབ་འཚལ་གྱི་རྗེས་སུ། བདག་གིས་བསྟན་འགྱུར་ཁྲོད་ཀྱི་ལེགས་ལྡན་གྱི་གླུའི་ཚིགས་བཅད་དེ་དག་གང་དུ་ཡོད་མེད་སྐོར་བཙལ་འདོད་མ་བྱུང་། རྒྱུ་མཚན་ནི་ཁ་སང་དེ་རིང་བདག་གིས་བརྗོད་གཞི་གཞན་པ་ཞིག་ལ་འཇུས་ནས་བསྡད་ཡོད། སྐབས་རེར་བརྗོད་གཞི་ཞིག་གི་སྟེང་ལ་ངར་ལངས་ཡོད་སྐབས་བརྗོད་གཞི་གཞན་པ་ཞིག་ལ་གློ་བུར་དུ་འཇུ་དགོས་བྱུང་ཚེ། དེས་བརྗོད་གཞི་སྔ་མ་དེར་བཅངས་པའི་སེམས་ཁམས་དེ་རྦད་ཀྱིས་བརླག་འགྲོ་བའི་ཉེན་ཁ་འདུག་པས་ཡིན། ཡིན་ནའང་། བདེན་དཔང་སྟོན་ཆེད་ཚེགས་ལ་མ་འཛེམས་པར་རེ་ཞིག་བསྟན་འགྱུར་རིན་པོ་ཆེ་ཕར་སློག་ཚུར་སློག་བྱེད་དགོས་བྱུང་། «དཔལ་ལེགས་ལྡན་ནག་པོའི་གླུ»ཡི་ཚིགས་བཅད་འཁོད་པའི་བསྟན་བཅོས་དེ་ནི་རྒྱ་གར་གྱི་སློབ་དཔོན་མཻ་ཏྲི་པས་མཛད་པའི«དབང་བསྐུར་བ་ངེས་པར་བསྟན་པ་ཞེས་བྱ་བ་བཞུགས་སོ། །»ཞེས་པ་དེ་རེད་ལ། རྒྱ་གར་གྱི་མཁན་པོ་ཀྲིཥྞ་པཎྜི་ཏ་དང་། ལོ་ཙཱ་བ་ཚུལ་ཁྲིམས་རྒྱལ་བ་གཉིས་ཀྱིས་བོད་ཡིག་ཏུ་བསྒྱུར་འདུག དུས་རབས་བཅུ་གཅིག་པའི་ནང་ནག་འཚོ་ལོ་ཙཱ་བ་ཚུལ་ཁྲིམས་རྒྱལ་བ་ཟེར་བ་ཞིག་དང་། གོ་རུབ་ལོ་ཙཱ་བ་ཚུལ་ཁྲིམས་རྒྱལ་བ་ཞེས་གྲགས་པ་གཉིས་འཁྲུངས་ཡོད་ནའང་། སྐབས་འདིའི་ལོ་ཙཱ་བ་ཚུལ་ཁྲིམས་རྒྱལ་བ་ནི་ནག་འཚོ་ལོ་ཙཱ་བ་རེད་འདུག ཁོང་གི་གསུང་རྩོམ་ཁྲོད་དུ«དབང་བསྐུར་བ་ངེས་པར་བསྟན་པ»འབྱུང་ཞིང་། «དབང་བསྐུར་བ་ངེས་པར་བསྟན་པའི་བཀའ་འགྲེལ»ཞེས་པའི་འགྲེལ་པ་ཞིག་ཀྱང་མཛད་ཡོད་པ་མཇལ་བྱུང་།
ལོ་གཉིས་ཀྱི་སྔོན་ལ། བདག་གིས་བསྟན་འགྱུར་ཁྲོད་དུ«དཔལ་ལེགས་ལྡན་ནག་པོའི་གླུ»ཡི་ཚིགས་བཅད་རེ་ཟུང་མཐོང་བ་དྲན་ནའང་། དོ་དགོང་ཞིབ་ཏུ་བཙལ་སྐབས། «དབང་བསྐུར་བ་ངེས་པར་བསྟན་པ»འི་ནང«ལེགས་ལྡན་ནག་པོའི་གླུ»ཡི་ཚིགས་བཅད་གཅིག་ལས་མི་འདུག དེ་ནི་འདི་ལྟར། ལེགས་ལྡན་གྱི་གླུ་ལས་ཀྱང་། དངོས་པོ་བདེན་པ་ཡོད་མ་ཡིན། ། མི་བདེན་དངོས་ཀྱང་ཡོད་མ་ཡིན། །དེ་དག་གཉིས་གའི་མཐའ་མཐོང་བ། །དེ་ཡིས་དེ་ཉིད་མཐོང་བའོ། ། ཞེས་པའོ། ། ཚིགས་བཅད་འདི་ད་ལྟ་མཇལ་དུ་ཡོད་པའི་མཁས་དབང་དགེ་འདུན་ཆོས་འཕེལ་གྱིས་བསྒྱུར་པའི«དཔལ་ལེགས་ལྡན་ནག་པོའི་གླུ»ཡི་ལེའུ་དེ་དག་གི་ནང་མཇལ་རྒྱུ་མི་འདུག དེ་ལྟ་ན་ཚིགས་བཅད་འདི་ནི«དཔལ་ལེགས་ལྡན་ནག་པོའི་གླུ»ཡི་ལེའུ་གཞན་ཞིག་གི་ཚིགས་བཅད་ཅིག་ཡིན་པ་ཞོར་ནས་ཤེས་ཐུབ། གང་ལྟར། «དཔལ་ལེགས་ལྡན་ནག་པོའི་གླུ»ཡི་མིང་དང་དེའི་ཚིགས་བཅད་གཅིག་བོད་ཀྱི་བསྟན་བཅོས་ཁྲོད་དུ་བྱུང་དུས་ནི་ཕལ་ཆེར་དུས་རབས་བཅུ་གཅིག་པའི་ནང་རེད།
དུས་རབས་བཅུ་བདུན་པའི་ནང་ཀུན་མཁྱེན་ཇོ་ནང་ཏཱ་ར་ནཱས་ར་ནཱ་ཐས་བྲམ་ཟེ་པཎྚི་ཏ་ཀྲྀཥྞ་ཞེས་པ་དེའི་མདུན་ནས་དབྱངས་ཅན་སྒྲ་མདོ་གསན་རྗེས་ལེའུ་རེ་ཟུང་ རྩེད་མོའི་ཚུལ་དུ་བསྒྱུར་སྐོར་ཞིག་གསུངས་འདུག་མོད། ཁོང་གིས་ལྷ་ཁྱབ་འཇུག་གི་མཚན་སྟོང་དང་། སྙིང་པོའི་གླུ་ཆེ་ཆུང་། ལེགས་ལྡན་གྱི་གླུ། སྲིད་སྒྲུབ་ཀྱི་གླུ། དབང་ཕྱུག་གི་སམ་བ་ད་ཞེས་པ་དང་། གྲངས་ཅན་པའི་གཞུང་ཅི་རིགས་པ་བྲམ་ཟེའི་པཎྜི་ཏ་གཞན་ཞིག་གི་ངག་ལས་ཐོས་ཚུལ་ཞིག་གསུངས་འདུག་གོ ། གང་ལྟར་མ་འོངས་པར་ཇོ་ནང་ཏཱ་ར་ནཱས་ར་ནཱ་ཐས་བསྒྱུར་བའི་ལེའུ་དེ་གཉིས་དང་མཁས་དབང་དགེ་འདུན་ཆོས་འཕེལ་གྱིས་བསྒྱུར་བའི«དཔལ་ལེགས་ལྡན་ནག་པོའི་གླུ»ཡི་འགྱུར་ཆ་ཚང་འཐོབ་པའི་སྨོན་ལམ་དང་། ནམ་ཞིག་འདབ་གཤོག་གཉིས་ལྡན་གྱི་ལོ་ཙཱ་བ་ཞིག་གིས་མུ་སྟེགས་བྱེད་རྣམས་ཀྱི་འབྲལ་སྤང་དུ་འཆང་བའི་བསྟན་བཅོས་འདི་བོད་ཡིག་ཏུ་ཆ་ཚང་བསྒྱུར་ཐུབ་པའི་རེ་བ་ཤིན་ཏུ་ཆེའོ། །
དེས་ན་འདིར་བདག་གིས་སྙིང་པོ་ཡོད་མེད་ལ་ལྟོས་པར«དཔལ་ལེགས་ལྡན་ནག་པོའི་གླུ»ཡི་ཚིགས་བཅད་ཅིག་བཙལ་བའི་གོ་རིམ་གླེང་ཟིན། ད་ནི་ནམ་གུང་བསླེབ་གྲབས་འདུག བཀྲ་ཤིས་བདེ་ལེགས།
༢༠༡༧/༡༡/༠༢
གསལ་འདེབས། རྩོམ་འདིའི་པར་དབང་ངེད་བཙན་པོ་ཚང་ལ་དབང་བས་ཆོག་མཆན་མ་ཐོབ་པར་གང་འདོད་དུ་བརྒྱུད་འགོད་བྱེད་མི་ཆོག
རྩོམ་ཁུངས། བཙན་པོ་ཚང་།
རྩོམ་འདིའི་སྦྲེལ་ཐག http://www.tsanpo.com/forum/25090.html


text:
ཉིན་ཤས་གོང་། སློབ་གསོ་པུས་2018ལོའི་སློབ་གྲྭ་འབྲིང་ཆུང་དང་བུ་བཅོལ་ཁང་གི་སློབ་མའི་དབྱར་གསེང་རིང་གི་འབྲེལ་ཡོད་ལས་དོན་ཡག་པོ་བསྒྲུབ་རྒྱུའི་ཐད་བརྡ་ཐོ་བཀྲམ་པའི་ནང་དུ། བྱེད་སྒོའི་རང་བཞིན་དང་། ལག་ལེན་རང་བཞིན། རྩད་གཅོད་ཞིབ་དཔྱད་རང་བཞིན་བཅས་ཀྱི་དབྱར་གསེང་སྦྱོང་ཚན་བཀོད་སྒྲིག་བྱ་རྒྱུ་ལས་ཁྱིམ་བདག་གིས་སྒྲུབ་པའམ་ཡང་ན་ཁྱིམ་བདག་གིས་རོགས་པ་བྱེད་དགོས་པའི་སྦྱོང་ཚན་བཀོད་སྒྲིག་བྱ་རྒྱུ་གཏན་འགོག་བྱས་ཏེ། སློབ་མའི་ཁྱིམ་སྦྱོང་དེ་ཁྱིམ་བདག་གི་སྦྱོང་ཚན་དུ་མི་འགྱུར་བ་བྱེད་དགོས་ཞེས་བསྟན་ཡོད་པ་རེད།
བརྡ་ཐོའི་ནང་། སློབ་སྦྱོང་གི་ཁུར་པོ་ལུགས་མཐུན་ངང་ཚོད་འཛིན་བྱེད་དགོས་པ་སྟེ། སློབ་གྲྭ་ཁག་གིས་རིན་དོད་ཡོད་པའི་གསབ་ཁྲིད་གཏན་འགོག་བྱ་རྒྱུའི་སྐོར་གྱི་རྒྱལ་ཁབ་ཀྱི་འབྲེལ་ཡོད་གཏན་འབེབས་དོན་འཁྱོལ་ནན་པོ་བྱས་ཐོག་གུང་གསེང་གི་དུས་ཚོད་སྤྱད་དེ་སློབ་འབྲིང་གི་ལོ་རིམ་མཐོ་བའི་སློབ་སྦྱོང་ཡག་པོ་མེད་པའི་སློབ་མ་དག་ལ་ཟུར་ཁྲིད་རོགས་རམ་བྱེད་ཆོག ཡིན་ན་ཡང་སྤྱིའི་གསབ་ཁྲིད་དུས་ཚོད་ལུགས་མཐུན་ངང་ཚོད་འཛིན་བྱེད་དགོས། ཁྱིམ་བདག་ཚོར་གསབ་ཁྲིད་འཛིན་གྲྭ་དང་མཐོར་འདེགས་འཛིན་གྲྭ་སྣ་ཚོགས་ལ་མིང་ཐོ་ཅི་དགར་མི་འགོད་རྒྱུའི་ཁྲིད་སྟོན་བྱེད་དགོས། ས་ཁུལ་ཁག་གི་སློབ་གསོ་སྲིད་འཛིན་སྡེ་ཚན་གྱིས་སློབ་གྲྭས་སྒྲིག་འགལ་ངང་གསབ་ཁྲིད་བྱེད་པའི་སྣང་ཚུལ་ལ་ལྟ་སྐུལ་ཞིབ་བཤེར་བྱེད་ཤུགས་ཆེ་རུ་བཏང་ཐོག་འབྲེལ་ཡོད་སྡེ་ཚན་དང་མཉམ་དུ་གུང་གསེང་རིང་སློབ་ཕྱིའི་གསོ་སྦྱོང་སྒྲིག་གཞི་ཁག་གི་སློབ་གཉེར་བྱ་སྤྱོད་ལ་ལྟ་སྐུལ་དོ་དམ་བྱེད་ཤུགས་ཆེ་རུ་བཏང་ནས་སྒྲིག་འགལ་བྱེད་སྤྱོད་རིགས་ལ་བཅའ་ཁྲིམས་དང་གཏན་འབེབས་གཞིར་བཟུང་ཐག་གཅོད་ནན་པོ་བྱེད་དགོས་པ་བཅས་ཀྱི་བླང་བྱ་བཏོན་ཡོད་པ་རེད།
བརྡ་ཐོའི་ནང་། སློབ་མའི་བདེ་འཇགས་ལས་འཛོལ་ཐོན་མང་བ་དང་ཐོན་སླ་བའི་ཁྱབ་ཁོངས་ལ་དམིགས་ནས། ཆུར་ལྷུང་བ་དང་། ཟས་དུག་ཕོག་པ། བརྙས་བཅོས་ཕོག་པ། གློག་འཁྱུག་པ། འགྲིམ་འགྲུལ་ལས་འཛོལ་ཐོན་པ། རང་བྱུང་གནོད་འཚེ་ཐོན་པ་སོགས་སྔོན་འགོག་བྱེད་པའི་ཐད་ཀྱི་སློབ་གསོ་གཙོ་གནད་ཐོག་གཏོང་དགོས། “དཔའ་བོར་གོང་བཀུར་ཞུས་ནས། བློ་དཀར་སེམས་དཀར་གྱིས་རྒྱལ་ཁབ་ལ་ཞབས་འདེགས་ཞུ་བ”སོགས་ཀྱི་བརྗོད་དོན་གཙོ་བོའི་སློབ་གསོ་བྱེད་སྒོ་དང“གསུང་རབ་ཀློག་པ”ཞེས་པའི་ལྟ་ཀློག་ལག་ལེན་བྱེད་སྒོ་སྤེལ་བའི་ཁར་ལུས་རྩལ་དང་། ཚན་རྩལ། རིག་གནས་སྒྱུ་རྩལ་བཅས་ཀྱི་སློབ་གསོ་བྱེད་སྒོར་ཧུར་ཐག་ཞུགས་རྒྱུའི་ལྕག་སྐུལ་ཡང་བྱེད་དགོས། བྱིས་པ་ཚོར་ཡ་རབས་ངང་དྲ་བར་འཇུག་རྒྱུའི་ཁྲིད་སྟོན་བྱས་པའི་ཁར་གློག་ཀླད་དང་ཁ་པར་སྤྱོད་ཡུན་ཚོད་འཛིན་བྱས་ནས། བྱིས་པ་ཚོ་དྲ་རྒྱའི་རོལ་རྩེད་ལ་དབྱིངས་ཞུགས་པ་དང་ཚུལ་མིན་འཛད་སྤྱོད་དུས་ཐོག་ཏུ་ཤེས་རྟོགས་ཐུབ་ནས་བཀག་འགོག་ཡོ་བསྲང་བྱེད་དགོས། སློབ་མ་ཚོར་དབྱར་གསེང་རིང་འོས་འཚམ་གྱི་ཞིང་ལས་ཐོན་སྐྱེད་དང་། བཟོ་ལས་དངོས་སྦྱོང་། ཚོང་ལས་དང་ཞབས་ཞུ་ལས་རིགས་ཀྱི་སྤྱི་ཕན་ངལ་རྩོལ། དང་བླངས་ཞབས་ཞུ་སོགས་ཀྱི་མྱོང་རོལ་བྱེད་སྒོའི་ནང་ཞུགས་རྒྱུའི་ཁྲིད་སྟོན་བྱེད་དགོས་པ་མ་ཟད་ད་དུང་ཕོར་པ་དང་གྱོན་ཆས་འཁྲུད་པ་དང་ཁང་པར་གད་རྒྱག་པ་སོགས་ནུས་པས་ལྕོགས་ཚད་ཀྱི་ཁྱིམ་ལས་བཀོད་སྒྲིག་ཀྱང་བྱེད་དགོས། གྲོང་གསེབ་ཀྱི་གཞིས་ལུས་བྱིས་པ་ཚོར་གུང་གསེང་རིང་གི་ལྟ་སྐྱོང་དང་། སློབ་ཚན་རྗེས་ཀྱི་ཟུར་ཁྲིད། སེམས་གསོ་སོགས་ཀྱི་གཅེས་སེམས་ཞབས་ཞུ་མཁོ་འདོན་བྱེད་དགོས་པ་དང་། ལྷག་པར་དུ་ལྟ་སྐྱོང་བྱེད་མཁན་མེད་པའི་གཞིས་ལུས་བྱིས་པར་ལྟ་སྐྱོང་བྱེད་ཤུགས་ཆེ་རུ་བཏང་ནས་ཆུར་ལྷུང་བའི་དོན་རྐྱེན་དང་འགྲིམ་འགྲུལ་ལས་འཛོལ་ཐོན་མང་བའི་ས་ཁོངས་ལ་ལྟ་སྐུལ་དོ་དམ་བྱེད་ཤུགས་ཆེ་རུ་བཏང་ནས་གཞིས་ལུས་བྱིས་པའི་དབྱར་གསེང་རིང་གི་མི་ལུས་བདེ་འཇགས་འགན་ལེན་བྱེད་དགོས་པ་བཅས་ཀྱི་བླང་བྱ་བཏོན་ཡོད་པ་རེད།


text:
མཚོ་སྔོན་གསར་འགྱུར་དྲ་བའི་འཕྲིན་ལྟར་ན། གསར་འགོད་པས་གཙང་གསུམ་འབྱུང་ཡུལ་རྒྱལ་ཁབ་སྤྱི་གླིང་དོ་དམ་ཅུའུ་ནས་རྒྱུས་ལོན་བྱུང་བ་ལྟར་ན། ད་ལྟའི་ཆར་གཙང་གསུམ་འབྱུང་ཡུལ་རྒྱལ་ཁབ་སྤྱི་གླིང་རྩ་འཛུགས་ཀྱིས་ཤང་དང་གྲོང་བརྡལ་གྱི་བདག་དོམ་སྲུང་སྐྱོབ་ས་ཚིགས་དང་སྡེ་བ་རིམ་པའི་བདག་དོམ་སྲུང་སྐྱོབ་རུ་ཁག བདག་དོམ་སྲུང་སྐྱོབ་ཡན་ལག་རུ་ཁག་ཆུང་བ་བཅས་རྩ་འཛུགས་བྱས་ཏེ་ཁྱོན་བསྡོམས་མི་གྲངས17211ལ་སྐྱེ་ཁམས་བདག་དོམ་སྲུང་སྐྱོབ་མཁན་གྱི་ལས་གནས་དཔང་ཡིག་སྤྲད། དེ་ཡང་འབྲོག་དམངས་རྩྭ་ཐང་བེད་སྤྱོད་མཁན་ནི་སྐྱེ་ཁམས་བདག་དོམ་སྲུང་སྐྱོབ་མཁན་དུ་གྱུར་ཏེ། རྒྱལ་ཁབ་སྤྱི་གླིང་སྒྲིག་གཞིའི་ཚོད་ལྟའི་འཛུགས་བསྐྲུན་ཁྲོད་ཟབ་ཞུགས་བྱས་ཡོད།
རྒྱ་མཚོའི་ངོས་ལས་རྨིད་བཞི་སྟོང་ལྷག་ཡོད་པའི་གཙང་གསུམ་རྒྱལ་ཁབ་སྤྱི་གླིང་གི་འབྲི་ཆུའི་འགོ་ཁུངས་སྤྱི་གླིང་ས་ཁུལ་གྱི་རུ་དཔོན་དབང་ཕྱུག་གིས་ཉིན་རྒྱུན་དུ་སྐྱེ་ཁམས་བདག་དོམ་སྲུང་སྐྱོབ་མཁན་གྱི་སྣེ་ཁྲིད་དེ་འཕྲུལ་རྟ་ཞོན་ནས་རྩྭ་ཐང་ལ་སྐོར་ཞིབ་སྲུང་སྐྱོབ་བྱེད་བཞིན་ཡོད་ལ་ཁོས་བཤད་རྒྱུར། “དེ་ཡང་སྐྱེ་ཁམས་བདག་དོམ་སྲུང་སྐྱོབ་རུ་ཁག་ལ་ཞུགས་རྗེས། སྲིད་གཞུང་གིས་ཟླ་རེར་ཟླ་ཕོགས་དུས་ལྟར་སྟེར་བཞིན་ཡོད་པས། རྩྭ་ཐང་ལ་སྲུང་སྐྱོབ་བྱེད་པའི་ཆོད་སེམས་ཤུགས་ཀྱང་སྔར་ལས་ཆེས་ཆེར་སོང”ཟེར། སྐྱེ་ཁམས་བདག་དོམ་སྲུང་སྐྱོབ་མཁན་གྱི་ལས་གནས་འདི་ནི་ཁོར་མཚོན་ན་རང་གི་གཟི་བརྗིད་ཅིག་ཏུ་བརྩིས་ཡོད། དབང་ཕྱུག་གིས་མུ་མཐུད་དུ་བཤད་རྒྱུར། སྔོན་ཆད་དང་སྡུར་ན་ད་ལྟ་སྐོར་ཞིབ་བདག་དོམ་གྱི་ཁ་གྲངས་ཇེ་མང་ནས་ཇེ་མང་དུ་འགྲོ་བཞིན་ཡོད་ལ། དེའི་མི་ཚད་སྔོན་ཆད་ཀྱི་སྐོར་ཞིབ་བདག་དོམ་གྱི་ཁྱབ་ཁོངས་དེ་ཡང་རི་བོ་དང་ཆུ་བོ། ནགས་ཚལ། གཙང་བོ་སོགས་ཀྱིས་ཇེ་ཆེར་སོང་ཡོད་ཟེར།
དབང་ཕྱུག་ནི་ཡུལ་ཤུལ་བོད་རིགས་རང་སྐྱོང་ཁུལ་ཆུ་དམར་ལེབ་རྫོང་གི་འབྲོག་པ་ཞིག་སྟེ། རེ་འདུན་ཞུ་ཡིག་ཕུལ་བ་བརྒྱུད་ཁོ་རང་སྐྱེ་ཁམས་བདག་དོམ་སྲུང་སྐྱོབ་མཁན་དུ་གྱུར་བ་རེད། དེ་ཡང་ཁོ་རང་སྐྱེ་ཁམས་བདག་དོམ་སྲུང་སྐྱོབ་མཁན་གྱི་ཁོངས་མི་རུ་གྱུར་བ་ནས་བཟུང་ཁོས་རྒྱལ་ཁབ་ཀྱི་ཕྱུགས་སྐྱུར་རྩྭ་འདེབས་སྲིད་ཇུས་ཀྱི་འབོད་སྐད་དང་བསྟུན་ནས་རང་ཚང་གི་ནོར་ལུག་ཇེ་ཉུང་དུ་བཏང་བ་མ་ཟད། རྩྭ་ཐང་དུ་འཚོ་བ་རོལ་མཁན་ལ་བྱས་རྗེས་ཀྱི་སྟོབས་ཤུགས་ཕུལ།
ད་ལྟའི་ཆར་གཙང་གསུམ་འབྱུང་ཡུལ་དུ་དབུལ་ཕོངས་མི་གྲངས་འབུམ་གཉིས་དང་ཁྲི་བཞི་ཡོད་ལ། གཙང་གསུམ་འབྱུང་ཡུལ་རྒྱལ་ཁབ་སྤྱི་གླིང་གི་སྒྲིག་གཞིའི་ཚོད་ལྟའི་ཁྱབ་ཁོངས་ཁྲོད་དུ་མི་གྲངས་ཁྲི6དང་སྟོང5གི་ཁྲོད་ནས་མི་གྲངས་ཁྲི2དང་སྟོང4ལྷག་ནི་དབུལ་ཕོངས་མི་གྲངས་ཡིན། ཇི་ལྟར་བྱས་ཏེ་ཕྱུགས་སྐྱོང་བཀག་སྡོམ་གྱིས་ཕྱུགས་རིགས་ཇེ་ཉུང་དུ་བཏང་ཞིང་འབྲོག་དམངས་དག་རྒྱལ་ཁབ་སྤྱི་གླིང་སྲུང་སྐྱོབ་དང་བདག་དོམ་ཁྲོད་ཞུགས་སུ་བཅུག་སྟེ། ཁོ་ཚོར་དེའི་ཁྲོད་དུ་ཁེ་སྤོགས་ཡོད་པ་ནས་དབུལ་ཐར་གྱིས་འབྱོར་འབྲིང་སྤྱི་ཚོགས་སུ་ཞུགས་པར་མངོན་འགྱུར་བྱེད་རྒྱུ་ནི་རང་ཞིང་གི་གཙང་གསུམ་རྒྱལ་ཁབ་སྤྱི་གླིང་སྒྲིག་གཞིའི་ཚོད་ལྟའི་ཁུལ་འཛུགས་བསྐྲུན་བྱེད་པར་སྤོ་རྒྱུའི་གོམ་པ་གལ་ཆེན་ཞིག་ཀྱང་ཡིན།
གཙང་གསུམ་འབྱུང་ཡུལ་རྒྱལ་ཁབ་སྤྱི་གླིང་ཚོད་ལྟའི་ཁུལ་གསར་འཛུགས་བྱས་རྗེས་མ་གཞི་ནས་ཡོད་པའི་ནགས་ཁུལ་དང་བརླན་ཁུལ་སྣ་གཅིག་གི་སྐྱེ་ཁམས་བདག་དོམ་སྲུང་སྐྱོབ་ཀྱི་གོ་གནས2554ཡོད་པའི་རྨང་གཞིའི་སྟེང་གནད་འཁེལ་དབུལ་སྐྱོར་གྱི་རྩ་དོན་གཞིར་བཟུང་སྟེ་ཐོག་མར་སྤྱི་གླིང་ས་ཁུལ་ནང་གི་ཡིག་ཚགས་ཅན་གྱི་དབུལ་ཁྱིམ་ནས་འགོ་བརྩམས་ཏེ་ད་ལྟ་ཁྱོན་བསྡོམས་སྐྱེ་ཁམས་བདག་དོམ་སྲུང་སྐྱོབ་མཁན་གྱི་ལས་གནས་དཔང་ཡིག་ཅན་གྱི་མི་སྣ17211ལ་ཟླ་རེར་ལས་ཕོགས་དུས་ལྟར་བྱིན་ནས་འགུལ་རྣམ་བདག་དོམ་མངོན་འགྱུར་བྱས། ལོ་ངོ་གསུམ་གྱི་རིང་ལ་ཞིང་ཆེན་ནོར་སྲིད་ཀྱིས་ཁྱོན་བསྡོམས་མ་དངུལ་སྒོར་དུང་ཕྱུར4.5བཏང་ཞིང་ཁྱིམ་ཚང་རེ་རེ་ཡི་ཆ་སྙོམས་ལོ་རེའི་ཡོང་འབབ་ནི་སྒོར21600ཡིན། དེ་དང་ཆབས་ཅིག རི་བོ་དང་ཆུ་བོ། ནགས་ཚལ། རྩྭ་ཐང་། གཙང་བོ་སོགས་ལ་བདག་དོམ་སྲུང་སྐྱོབ་བྱེད་པའི་རྩ་འཛུགས་ཅན་ལ་སྐུལ་འདེད་ཀྱིས་དྲ་ཚིགས་ཅན་གྱི་སྐོར་ཞིབ་རྩད་གཅོད་བྱེད་པའི་ཤང་དང་གྲོང་བརྡལ་གྱི་བདག་དོམ་སྲུང་སྐྱོང་ས་ཚིགས་དང་སྡེ་བ་རིམ་པའི་བདག་དོམ་སྲུང་སྐྱོབ་ས་ཚིགས། བདག་དོམ་སྲུང་སྐྱོབ་ཡན་ལག་རུ་ཁག་སོགས་རྩ་འཛུགས་བྱས་ཏེ་རྒྱང་ཐག་རིང་བོའི་མཚམས་སུ་བདག་དོམ་སྲུང་སྐྱོབ་ཀྱི་མ་ལག་སྒྲིག་འཇུག་བྱས་པས་འབྲོག་དམངས་དག་ནི་རིམ་བཞིན་རྩྭ་ཐང་བེད་སྤྱོད་མཁན་ནས་སྐྱེ་ཁམས་བདག་དོམ་སྲུང་སྐྱོབ་མཁན་དུ་གྱུར་ཏེ། མིའི་འཕེལ་རྒྱས་དང་སྐྱེ་ཁམས་ཁོར་ཡུག་གི་འཆམ་མཐུན་མཉམ་གནས་ལ་སྐུལ་འདེད་བྱས་ཡོད།
གཙང་གསུམ་འབྱུང་ཡུལ་རྒྱལ་ཁབ་སྤྱི་གླིང་དོ་དམ་ཅུའུ་ཡི་ཅུའུ་ཀྲང་ལིས་ཞའོ་ནན་གྱིས་བཤད་རྒྱུར། འབྲོག་པ་རྣམས་ཀྱི་སྐྱེ་ཁམས་བདག་དོམ་སྲུང་སྐྱོབ་དང་ཕྱུག་འགྱུར་ནུས་ཤུགས་འཕར་སྣོན་བྱས་ཏེ། སྐྱེ་ཁམས་སྲུང་སྐྱོབ་དང་གནད་འཁེལ་དབུལ་སྐྱོར་ཕན་ཚུན་ཟུང་འབྲེལ་གྱིས་འབྲོག་པ་མང་ཚོགས་ཟབ་ཞུགས་བྱས་ཏེ་ཕྱུག་འགྱུར་དང་ལས་གནས་གཞན་སྒྱུར་བྱས་ཡོད། སྐྱེ་ཁམས་འཚོ་བའི་ཆ་རྐྱེན་ལ་ལེགས་བཅོས་བྱེད་པ་དང་ཟུང་འབྲེལ་གྱིས་འབྲོག་པ་མི་དམངས་ཧུར་ཐག་སྒོས་སྐྱེ་ཁམས་སྲུང་སྐྱོབ་ཁྲོད་ཞུགས་པར་སྐུལ་འདེད་བྱས། འབྲོག་པ་མང་ཚོགས་ཀྱི་སྤྱི་གླིང་སྐྱེ་ཁམས་ཞིབ་བཤེར་ཁྲོད་ལས་ཀ་སྒྲུབ་པར་སྐུལ་སློང་དང་སྣེ་ཁྲིད་བྱས་ཏེ། ཁོར་ཡུག་གི་སློབ་གསོའི་ཞབས་ཞུ་ནས་སྐྱེ་ཁམས་སྲུང་སྐྱོབ་གསོ་སྐྲུན་གྱི་ངལ་རྩོལ་ལས་དོན། སྐྱེ་ཁམས་ལྟ་ཞིབ་ཚད་ལེན་སོགས་ཀྱི་བྱ་བའི་ཁྲོད་ཞུགས་ནས་འབྲོག་དམངས་ཀྱིས་སྐྱེ་ཁམས་སྲུང་སྐྱོབ་དང་སྤྱི་གླིང་བདག་དོམ་ཁྲོད་གཏན་འཇགས་ཀྱི་ཡོང་སྒོ་འཐོབ་པ་བྱ་དགོས་ཟེར།
ལོ་ཙཱ་བ། ལྷ་དཔལ་སྐྱབས།


text:
དཔལ་ས་སྐྱའི་གངས་ཅན་མཛེས་པར་བྱེད་པའི་རྒྱན་དགུའི་བྱེ་བྲག་མདོ་ལ་མཁས་པ་གཡག་རོང་གཞོན་གསུམ་ལས་བྱམས་མགོན་རྣམ་འཕྲུལ་གཡག་ཕྲུག་སངས་རྒྱས་དཔལ་ནི། རོང་སྟོན་ཤེས་བྱ་ཀུན་རིག་གིས་མཛད་པའི་ཀུན་མཁྱེན་གཡག་སྟོན་ཆེན་པོ་སངས་རྒྱས་དཔལ་ལ་རྣམ་ཐར་དང་མཐུན་པའི་བསྟོད་པ་ལས། སྔོན་ཚེ་མ་ག་དྷ་ཡི་གཙུག་ལག་ཏུ། །ལྔ་རིག་པཎ་ཆེན་བཅུ་ཡི་མཆོག་གྱུར་ཅིང་། །ཕྱོགས་བཞིའི་མུ་སྟེགས་སྟོན་པ་ཕམ་མཛད་ནས། །གངས་རིའི་ཁྲོད་འདིར་འཁྲུངས་ལ་ཕྱག་འཚལ་ལོ། །ཞེས་དང་། པཎ་ཆེན་ཤཱཀ་མཆོག་པའི་རྣམ་ཐར་ལས། ཉང་སྟོད་རབ་འབྱམས་པ་ལྷུན་གྲུབ་དཔལ་བཟང་པོའི་དགོངས་ཉམས་ལས། བདག་ཉིད་ཆེན་པོ་འདི་ནི་དབྱིག་གཉེན། ཆོས་གྲགས། རིན་ཆེན་འབྱུང་གནས་ཞི་བ་སྟེ་ཡོངས་སུ་གྲགས་པའི་ཤནྟི་བ་རྣམས་ཀྱི་སྐུའི་སྐྱེ་བར་དགོངས་ཤིང་བཀའ་སྩལ་དུ་བྱོན་པ་ལ་ཡང་ཀླན་ཀའི་གནས་མེད་པའོ། །ཞེས་གསུངས་པ་ལྟར་འཕགས་ཡུལ་གྱི་པཎ་གྲུབ་དུ་མའི་སྐུའི་སྐྱེ་བ་བརྒྱུད་མར་བཞེས་མཐར། གངས་ཅན་འཛིན་མའི་ལྗོངས་འདིར་རྒྱལ་བའི་བསྟན་པ་རིན་པོ་ཆེ་སྤྱི་དང་། བྱེ་བྲག་དུས་གསུམ་རྒྱལ་བ་ཡོངས་ཀྱི་འཇུག་ངོགས་རྒྱལ་ཡུམ་ཤེས་རབ་ཀྱི་ཕ་རོལ་ཏུ་ཕྱིན་པ་སྦས་དོན་མངོན་རྟོགས་ལྟར་དུ་བཀྲལ་བའི་བསྟན་པ་སྤེལ་སླད་བསམ་བཞིན་དུ་དགེ་བའི་བཤེས་གཉེན་གྱི་སྐུར་སྣང་བ་སྟེ། དེ་ཡང་བོད་རབ་བྱུང་དྲུག་པའི་ལྕགས་ཕོ་སྟག་གི་ལོ་སྤྱི་ལོ་༡༣༥༠ལོར་“དེང་སང་གི་མཁས་པས་བརྩམས་པའི་ལོ་རྒྱུས་ཕལ་མོ་ཆེར་ས་བྱི་ལ་འཁྲུངས་བར་བཤད་པ་པཎ་ཆེན་ཤཱཀ་མཆོག་པ་དང་མང་ཐོས་པ་སོགས་ཁུངས་ལྡན་ཡིག་ཆ་དང་མི་མཐུན་པས་ཚད་མར་གཟུང་བར་མི་བྱའོ།།”
དཔལ་ལྡན་ས་སྐྱ་ནས་དཔག་ཚད་གཅིག་ཙམ་བགྲོད་པའི་གནས་མཁས་གྲུབ་སྐྱེས་ཆེན་དུ་མས་བྱིན་གྱིས་བརླབས་པ་ས་སྐྱ་འཕྲང་ཞེས་བྱ་བའི་གཙུག་ལག་ཁང་དང་མི་རིང་བའི་གནས་སུ། རྩེ་ཐང་ག་གི་ཆེན་པོ་བྱང་ཆུབ་རིན་ཆེན་ཞེས་བྱ་བའི་སྲས་སུ་ངོ་མཚར་བའི་ལྟས་དང་བཅས་ཏེ་སྐུ་འཁྲུངས་པ་ཡིན་ཡང་། རྣམ་པ་དེ་ཉིད་ཀྱི་ཉེ་གནས་གཡག་ཡུ་ཞེས་པའི་སྲས་སུ་ངོས་བླངས་པས་ན་གཡག་ཕྲུག་ཅེས་གྲགས་པ་སྟེ། ཀུན་མཁྱེན་རོང་སྟོན་ཆེན་པོས། དཔལ་ལྡན་ས་སྐྱར་དཔག་ཚད་བགྲོད་པའིི་གནས། །མཁས་མང་དུ་མས་བསྟེན་པའི་གཙུག་ལག་ཏུ། །རྣམ་མང་ངོ་མཚར་ལྟས་དང་བཅས་ཏེ་འཁྲུངས། །ཀུན་གྱིས་བསྟོད་པར་འོས་ལ་ཕྱག་འཚལ་ལོ། །ཞེས་གསུངས་པ་ལྟར་རོ། །
དགུང་གྲངས་བཅུ་བཞེས་པའི་ཚེ་རྒྱལ་བའི་བསྟན་པར་རབ་དུ་བྱུང་ཞིང་དབུ་སྐྲ་གཏོར་ཚེ་ཁ་དོག་སྣ་ཚོགས་ཀྱི་འཇའ་ཤར་བ་དང་། དེ་ནུབ་མཁན་པོའི་གཟིམ་ལམ་དུ་རབ་ཏུ་གསལ་བའི་ཉི་མ་ཤར་བ་སོགས་ངོ་མཚར་བ་མང་དུ་རྨིས་པས་བསྟན་པའི་སྒྲོན་མེ་ཉིད་དུ་འགྱུར་རོ་ཞེས་པའི་ལུང་བསྟན་པ་ལྟར། དགུང་ལོ་བཅུ་གསུམ་ནས་དཔལ་ལྡན་གསང་ཕུ་རུ་ཚད་མའི་སྐོར་ལ་རྩོད་པ་བྱེད་པའི་དབུ་ཚུགས་པ་སྟེ། བསྟོད་པ་ལས། སྨྲ་བའི་དབང་ཕྱུག་ལུང་རིགས་སྨྲ་བ་པོ། །མི་འཇིགས་སྤོབས་པས་བླ་མའི་ཞབས་ལ་གཏུགས། །ཡང་དག་རིགས་པས་ཚིག་དོན་ཐོགས་མེད་མཁྱེན། །ཕ་རོལ་རྒོལ་བ་བཟློག་ལ་ཕྱག་འཚལ་ལོ། །ཞེས་དང་། བཅུ་གསུམ་ལོ་ཡི་མཐར་སོན་མཁས་མང་གིས ། །ཡོངས་སུ་བསྟེན་པ་དཔལ་ལྡན་གསང་ཕུ་རུ། །འདུས་པ་རྒྱ་མཚོའི་དབུས་ན་རྩོད་པ་ཡིས། །ཀུན་ལས་རྒྱལ་བར་མཛད་ལ་ཕྱག་འཚལ་ལོ། །ཞེས་གསུངས་པ་ལྟར་རོ། །གཞན་ཡང་དཔལ་ལྡན་ས་སྐྱ་དང་། ཡར་ལུང་ཐང་ཆེན་རྒྱལ་བའི་ཁང་བཟང་། རྩེ་གདོང་སོགས་སུ་ཕེབས་ཏེ། དམར་སྟོན་རྒྱ་མཚོ་རིན་ཆེན། ཇོ་ནང་ཆོས་ཀྱི་རྒྱལ་པོ། དཔང་སྟོན་པ། ཡར་ཀླུངས་པ་སེང་གེ་རྒྱལ་མཚན། བྱང་པ་དཀོན་མཆོག་གྲགས་པ། ལམ་འབྲས་པ་ཡེ་ཤེས་དཔལ། རིན་ཆེན་བཟང་པོ། གཞོན་གྲགས་མཆོག་དབྱངས། བུ་སྟོན་རྗེའི་ཐུགས་སྲས་ལོ་ཙཱ་བ་སྒྲ་ཚད་པ་རིན་ཆེན་རྣམ་རྒྱལ་དང་། མཁས་པ་ལུང་མང་པ། མཁན་ཆེན་ཕྱོགས་ལས་རྣམ་རྒྱལ། ཉ་དབོན་ཀུན་དགའ་དཔལ། མཁས་པའི་དབང་ཕྱུག་བརྩོན་འགྲུས་དཔལ། འབའ་ར་བ་རྒྱལ་མཚན་དཔལ་བཟང་སོགས་མཁས་གྲུབ་དགེ་བའི་བཤེས་གཉེན་མང་དུ་བསྟེན་ཏེ། གཞུང་ལུགས་པོད་ཆེན་དྲུག་དང་། གྲགས་ཆེན་བཅོ་བརྒྱད་ཀྱིས་མཚོན་པའི་མདོ་ཕྱོགས་ཀྱི་སྐོར་དང་། གསུང་ངག་རིན་པོ་ལམ་འབྲས་བུ་དང་བཅས་པས་མཚོན་པའི་གསང་སྔགས་རྡོ་རྗེའི་ཐེག་པའི་སྨིན་གྲོལ་ཟབ་མོ་གསན་བསམ་རྒྱ་མཚོའི་ཕ་རོལ་ཏུ་ཕྱིན་པ་སྟེ། རྟོག་གེའི་གཞུང་ལུགས་འབུམ་ཕྲག་གཅིག་གི་ཚིག་དོན་ཁོང་དུ་ཆུད་དེ། ལུང་རིགས་སྨྲ་བ་བརྒྱ་སྟོང་མང་པོའི་དབུས་སུ་འཇིགས་མེད་སྨྲ་བའི་གད་རྒྱངས་གསང་མཐོར་བསྒྲགས་པ་སྟེ། རྗེ་རེད་མདའ་བ་ཆེན་པོ་དང་རྩོད་པ་མཛད་སྐབས། མཁན་ཆེན་གཡག་པས། སེམས་ཅན་ཐམས་ཅད་སངས་རྒྱ། འཁོར་བ་ལ་ཟད་པ་མེད་གསུངས་པ་ལ་རེད་མདའ་བ་ཆེན་པོས། སེམས་ཅན་ཐམས་ཅད་སངས་རྒྱ་བར་ཚད་མས་ངེས་པར་ཐལ། དེར་ཚད་མས་གྲུབ་པའི་ཕྱིར་ཞེས་གསུངས་པས། གཡག་པས་ཁྱབ་པ་མ་གྲུབ་གསུངས་ནས་ཚུར་ལྡོག་པས། རྟགས་མ་གྲུབ་ལ་སོགས་པའི་འཕེན་ལེན་མང་དུ་མཛད་ནའང་། དོན་ལ་རྟོན་པའི་མཁས་པ་རྣམས་རེད་མདའ་བའི་རིག་པ་ལ་མཉེས་ཤིང་། ཚིག་ལ་རྟོན་པའི་མཁས་པ་རྣམས་མཁན་ཆེན་གཡག་པའི་རིག་པ་ལ་མཉེས་པར་གྲགས་སོ། །
དགུང་གྲངས་ཉི་ཤུའི་སྐབས་རྒྱལ་ཡུམ་དགོངས་འགྲེལ་དང་བཅས་པའི་གཞུང་འབུམ་ཕྲག་དྲུག་ཁ་དོན་མཛད་ཅིང་། གནས་ལུགས་ཟབ་མོ་ལ་ངེས་ཤེས་ཁྱད་པར་ཅན་འཁྲུངས་ཤིང་སྔོན་མེད་པའི་རྟོགས་པ་མཐོན་པོར་གཤེགས། དགུང་གྲངས་སུམ་ཅུ་བཞེས་པའི་དུས་སུ་རྒྱལ་ཡུམ་ཤེས་རབ་ཀྱི་ཕ་རོལ་དུ་ཕྱིན་མ་ཞལ་འདོན་མཛད་པའི་སྐབས། རྒྱལ་བའི་རྒྱལ་ཚབ་རྗེ་བཙུན་བྱམས་པ་མགོན་པོས་ཞལ་མངོན་སུམ་དུ་གཟིགས་པ་དང་། ཕྱག་བརྐྱངས་ཏེ་དབུ་ལ་བཞག་ཅིང་བྱིན་རླབས་དང་དབུག་དབྱུངས་གནང་།
ཁྱད་པར་བདག་ཉིད་ཆེན་པོ་འདིའི་འོད་གསལ་དག་པའི་སྣང་བ་ལ་འཇམ་དབྱངས་མི་ཡི་རྣམ་རོལ་ཆོས་ཀྱི་རྗེ་ས་སྐྱ་པཎྜི་ཏ་མཆོག་ཉིད་པདྨ་འདབ་མ་སྟོང་ལྡན་གྱི་ཟེའུ་འབྲུ་ལ། ཟླ་བའི་དཀྱིལ་འཁོར་ཉ་གང་བའི་སྟེང་དུ། ངོ་བོ་རྗེ་བཙུན་འཇམ་པའི་དབྱངས་ཡིན་པ་ལ། རྣམ་པ་ཆོས་ཀྱི་རྗེ་སྐུ་མདོག་དམར་སེར་ཞལ་གཅིག་ཕྱག་གཉིས་པ། ཞབས་རྡོ་རྗེའི་སྐྱིལ་ཀྲུང་མཛད་པ། ཕྱག་གཉིས་ཆོས་འཆད་ཀྱི་ཕྱག་རྒྱ་ཐུགས་ཀར་མཛད་པས་ཨུཏྤལའི་ཡུ་བ་འཛིན་པ་སྙན་གཉིས་ཀྱི་གཡས་གཡོན་གྱི་ཐད་ཀར་ཁ་བྱེ་བའི་སྟེང་། གཡས་ན་ཤེས་རབ་ཀྱི་རལ་གྲི་མེ་འབར་བ། གཡོན་ན་ཤེས་རབ་ཀྱི་ཕ་རོལ་ཏུ་ཕྱིན་པའི་པུསྟི་ཡོད་པ། མཚན་དང་དཔེ་བྱད་བཟང་པོས་བརྒྱན་པ། ཆོས་གོས་སྣམ་སྦྱར་གསོལ་བའི་སྐུའི་རྣམ་པ་ཅན་དུ་གསལ་བར་གཟིགས། དེའི་ཚེ་ཐུགས་དད་པ་ཆེན་པོས་བསྟོད་པ་མང་དུ་མཛད། ཁྱད་པར་བསྟོད་པ་ཆོས་རྒྱལ་མས་བསྟོད། བླ་མ་འཇམ་པའི་དབྱངས་རང་ལ་བསྟིམ་པ་སོགས་ས་འཇམ་སྦགས་སྒྲུབ་ཅེས་ཡོངས་སུ་གྲགས་པ་དེ་ཉིད་དགོངས་ཉམས་སུ་བཞེས་མཛད་ཅིང་། དེ་ལྟ་བུའི་ཉམས་ལེན་གྱི་རྒྱུན་དེ་ཉིད་ཀུན་མཁྱེན་རོང་སྟོན་ཆེན་པོ་ལ་གནང་། དེས་ཞལ་སློབ་སོ་སོ་ལ་གནང་བ་ནས་བཟུང་དེང་སང་གི་བར་དུ་རྒྱུན་མ་ཆད་པར་བྱུང་བ། བྱིན་རླབས་ཀྱི་ཚན་ཁ་མཆོག་ཏུ་བསྔགས་པ་དེ་བླ་མ་འདི་ཁོ་ནའི་བདག་རྐྱེན་ལས་བྱུང་བ་དང་།
ཡང་ཁྲོ་བོའི་རྒྱལ་པོ་མི་གཡོ་བའི་སྒྲུབ་པ་མཛད་པའི་ཞག་བདུན་གྱི་ཐོག་ཞལ་དཀར་ནང་དུ་མི་གཡོ་བའི་སྐུ་མཐེབ་སོར་ཙམ་པ་མང་པོ་བྱུང་བ་བགེགས་ཀྱི་སྤྲུལ་པར་མཁྱེན་ནས་ལྷག་མེད་དུ་ཞལ་དུ་གསོལ་བས། དེ་མ་ཐག་བཅོམ་ལྡན་འདས་གཏུམ་པོ་དཀར་པོ་དག་པ་ཡེ་ཤེས་ཀྱི་གཟིགས་ངོར་འཇའ་འོད་ཁ་དོག་སྣ་ཚོགས་ཀྱི་ཀློང་དུ་མངོན་སུམ་དུ་ཞལ་གཟིགས་ཤིང་། བར་ཆད་བདུད་ཀྱི་གཡུལ་ལས་ཡོངས་སུ་རྒྱལ་བས་གནས་དེ་ཉིད་ལ་མི་གཡོ་བྲག་ཕུག་ཅེས་ཡོངས་སུ་གྲགས་ཤིང་། ཕྱིས་ཀྱི་ས་སྐྱའི་བསྟན་འཛིན་ཕལ་མོ་ཆེ་གནས་དེར་བྱོན་ནས་མི་གཡོ་བའི་བསྙེན་སྒྲུབ་ལ་བརྩོན་པའི་རྣམ་ཐར་མང་ངོ་། །
གཞན་ཡང་ལྷོ་ཡི་རི་བོའི་ནགས་འདབ་ཁུ་ལུང་དུ་ལུང་དང་རིགས་པའི་སྒྲ་དབྱངས་སྒྲོགས་པའི་ཚེ་ན་ནམ་མཁའ་ནས་ལྷ་ཡི་རོལ་མོའི་སྒྲ་སྣ་ཚོགས་སྒྲོགས་པ་ཐུན་མོང་དུ་གྱུར་པ་དང་། དཔལ་ལྡན་ས་སྐྱར་བཞུགས་གནས་དགའ་ལྡན་བླ་བྲང་དུ་བཞུགས་སྐབས་ཐོ་རངས་ལ་མཉམ་པར་བཞག་པའི་དུས་སུ་སུམ་ཅུ་རྩ་གསུམ་གྱི་ལྷ་ཡི་རྔ་བོ་ཆེའི་སྒྲ་ལས་ཆོས་ཀྱི་སྡོམ་བཞི་སྟོན་པའི་སྒྲ་ཐོས་པའི་མོད་ལ་སྔོན་མེད་བསམ་གཏན་སྣ་ཚོགས་མངོན་དུ་མཛད། མཁས་པ་མང་པོས་ལུ་རིགས་ཀྱི་སྒྲ་དབྱངས་བར་མེད་དུ་སྒྲོགས་པའི་བསྟི་གནས་ཡར་ཀླུངས་ཐང་ཆེན་རྒྱལ་བའི་ཁང་བཟང་གི་ཆོས་གྲྭར་རྒྱལ་ཡུམ་ཤེས་རབ་ཀྱི་ཕ་རོལ་དུ་ཕྱིན་པའི་ཆོས་འཁོར་བསྐོར་བའི་ཚེ། ལྷ་ཡི་ཚོགས་རྣམས་དགའ་བའི་མེ་ཏོག་གི་ཆར་ཆེན་ངོ་མཚར་བ་ཕབ་པ་དང་། ཇོ་བོ་རྗེས་ཞབས་ཀྱིས་བཅགས་ཤིང་བྱིན་གྱིས་བརླབས་པའི་གནས་མཆོག་བྱང་ཕྱོགས་མདོག་གི་གཙུག་ལག་ཁང་དུ་རྒྱལ་ཡུམ་གསུང་ཚེ་ལྷ་ཡི་ཙནྡན་གྱི་དྲིས་ཕྱོགས་ཀུན་ཁྱབ་པ། མངོན་དགའ་ཆོས་སྡེར་འདུས་པ་རྒྱ་མཚོར་ལུང་རིགས་ཀྱི་ཆར་པ་ཕབ་ཚེ་ཞག་གྲངས་དུ་མ་ལ་ལྷ་རྫས་མེ་ཏོག་གི་ཕྲེང་བ་འཐོར་བ་དང་། བུ་སྟོན་ཐམས་ཅད་མཁྱེན་པའི་སློབ་མ་མཁས་པ་ལུང་མང་པོས་བདག་ཉིད་ཆེན་པོ་འདི་ཉིད་ཀྱི་སྐུ་རྒྱལ་ཡུམ་ཤེས་རབ་ཀྱི་ཕ་རོལ་ཏུ་ཕྱིན་པའི་གླེགས་བམ་གྱི་ཕུང་པོ་དང་དབྱེར་མེད་དུ་གྱུར་པ་གཟིགས་པ་དང་། གསང་ཕུར་ཆོས་གྲྭར་བྱམས་པའི་ཆོས་ལྔ་གསུང་པའི་ཚེ་ཅིག་ཅར་ཉིད་དུ་སྐུ་ལུས་ཀྱི་བཀོད་པ་མང་དུ་བསྟན་ནས་གདུལ་བྱ་རྣམས་ཀྱི་ཐེ་ཚོམ་གཅོད་པར་མཛད་པ། མཁས་པ་ཆེན་པོ་གཞོན་ནུ་བློ་གྲོས་མངའ་རིས་གུང་ཐང་དུ་བཞུགས་པའི་ཚེ་བདག་ཉིད་ཆེན་པོ་འདི་བྱམས་པ་མགོན་པོའི་དྲུང་དུ་ཕེབས་པའི་གཟིགས་སྣང་བྱུང་བ། གཞན་ཡང་གདུལ་བྱ་དད་པ་ཅན་དུ་མ་ལ་ལྐོག་ཏུ་གྱུར་པའི་དོན་ལུང་དུ་སྟོན་པའི་མངོན་ཤེས་ཐོགས་མེད་མངའ་བ་སོགས་ངོ་མཚར་བའི་རྣམ་པར་ཐར་པ་སྣ་ཚོགས་བདག་གིར་མཛད་པས་རྒྱལ་བའི་བསྟན་པ་རིན་པོ་ཆེ་སྨག་ལ་སྒྲོན་མེ་བཏེག་པ་བཞིན་གསལ་བར་མཛད་པ་དང་། སྐལ་བ་ལྡན་པའི་འགྲོ་བའི་དོན་དཔག་ཏུ་མེད་པ་མཛད།
དེ་ལྟའི་རྣམ་པར་ཐར་པས་ཡིད་འཕྲོག་ཏེ་རིས་སུ་མ་མཆིས་པའི་བསྟན་འཛིན་གྱི་སྐྱེས་བུ་གནམ་གྱིས་ས་བཀབ་པ་ལྟ་བུ་དག་གིས་བསྟོད་བསྔགས་བླ་ན་མེད་པ་ཕུལ་ཡོད་པ་སྟེ། ཀུན་མཁྱེན་ཆེན་པོ་བསོད་ནམས་སེང་གེས། ཕ་རོལ་ཕྱིན་པའི་ལུས་སྟོབས་རབ་རྒྱས་ཆོས་མངོན་རལ་པ་མཐུག་པོས་གཉའ་ཁེབས་དང་ལྡན་རིགས་ཚོགས་གཡེར་ཁའི་ཕྲེང་བ་མགྲིན་པར་འཁྲོལ་ཞིང་སྒྲུབ་དང་སུན་འབྱིན་རིགས་པའི་སྦར་ཁྱིམ་ཕས་རྒོལ་གླང་པོའི་སྤྱི་བོར་བགྲད་དེ་ལོག་པར་རྟོག་པའི་ཀླད་པ་ཆེམ་ཆེམ་གཅོད་ཅིང་གྲུབ་མཐའ་ངན་པའི་ཤ་རུས་དུམ་བུར་ཕྲལ་ནས་ཕྱོགས་ལས་རྣམ་པར་རྒྱལ་བའི་གད་རྒྱངས་ཕྱོགས་བཅུར་སྒྲོགས་པས་ལོག་སྨྲའི་རྗེས་འབྲངས་ཝ་ཚོགས་མཐའ་དག་ཁོར་ཡུག་ཆེན་པོའི་ཕ་མཐར་བསྐྲད་དེ་ཐུབ་བསྟན་གངས་རིའི་སྤོ་ལ་འགྲན་པར་བཟོད་པའི་འགྲན་ཟླ་ཀུན་དང་བྲལ་བར་རྣམ་པར་འགྱིང་ཞིང་དོན་གཉེར་བློ་གསལ་རི་དྭགས་ཚོགས་རྣམས་རྗེས་སུ་སྐྱོང་བར་མཛད་པ་སྨྲ་བའི་སེང་གེ་སྨྲ་བའི་ང་རོ་སྒྲོགས་པ་སངས་རྒྱས་དཔལ་ཞེས་གྲགས་པ་དེ་ཉིད་མཆོད། །ཞེས་དང་། སྔོན་ཚེ་མ་ག་དྷའི་གཙུག་ལག་ཁང་དུ་ལྔ་རིག་པཎ་ཆེན་བཅུ་ཡི་མཆོག་ཏུ་གྱུར་ནས་སླར་ཡང་སྤྱི་གསལ་རྫས་གཅིག་ཏུ་སྨྲ་བ་གྲངས་ཅན་པའི་གྲུབ་མཐའི་རྗེས་སུ་འབྲང་བའི་གངས་ཅན་པ་རྣམས་ཀྱི་ལོག་སྨྲ་ཚར་བཅད་པ་དང་སྐལ་ལྡན་རྗེས་སུ་བཟུང་བའི་ཆེད་དུ་དཔལ་ལྡན་ས་སྐྱ་ནས་དཔག་ཚད་གཅིག་བགྲོད་པའི་གནས་སུ་སྐྱེ་བ་བཟུང་ནས་སེར་སྐྱ་བ་དང་འགལ་བའི་ས་སྐྱ་པའི་གྲུབ་མཐའི་སྲོལ་བཟུང་སྟེ། སྤྱི་དངོས་གསལ་བ་དང་རྫས་གཅིག་ཏུ་སྨྲ་བ་དང་། གསལ་བ་རང་གཞན་རང་གི་ལྡོག་པར་སྨྲ་བ་དང་། ཕན་ཚུན་སྤངས་ཏེ་གནས་པ་ཙམ་འགལ་བར་སྨྲ་བ་དང་། བདག་གཅིག་དེ་བྱུང་ལས་མ་གཏོགས་པའི་འབྲེལ་པ་ཡོད་པར་སྨྲ་བ་དང་། གཞན་ཡང་མཚན་མཚོན་དགག་སྒྲུབ་སྣང་སེལ་རྟོག་པ་རྟོག་མེད་སོགས་ཀྱི་རྣམ་བཞག་ལ་ཆོས་ཀྱི་གྲགས་པའི་གཞུང་ལུགས་ལས་ཕྱི་རོལ་དུ་གྱུར་པའི་ལོག་པར་སྨྲ་བ་རྣམས་ཡང་དག་པའི་རིགས་པས་སུན་ཕྱུང་ནས་སླར་ཡང་ཐུབ་བསྟན་གངས་རིའི་སྤོ་ལ་རྣམ་པར་འགྱིང་བ་ན་རིག་སྔགས་བཟླས་པའི་ཚེ་ལྷག་པའི་ལྷས་ཞལ་མངོན་སུམ་དུ་བསྟན། རྒྱ་ཆེན་ཐོས་པའི་ཚེ་རྟོག་གེའི་གཞུང་ལུགས་འབུམ་ཕྲག་བཞི། རྒྱལ་ཡུམ་དགོངས་འགྲེལ་དང་བཅས་པ་འབུམ་ཕྲག་དྲུག །མདོ་སྡེའི་སྡེ་སྣོད་རྫོགས་པ་འབུམ་ཕྲག་བརྒྱད་ཀྱི་རལ་པ་རྣམ་པར་གཡོ། ལུང་རིགས་ཀྱི་ཆར་འབེབས་པའི་ཚེ་གཟུགས་ཁམས་ཀྱི་ལྷས་མེ་ཏོག་སྣ་ཚོགས་ཀྱི་ཆར་ཆིལ་ལི་ལི། རྒྱལ་ཡུམ་འཆད་པའི་ཚེ་འདོད་ཁམས་ཀྱི་ལྷས་ཙན་དན་གྱི་དྲི་བཟང་ཐུ་ལུ་ལུ། བསམ་བྱུང་གི་རིགས་པས་སྒྲོ་འདོགས་བཅད་པའི་ཚེ་སུམ་ཅུ་རྩ་གསུམ་གྱི་ལྷའི་རྔ་ལས་ཆོས་ཀྱི་སྡོམ་བཞི་སྟོན་པའི་སྒྲ་འུ་རུ་རུ། ཟབ་དོན་བསྒོམ་པའི་ཚེ་འཇིག་རྟེན་དབང་ཕྱུག་གི་སྐུ་ལས་བྱིན་རླབས་ཀྱི་འོད་ཟེར་ཁྲ་ལ་ལ། བྱམས་ཆོས་འཆད་པའི་ཚེ་སྐུའི་བཀོད་པ་དུ་མས་མཐའ་ཡས་གདུལ་བྱའི་དོན་མཛད་པ་སོགས་མཁས་པ་དང་གྲུབ་པའི་མཆོག་ཏུ་གྱུར་པ་རིག་པ་དང་གྲོལ་བར་སྨྲ་བ་ལ་འགྲན་ཟླ་མེད་པ་གཞོན་ནུའི་དུས་སུ་གཡག་ཕྲུག་བསྟན་པའི་ཉི་མ་སྐུ་ཚེའི་མཇུག་ཏུ་མི་ཕམ་ཆོས་ཀྱི་བླ་མ་ཞེས་མཚན་ཡོངས་སུ་གྲགས་པ་དེ་ཉིད་མཆོད། །ཅེས་དང་། རོང་སྟོན་ཐམས་ཅད་མཁྱེན་པས། སངས་རྒྱས་བསྟན་པ་ཉིན་མོར་བྱེད་པའི་དཔལ། །གསུང་རབ་ཀུན་གྱི་གླེགས་བམ་གཅིག་གྱུར་ཅིང་། །རིག་གནས་ཀུན་ལ་མི་འཇིགས་སྤོབས་པ་ཐོབ། །དཔལ་ལྡན་བླ་མ། ཞེས་དང་། གསེར་མདོག་པཎ་ཆེན་ཤཱཀྱ་མཆོག་ལྡན་གྱིས། སངས་རྒྱས་སྲས་དང་བཅས་པའི་ཡུམ་གཅིག་པུ། ཇི་བཞིན་འཆད་མཁས་ཁྱོད་ལས་གཞན་ན་གང་། །ནང་རིག་སྡེ་སྣོད་ཀུན་དང་རིགས་པའི་གཞུང་། །ཁྱོད་བློའི་རྒྱ་མཚོར་བསྡུས་པ་བསྟན་པའི་དཔལ། །ཞེས་དང་། གུང་རུ་ཤེས་རབ་བཟང་པོས་མཛད་པའི་མུས་ཆེན་རྣམ་ཐར་ལས། ཉེར་ལྔ་པ་འབྲུག་ལོ་ལ་ཤེལ་དཀར་དུ་བྱམས་མགོན་གཉིས་པ་ཆོས་རྗེ་གཡག་པ་དང་མཇལ་ནས་སངས་རྒྱས་ལྟ་བུའི་མོས་པ་སྐྱེས་ཏེ་ཟླ་བ་དྲུག་བསྟེན་ཏོ། །ཞེས་དང་། ཀུན་མཁྱེན་ཆེན་པོས་མཛད་པའི་རྣམ་ཐར་ལས། ཉེར་ལྔ་པ་ལ་འཛམ་གླིང་མཁས་པའི་དབང་པོ་གཡག་ཕྲུག་སངས་རྒྱས་དཔལ་ལ་སྟོད་ལྷོར་ཕེབས་པ་དང་མཇལ་ཏེ། ཕར་ཕྱིན་གྱི་བཤད་པ་ཚར་ཕྱེད་དང་གཉིས། མདོ་སྡུད་པ། མི་གཡོ་བ་དཀར་པོའི་སྒྲུབ་ཐབས་ཀྱི་ལུང་། དབུ་མ་ལུགས་ཀྱི་སེམས་བསྐྱེད་རྣམས་གསན། ཞེས་དང་། འགོས་ལོ་གཞོན་ནུ་དཔལ་བས། གཡག་ཕྲུག་སངས་རྒྱས་དཔལ་ཞེས་གྲགས་པ་དེའི་རྩ་བའི་གྲྭ་ས་ནི་གསང་ཕུ་བ་ཡིན། དེར་བུ་ཊཱིཀ་ལ་མང་དུ་སྦྱངས། ཐུགས་ལ་བཀའ་བསྟན་བཅོས་ཀྱིས་གཙོ་བྱས་པའི་གསུང་རབ་བཞུགས་པ་ཁོང་ལས་མང་བ་མེད་ཅེས་གྲགས་པ་དེས། ས་སྐྱ་དགའ་ལྡན་གྱི་བདག་པོ་མཛད། དབུས་གཙང་ཡར་མར་དུ་བཤད་ཉན་མཛད་པས་ཕ་རོལ་ཏུ་ཕྱིན་པའི་བསྟན་པ་ཤིན་ཏུ་དར་བ་མཛད་དེ། ཕ་རོལ་དུ་ཕྱིན་པ་ལ་ཊཱི་ཀ་ཡང་རབ་འབྲིང་མང་པོ་བརྩམས། རྣམ་འགྲེལ་དང་དབུ་མ་ལ་སོགས་པའི་བཤད་པ་ཡང་མཛད་དེ། མཐར་གདུང་སྦྱངས་པ་ན་ལྷ་སྐུ་དང་རིང་བསྲེལ་འབའ་ཞིག་ཏུ་གྱུར། ཞེས་དང་། རྗེ་ཙོང་ཁ་པ་སོགས་མཁས་པ་ཡོངས་ཀྱིས་ཤེར་ཕྱིན་གཡག་ལ་གཏུག་ཅེས་སོགས་བསྔགས་བརྗོད་ཚིག་གི་མེ་ཏོག་ཕྱོགས་བརྒྱར་འཐོར་བའི་ཡུལ་དུ་གྱུར་པའི་བདག་ཉིད་ཆེན་པོ་དེས། རང་དོན་དུ་ཐོས་བསམ་བསྒོམ་གསུམ་དང་། གཞན་དོན་དུ་འཆད་རྩོད་རྩོམ་གསུམ་གྱི་མཛད་པ་བླ་ན་མེད་པ་བསྐྱངས་པས་བསྟན་པ་ལ་མཛད་རྗེས་རླབས་ཆེན་བཞག
བརྒྱུད་འཛིན་གྱི་སློབ་མ་ཡང་མཁས་པ་ཆེན་པོ་རོང་སྟོན་སྨྲ་བའི་སེང་གེ་དང་། ངོར་ཆེན་རྡོ་རྗེ་འཆང་ཀུན་དགའ་བཟང་པོ། རྗེ་རེད་མདའ་བ་ཆེན་པོ། སེམས་དཔའ་ཆེན་པོ་གཞོན་ནུ་རྒྱལ་མཆོག །མུས་ཆེན་སེམས་དཔའ་ཆེན་པོ་དཀོན་མཆོག་རྒྱལ་མཚན། རོང་སྟོན་དོན་ཡོད་དཔལ།ལས་ཆེན་པ་གཞོན་ནུ་སེང་གེ། གཞོན་གྲགས་མཆོག་དབྱངས་སོགས་བསྟན་པ་འཛིན་སྐྱོང་སྤེལ་གསུམ་མཛད་པ་ལ་གཞན་དྲིང་མི་འཇོག་པའི་སྐལ་ལྡན་གྱི་སློབ་ཚོགས་མང་དུ་བསྐྲུན་པ་སྟེ། བསྟོད་པ་ལས། དམ་ཆོས་འཆད་ལ་ཞུགས་ནས་མྱང་འདས་བར། །མཐའ་ཡས་ཡུལ་ཕྱོགས་ཆོས་ཀྱི་འཁོར་ལོ་བསྐོར། །ལུང་རིགས་སྨྲ་བའི་སློབ་མ་ཁྲི་ཕྲག་བཞི། །ཡོངས་སུ་སྨིན་པར་མཛད་ལ་ཕྱག་འཚལ་ལོ། །ཞེས་གསུངས་པ་ལྟར། སྐབས་དེ་དུས་ཀྱི་མཁས་པ་ཕལ་ཆེ་བས་བླ་མར་བཀུར་ཞིང་གསུང་གི་བདུད་རྩི་བཞེས་པ་སྐལ་བ་དང་ལྡན་པའི་སློབ་བུ་ཁྲི་ཕྲག་མང་པོ་བསྐྱངས།
ཁྱད་པར་སློབ་མའི་གཙོ་བོ་བརྒྱུད་པ་འཛིན་མཁན་ནི་རོང་སྟོན་ཐམས་ཅད་མཁྱེན་པ་ཤཱཀྱ་རྒྱལ་མཚན་མཆོག་ཡིན་ཏེ། དེ་ཡང་རོང་སྟོན་ཆེན་པོའི་རྣམ་ཐར་དད་པའི་རོལ་མཚོ་ལས། དེ་ནས་མཁས་པ་ཆེན་པོ་འདི་མདོ་སྨད་པའི་གྲྭ་པ་རྣམས་ཀྱིས་སྤྱན་དྲངས་ནས་རྗེ་ཕག་མོ་གྲུབ་པའི་གདན་ས་མཐིལ་ན་བཤད་ཉན་མཛད་ཀྱིན་ཡོད་པའི་ཚེ། བདག་ཉིད་ཆེན་པོ་འདི་དགུང་ལོ་ཉི་ཤུ་རྩ་བདུན་ལོན་པ། ཆུ་མོ་བྱའི་ལོ་ཡིན་ལ། དེའི་ཚེ་ཕོ་བྲང་ཆེན་པོ་སྣེ་གདོང་དུ་ཛོང་ཇི་རྒྱལ་མཚན་བཟང་པོས་གདན་ས་ཆེན་པོ་དཔལ་ལྡན་ས་སྐྱ་ནས་མཁས་པ་ཆེན་པོ་གཡག་ཕྲུག་སངས་རྒྱས་དཔལ་སྤྱན་དྲངས་ནས་ཆོས་ཀྱི་འཁོར་ལོ་རྒྱ་ཆེན་པོ་སྐོར་བར་ཡོད་དོ། །ཞེས་བྱ་བའི་གཏམ་གསན་མ་ཐག་ཏུ། རྗེ་བཙུན་ཆེན་པོ་འདི་ཉིད་ཀྱི་སྐུའི་བ་སྤུ་རང་དབང་མེད་པར་གཡོས། ཐུགས་ལ་དགའ་བ་དང་བདེ་བའི་ཉམས་དཔག་ཏུ་མེད་པ་ཤར། ངག་ཏུ་ཨ་ལ་ལ་ཧོ་ཞེས་བྱ་བ་ལ་སོགས་པའི་གསུང་ཉམས་དཔག་ཏུ་མེད་པ་དང་བཅས་ཏེ། དེ་མ་ཐག་ཏུ་ཞལ་མཇལ་བ་ལ་རིངས་པར་མཛད་ནས་བྱོན་པས། ཡར་ལུང་བྱ་སའི་གཙུག་ལག་ཁང་དུ་ཞལ་མཇལ་ལོ། །དེའི་ཚེ་སངས་རྒྱས་རྣམས་ལ་ལྷག་པར་བྱས། །དེ་ལ་དགེ་བའི་རྩ་བ་བསྐྲུན། །ཞེས་དང་། ཡུམ་འདི་གང་གི་རྣ་ལམ་དུ་གྲགས་པར་གྱུར་པ་དེ་སྔོན་གྱི་རྒྱལ་བ་ལ་བྱ་བ་བྱས་པའོ། །ཞེས་པའི་སྐབས་དང་འགྲིག་པས། དཔོན་སློབ་གཉིས་ཀ་ཐུགས་ཤིན་ཏུ་དགྱེས་ཤིང་སྐུ་སྐྱེ་བ་དཔག་ཏུ་མེད་པའི་དགེ་བའི་བཤེས་གཉེན་ཡིན་པར་ངེས་པའི་དགོངས་པ་ཐུགས་རྒྱུད་ལ་འཁྲུངས་སོ། །ཨེ་མ་རྒྱལ་བ་གཉིས་པ་ཡི། །གཙུག་ཏོར་རྒྱལ་མཚན་མཐོན་པོ་ལ། །ཞབས་རྡུལ་པད་ཕྲེང་ངལ་བསོ་བའི། །ཞབས་དེ་རྒྱལ་བ་ཉིད་ཀྱི་ཡིན། །ཡང་ན་ཁྱོད་ཀྱི་སྤྱི་གཙུག་གི །བདུད་རྩིའི་ཆུ་གཏེར་མཛེས་བྱེད་པའི། །ཡིད་འོང་པདྨའི་ཕྲེང་བ་དེ། །ཐུབ་པའི་ཞབས་སྐྱེས་ལས་གཞན་སུ། །དེ་ནས་བདག་ཉིད་ཆེན་པོ་འདིས་མཁས་གྲུབ་དམ་པ་དེ་ཉིད་ལ་སྤྱིར་བདེ་བར་གཤེགས་པའི་གསུང་རབ་མཐའ་ཡས་དང་། ཁྱད་པར་དུ་ཡུམ་ཤེས་རབ་ཀྱིི་ཕ་རོལ་དུ་ཕྱིན་པ་རྒྱས་འབྲིང་བསྡུས་པ་དྲུག །དགོངས་འགྲེལ་གྱི་བསྟན་བཅོས་དུ་མ་དང་བཅས་པ་དང་། ཚད་མའི་མདོ་ཀུན་ལས་བཏུས་པ་དང་། འགྲེལ་པ་འགྲེལ་བཤད་དང་བཅས་པ་རྒྱས་པའི་བསྟན་བཅོས་ཚད་མ་རྣམ་འགྲེལ་འགྲེལ་བཤད་དང་བཅས་པ། གཏན་ཚིགས་ཐིགས་པ་དང་། རྩོད་རིགས་རྣམས་རྗེ་བཙུན་འཇམ་པའི་དབྱངས་ཀྱི་ངོ་བོ་ས་སྐྱ་པཎྜི་ཏ་ནས་ལེགས་པར་བརྒྱུད་པའི་བཤད་སྲོལ་རྣམས་གསན་ཞིང་། ཚད་མ་རིགས་པའི་གཏེར་འགྲེལ་པ་དང་བཅས་པ་ལེགས་པར་གསན་ནས་དོན་དེ་ཉིད་ལ་གཞན་གྱིས་དབྲོག་པར་མི་ནུས་པའི་སྤོབས་པ་བརྟན་པོ་བརྙེས་པར་གྱུར་ཏོ། །ཞེས་དང་། དུས་དེར་གདན་ས་ཆེན་པོ་ས་སྐྱར་ཕེབས་ནས། རིན་པོ་ཆེ་པའི་སློབ་མ་མཁས་པར་གྲགས་པ་ཐམས་ཅད་ཀྱིས་ཀྱང་བདག་ཉིད་ཆེན་པོའི་ཞབས་རྡུལ་སྤྱི་བོར་བླངས་ཏེ། རྒྱལ་ཚབ་དམ་པར་མངའ་གསོལ་བ་ཡིན་ནོ། །ཞེས་གསུངས་པ་ལྟར་དང་། རྒྱལ་བས་ལུང་བསྟན་བརྙེས་པའི་སྐྱེས་བུ་ཆེན་པོ་ངོར་ཆེན་རྡོ་རྗེ་འཆང་ཀུན་དགའ་བཟང་པོས་ཀྱང་ས་སྐྱར་ལོ་གྲངས་ལྔ་ཡི་བར་དུ་བསྟེན་ཏེ། ཕར་ཕྱིན་གྱི་བཤད་པ་ཚར་ཕྱེད་དང་གཉིས་གཡག་ཊཱིཀ་དང་བཅས་པ་ཐུགས་སུ་ཆུད་པར་མཛད་པ་དང་། རྒྱུད་བླ་མ། འཇུག་པར་རང་འགྲེལ། ཚད་མ་རྣམ་འགྲེལ། རིགས་གཏེར་ལ་སོགས་པ་དུ་མ་གསན་ནོ། །
ཉིད་ཀྱི་རྟོགས་པའི་འདྲ་འབག་གསུང་རབ་རིན་པོ་ཆེ་ཕྱི་རབས་བསྟན་པའི་བཙས་སུ་བཞག་པ་ནི། ཕར་ཕྱིན་གྱི་འགྲེལ་པ་ཆེ་བ་ཤེས་རབ་ཀྱི་ཕ་རོལ་ཏུ་ཕྱིན་པའི་མན་ངག་གི་བསྟན་བཅོས་མངོན་པར་རྟོགས་པའི་རྒྱན་དང་དེའི་འགྲེལ་པ་དོན་གསལ་བ་དང་བཅས་པ་ལེགས་པར་བཤད་པ་རིན་པོ་ཆེའི་ཕྲེང་བ་བློ་གསལ་མགུལ་རྒྱན་དང་། འགྲེལ་པ་འབྲིང་པོ་ཤེས་རབ་ཀྱི་ཕ་རོལ་ཏུ་ཕྱིན་པའི་མན་ངག་གི་བསྟན་བཅོས་མངོན་པར་རྟོགས་པའི་རྒྱན་འགྲེལ་པ་དང་བཅས་པ་ལེགས་པར་བཤད་པ་རིན་པོ་ཆེའི་བང་མཛོད། འགྲེལ་པ་ཆུང་བ་ཤེས་རབ་ཀྱི་ཕ་རོལ་ཏུ་ཕྱིན་པའི་མན་ངག་གི་བསྟན་བཅོས་མངོན་པར་རྟོགས་པའི་རྒྱན་དང་དེའི་འགྲེལ་པ་དོན་གསལ་བ་དང་བཅས་པ་ལེགས་པར་བཤད་པ་རིན་ཆེན་བསམ་འཕེལ་དབང་གི་རྒྱལ་པོ་དང་། ཤེས་རབ་ཀྱི་ཕ་རོལ་ཏུ་ཕྱིན་པའི་མན་ངག་གི་བསྟན་བཅོས་མངོན་པར་རྟོགས་པའི་རྒྱན་གྱི་གསལ་བྱེད་རིན་ཆེན་སྒྲོན་མེ། ཤེས་རབ་ཀྱི་ཕ་རོལ་ཏུ་ཕྱིན་པའི་མན་ངག་གི་བསྟན་བཅོས་མངོན་པར་རྟོགས་པའི་རྒྱན་གྱི་འགྲེལ་པ་དོན་གསལ་བ་དང་བཅས་པའི་སྙིང་པོའི་གསལ་བྱེད་ཡིད་ཀྱི་མུན་སེལ། ཤེས་རབ་ཀྱི་ཕ་རོལ་ཏུ་ཕྱིན་པའི་མན་ངག་གི་བསྟན་བཅོས་མངོན་པར་རྟོགས་པའི་རྒྱན་གྱི་འགྲེལ་པ་མདོ་དང་རྩ་བ་དང་འགྲེལ་པ་སོ་སོར་སྦྱར་བའི་གསལ་བྱེད་ཉི་མའི་འོད་ཟེར་བཅས་མཛད་དེ་ཕར་ཕྱིན་ལ་འཆད་ཉན་རང་རྐང་ཐུབ་པ་གནང་སྐབས་བོད་གངས་ཅན་ལྗོངས་ཀྱི་ཕར་ཕྱིན་གྱི་བསྟན་པའི་བདག་པོ་གྱུར་ཏེ། ཕར་ཕྱིན་གཡག་ལ་ཐུག་ཅེས་ཡོངས་སུ་གྲགས་པ་དང་། གཞན་ཡང་སྡེ་བདུན་གྱི་དགོངས་འགྲེལ་ཚད་མ་རིགས་པའི་གཏེར་གྱི་དེ་ཁོ་ན་ཉིད་གསལ་བར་བྱེད་པ་རིགས་པའི་འོད་སྟོང་འཕྲོ་བ། འཕགས་གསུམ་རྟོགས་རིགས། མི་གཡོ་བའི་སྒྲུབ་ཐབས། ཆོས་རྗེ་ས་པཎ་གྱི་བླ་མའི་རྣལ་འབྱོར། བྱང་ཆུབ་ཀྱི་གེགས་སུ་གྱུར་པའི་ལྟུང་བ་བཤགས་ཚུལ་དྲི་མ་མེད་པའི་ཆུ་རྒྱུན་བཅས་འདིར་བསྡུ་ཐུབ་ཡོད་ལ། བསྡུ་མ་ཐུབ་པ་ཡང་དབུ་མ་རྩ་འཇུག་གི་འགྲེལ་ཆེན་དང་། བྱམས་ཆོས་ཕྱི་མ་དག་གི་འགྲེལ་པ། རྟགས་རིགས། མི་གཡོ་བ་དཀར་པོའི་སྒྲུབ་སྐོར་མི་ཟད་པའི་གཏེར་མཛོད། བཅོམ་ལྡན་འདས་གཏུམ་པོ་དཀར་པོའི་བསྟོད་པ་སོགས་གསུང་ཆོས་མང་དུ་མཛད་པར་ངེས་སོ། །
མདོར་ན་དམ་པ་འདི་ཉིད་ནི་དཔལ་ལྡན་ས་སྐྱ་པའི་གངས་ཅན་མཛེས་པའི་རྒྱན་དགུ་སོགས་མཁས་པ་ཡོངས་ཀྱི་མེས་པོ་ལྟ་བུར་གྱུར་ཡོད་པ་སྟེ། རོང་སྟོན་ཆེན་པོ་སོགས་ཤེར་ཕྱིན་གྱི་བརྒྱུད་འཛིན་དང་། རེད་མདའ་བ་སོགས་དབུ་མའི་བརྒྱུད་འཛིན། ཆོས་རྗེ་གཞོན་ནུ་སེང་གེ་དང་ཆོས་ལུང་དཀའ་བཅུ་པ་སོགས་སྡོམ་གསུམ་གྱི་བརྒྱུད་འཛིན། གཞོན་ནུ་རྒྱལ་མཆོག་པ་དང་མུས་ཆེན་སོགས་ལམ་རིམ་བློ་སྦྱོང་གི་བརྒྱུད་འཛིན་མང་དུ་བྱོན་ཏེ་བསྟན་པ་རིན་པོ་ཆེ་སྤེལ་ཚུལ་ནི་མཁས་གྲུབ་དེ་དག་གི་རྣམ་ཐར་ལ་བརྟེན་ནས་ཤེས་ནུས་སོ། །དེ་ལྟར་འཆད་རྩོད་གསུམ་གྱི་མཛད་པ་བློས་མི་འཁྱུད་པ་བསྐྱངས་ཏེ་མཐར་དགུང་གྲངས་དྲུག་ཅུ་རེ་ལྔ་བཞེས་པ། “མང་ཐོས་བསྟན་རྩིས་སུ་དགུང་གྲངས་དོན་ལྔ་བཞུགས་ཞེས་པ་ཡི་གེ་མ་དག་པར་མངོན་ཏེ། དེ་ལྟར་མིན་ན། དེ་ཉིད་ལས། འདི་ཉིད་མུས་ཆེན་སེམས་དཔའ་ཆེན་པོའི་ཉེར་བདུན་པ་ཤིང་ཕོ་རྟ་ལོར་དགའ་ལྡན་དུ་གཤེགས། ཞེས་དང་། རེད་མདའ་བ་ཆེན་པོ་ཞི་བར་གཤེགས་པའི་ཆུ་ཕོ་འབྲུག་གི་ཡང་ཕྱི་མའི་རྟ་ལོ་དེ་ཡིན་པར་སེམས། ཞེས་དང་། ལྕགས་ཕོ་སྟག་ལ་བལྟམས་ནས་ཤིང་རྟ་ལ་གཤེགས་པས་སོ། །ཞེས་གསུངས་པ་ནང་འགལ་དུ་སོང་བས་སོ། །” བོད་རབ་བྱུང་བདུན་པའི་ཤིང་ཕོ་རྟ་ཡི་ལོ་སྤྱི་ལོ་༡༤༡༤ལོར་གདན་ས་ཆེན་པོ་དཔལ་ལྡན་ས་སྐྱའི་ཆོས་གྲྭ་ཆེན་པོའི་དགའ་ལྡན་བླ་བྲང་ན་བཞུགས་པའི་ཚེ་རྗེས་འབྲངས་གཉིས་དང་བཅས་ཏེ་ནུབ་ཕྱོགས་བདེ་བ་ཅན་གྱི་ཞིང་ཁམས་སུ་བགྲོད་པའི་དག་པའི་སྣང་བ་ཐོབ་པ་དང་། རིམ་གཉིས་ཟབ་མོའི་དོན་ལ་མཉམ་པར་བཞག་པའི་ཚེ་ན་འཕགས་པ་སྤྱན་རས་གཟིགས་དབང་ཕྱུག་གི་ཞལ་མངོན་སུམ་དུ་གཟིགས་ཏེ་སྐུ་ལས་འོད་ཟེར་གྱི་ཚོགས་རབ་ཏུ་སྤྲོས་པས་ཚད་མེད་པའི་ཏིང་ངེ་འཛིན་གྱི་སྒོ་དུ་མ་ཐོབ་པ། ཀྱེ་ཡི་རྡོ་རྗེ་སོགས་ཡི་དམ་ལྷ་ཚོགས་མང་པོའི་ཞལ་མཇལ་གསུང་ཐོས་བྱུང་བ་སོགས་སྐྱེ་འཆིར་རང་དབང་འབྱོར་བའི་རྟགས་སྣ་ཚོགས་བསྟན་པ་དང་། སེམས་དཔའ་ཆེན་པོ་གཞོན་ནུ་རྒྱལ་མཆོག་པ་ཉིད་ཀྱི་རྒྱལ་ཚབ་དུ་མངའ་གསོལ་ཏེ་དགོངས་པ་མྱ་ངན་ལས་འདའ་བའི་ཚུལ་བསྟན་ཏོ། །
དེའི་ཚེ་ཁ་དོག་རྣམ་ལྔའི་མེ་ཏོག་གི་ཆར་ཆེན་བབ་པ་དང་། ས་རྣམ་པ་དྲུག་ཏུ་གཡོ་བ། འཇའ་ཚོན་གྱི་གུར་ཁྱིམ་ཕུབ་པ། ཙན་དན་དྲི་བསུང་གིས་ཕྱོགས་ཀུན་ཁྱབ་པར་འགེང་པ། མཁའ་ལ་ལྷ་ཡི་རོལ་མོའི་སྒྲ་དབྱངས་སྒྲོགས་པ་སོགས་ངོ་མཚར་བའི་མཚན་མ་དཔག་ཏུ་མེད་པ་བྱུང་བ་དང་། སྐུ་གདུང་བཞུས་པའི་དུད་རིས་འཁྱིལ་བ་ལ་སྐུ་གསུང་ཐུགས་ཀྱི་རྟེན་མཆོག་རྨད་དུ་བྱུང་བ་དང་། མཆོད་རྫས་དཔག་ཏུ་མེད་པའི་རྣམ་པ་ཤར་བ། གདུང་རུས་ལས་སྐུ་ཡི་རྟེན་དུ་ཀྱེ་རྡོ་རྗེ་དང། མི་གཡོ་བ། འཇམ་དབྱངས། ཁ་སཪྤ་ཎི། བྱམས་པ་ཆོས་འཆད་ཀྱི་ཕྱག་རྒྱ་མཛད་པའི་ཚུལ་སོགས་ཡི་དམ་གྱི་སྐུ་སྣ་ཚོགས་དང་། གསུང་གི་རྟེན་དུ་ཨ་ཡིག་དུང་དང་བཅས་པ་སོགས་ཡིག་འབྲུ་སྣ་ཚོགས། ཐུགས་ཀྱི་རྟེན་དུ་མཆོད་རྟེན་དང་རིང་བསྲེལ་བརྒྱ་ཕྲག་མང་པོ་གདུལ་བྱའི་དོན་དུ་འཇོག་པར་མཛད་དོ། །
དེ་ལྟར་ཆོས་ཀྱི་སྐུ་ལས་གཡོ་བ་མེད་བཞིན་སྤྲུལ་པ་མཆོག་གི་རྣམ་རོལ་དེ་མ་ཐག་པ་སླར་ཡང་དཔལ་ལྡན་ས་སྐྱ་པའི་བསྟན་པ་སྤེལ་བའི་རྣམ་པར་བཞེངས་པ་ནི། འཛམ་གླིང་བསྟན་པའི་མངའ་བདག་གསེར་མདོག་པཎ་ཆེན་ཤཱཀྱ་མཆོག་ལྡན་ཉིད་ཡིན་པའི་ཚུལ་ནི། དེ་ཡང་ཤཱཀ་མཆོག་པའི་རྣམ་ཐར་ཀུན་དགའ་གྲོལ་མཆོག་གིས་མཛད་པ་དང་། རྗེ་ཤཱཀྱ་རིན་ཆེན་གྱིས་མཛད་པ་གཉིས་ཞལ་མཐུན་པར་འདི་ལྟར་འབྱུང་སྟེ། ཡང་པཎ་ཆེན་ཆོས་ཀྱི་རྒྱལ་པོ་ཉིད་ཀྱིས་ཡེ་ཤེས་གཟིགས་པའི་ཡུལ་དུ། བོད་གངས་ཅན་པ་རྣམས་ལ་གཅིག་ཏུ་སྐུ་དྲིན་ཆེ་བའི་རྔོག་ལོ་ཙཱ་བ་ཆེན་པོ་བློ་ལྡན་ཤེས་རབ་དང་། པ་ཚབ་བུ་བཞིའི་ཡ་གྱལ་རྨ་བྱ་བྱང་ཆུབ་བརྩོན་འགྲུས་ཞེས་བྱ་བར་འཁྲུངས་ནས་བསྟན་པ་ལ་བྱ་བ་མཛད་ཅིང་། དེ་ནས་མཁས་གྲུབ་ཀྱི་སྐྱེས་བུ་བདུན་ཙམ་གྱི་སྐྱེ་བ་རིམ་ཅན་འཁྲུངས་པ་མངོན་སུམ་དུ་དགོངས་ཚུལ། དཔལ་གྱི་མགུར་ལས་དངོས་ཀྱི་བཀའ་ལུང་བྱོན་པ་ཞལ་སློབ་ཀུན་ལ་གསལ་བ་ལྟར་ཡིན་ལ། ཟླ་མེད་པའི་མཁས་པ་ཆེན་པོ་སངས་རྒྱས་དཔལ་ལམ་གཡག་མི་ཕམ་ཆོས་གྱི་བླ་མ་ཞེས་གྲགས་པ་དེ་ཉིད་ཡིན་པར་ནི། རྗེ་བདག་ཉིད་ཆེན་པོ་ཉིད་དཔལ་ལྡན་ས་སྐྱར་གྲ་སྐོར་ལ་བྱོན་པ་སང་འབྱོར་རྒྱུའི་ནུབ། མཁན་ཆེན་གཡག་པའི་བཞུགས་གནས་དགའ་ལྡན་བླ་བྲང་གི་དཀོར་གཉེར་གྱི་རྨི་ལམ་དུ། མཁན་ཆེན་གཡག་པ་ཡིན་ཟེར་བའི་བཙུན་པ་སྐུ་གཟུགས་རིང་ལ་ན་བཟའ་ངུར་སྨྲིག་གྱོན་པ་ཞིག་བྱུང་ནས་འདི་སྐད་ཅེས། སྔོན་ནས་ལོ་ཤས་ཤིག་ངའི་དཔེ་ཆ་རྣམས་ཁྱེད་ལ་བཅོལ་ཡོད་པ་དེ་རྣམས་ད་ང་རང་བལྟ་བ་ཡིན་པས་སྒོ་ཕྱེ་ཟེར་བ་ཞིག་རྨིས་པ་བཞིན། སང་ཉིད་རྗེ་དཔོན་སློབ་རྣམ་པ་དཀོར་གཉེར་གྱི་རྩར་བྱོན་ནས། ངེད་འདིར་ཞག་འགའ་བསྡད་ནས་མཁན་ཆེན་པའི་ཕྱག་དཔེ་རྣམས་བལྟ་རྟོག་བྱེད་པ་ཡིན་པས། གནས་ཚང་གཡར་དགོས་གསུངས་པས། དཀོར་གཉེར་དེ་ཉིད་ལྷག་པར་ཡིད་ཆེས་ཤིང་དད་པ་ཆེར་སྐྱེས་ནས་གཞན་དང་གཞན་ཏུ་རྒྱུ་མཚན་བཤད་པའི་མཁན་ཆེན་པའི་སྐུ་སྐྱེ་ཡིན་པར་གྲགས་ཤིང་། གཞན་ཡང་རྟགས་རིགས་ཀྱི་ཕྱག་དཔེ་རྩོམ་འཕྲོ་འགྲིག་པ་སོགས་དང་། འབྲས་ཡུལ་སྐྱེད་ཚལ་པའི་དགེ་བཤེས་ཤིག་གི་རྨི་ལམ་དུའང་རྒྱུ་མཚན་གསལ་པོ་བྱུང་བ་སོགས་མང་ཞིང་། མཁན་ཆེན་དེ་ཉིད་ནི་ཅིག་ཅར་སྐུ་ལུས་ཀྱི་བཀོད་པ་དུ་མ་སོགས་ངོ་མཚར་བའི་རྣམ་པར་ཐར་བ་ཤིན་ཏུ་མང་། ཞེས་དང་།
ངོར་དུ་བཞུགས་སྐབས་གྲྭ་པ་ཁམས་པའི་དགེ་རྒན་ཞིག་གིས་མཁན་ཆེན་གཡག་པས་མཛད་པའི་རྟགས་རིགས་ཞིག་གི་ཕྱེད་ཕུལ་བའི་ནུབ་ཀྱི་མནལ་ལམ་ན། པུ་ཏྲ་ཡིན་སྙམ་པའི་ཨ་ཙ་ར་དུང་ལོང་ཅན་ཞིག་ན་རེ། འདི་གཡག་པའི་དཔེ་ཕྱག་བྲིས་མ་དངོས་ཡིན། འདིའི་ཕྱེད་པོ་ཡང་ཁྱེད་ལ་གཏོང་ངོ་ཟེར་བ་ཞིག་བྱུང་བ་ལས། དེ་གའི་ཕྱག་དཔེའི་ཁྲོད་ཀྱི་པོ་ཏི་གཅིག་ལ་ཕྱག་མཛུབ་གཉེར་ནས། ཕྲ་ཕུ་བ་ལ་དེ་ལོངས་གསུང་། ཁོང་གིས་བླངས་ནས་ཕུལ་བ་གཟིགས་པས། དབུ་རང་ནས་སྔར་གྱི་རྟགས་རིགས་ཀྱི་དཔེ་ཆ་དེའི་ཕྱེད་ཁ་འདུག་པས། དཔོན་སློབ་དེར་ཚོགས་པ་ཀུན་ཐུགས་ཡ་མཚན་དུ་གྱུར་ཅིང་། དེ་དང་དེའི་རྒྱུ་མཚན་ལས་རྗེ་ཉིད་མཁན་ཆེན་གཡག་པའི་སྐུའི་སྐྱེ་བར་གདན་སའི་ཆེ་བཙུན་ཡོངས་ཀྱིས་བཀུར་ནས་བླ་མར་བྱེད། རི་མོར་བྱེད། མཆོད་པར་བྱེད་དེ་ཞབས་ཏོག་བཟང་པོ་དང་གསོལ་ཇ་ཞུ་བ་རང་གིས་ཉིན་མཚན་འདའ་བར་གྱུར་ཏོ། །ཞེས་སོགས་རྒྱ་ཆེར་གསུངས་པ་ལྟར་ཡིན་ནོ། །
འདི་ཉིད་ཀྱི་རྣམ་ཐར་ཧ་ཅང་དཀོན་པས་ཇི་བཞིན་འདྲི་རྔོ་མི་ཐོགས་ཀྱང་རོང་སྟོན་ཆེན་པོས་མཛད་པའི་རྣམ་ཐར་ཚིགས་བཅད་མ་དང་། མང་ཐོས་པའི་བསྟན་རྩིས། ངོར་ཆེན་དང་། མུས་ཆེན། ཤཱཀ་མཆོག་པ་བཅས་ཀྱི་རྣམ་ཐར། མགོས་ལོའི་དེབ་སྔོན། ཨ་མེས་ཞབས་དང་། ཞུ་ཆེན་པའི་གསན་ཡིག་སོགས་ཡིག་སྣ་གང་མང་ལས་བསྡུ་ཅི་ཐུབ་ཀྱིས་བཏུས་པ་ལགས་སོ། །
རྩོམ་སྒྲིག་པ། རིག་འཛིན་ཚེ་རིང་།


text:
འབྲུག་སྐྱབས་ལགས་ནི་1970ལོར་མཚོ་སྔོན་ཞིང་ཆེན་མགོ་ལོག་དར་ལག་ཏུ་སྐྱེས་ཤིང་། ཉེ་བའི་ལོ་བཅུ་ཕྲག་གི་རིང་ཕ་ཡུལ་གྱི་རི་སྐྱེས་སྲོག་ཆགས་གང་མང་པར་མིག་བརྒྱུད་དེ་བརྙན་དང་པར་རིས་ཀྱི་གཟུགས་སུ་བླངས་ཤིང་། ཐེངས་མང་པོར་BBCཡི་དངོས་བཤུས་བརྙན་ལེན་དང་ཀྲུང་དབྱང་བརྙན་འཕྲིན་ཁང་གིི་དངོས་བཤུས་བརྙན་ལེན་ཚན་ཆུང་སོགས་སུ་ཞུགས་ཤིང་རིན་བྲལ་གྱི་རྒྱུ་ཆ་མཁོ་འདོན་བྱས་མྱོང་། དེ་ཡང་ཁོང་གི་བརྩམས་ཆོས་མང་པོར་རྒྱལ་ཕྱི་ནང་གི་བྱ་དགའ་དང་གཟེགས་རྟགས་ཐོབ་ཡོད།
2008ལོར། ཀྲུང་གོ་དང་ཡོ་རོབ་མནའ་འབྲེལ་གྱི་སྐྱེ་དངོས་སྣ་མང་རང་བཞིན་གྱི་སྲུང་སྐྱོབ་རྣམ་གྲངས་ཀྱི་རོགས་སྐྱོར་འོག འབྲུག་སྐྱབས་ཀྱིས་མཚོ་འཕགས་སྨི་3900ལྷག་གི་རི་ཁ་ནས་གུར་ཕུབ་ཏེ་ཉིན་46རིང་གཟི་བྱིའུ་ཡི་སྐྱེ་འཕེལ་བརྒྱུད་རིམ་ལ་རྟོག་ཞིབ་དང་བརྙན་པར་ཟིན་བྲིས་བཀོད་དེ། 《གཟི་བྱིའུ་ཡི་རྟོག་ཞིབ་ཟིན་བྲིས།》ཞེས་པའི་དེབ་པར་སྐྲུན་བྱས། 2013ལོར་པེ་ཅིན་རི་ཆུ་རང་བྱུང་སྲུང་སྐྱོབ་ལྟེ་གནས་ཀྱི་དུས་དེབ་ཐོག་དཔྱད་རྩོམ་《གཟི་བྱིའུ་ཡི་རང་བྱུང་ལོ་རྒྱུས་དང་དེའི་ཉེན་ཁ་དང་སྲུང་སྐྱོབ།》ཞེས་པ་བཀོད།
2008ལོར་ཁོ་བོ་ནི་རི་ཁར་གུར་ཕུབ་ནས་ཉིན་46རིང་བྱིའུ་འདིའི་སྐྱེ་འཕེལ་བརྒྱུད་རིམ་རྟོག་ཞིབ་དང་བརྙན་པར་ཟིན་བྲིས་བཀོད་མྱངས། དེས་ཕྱིར་གཟི་བྱིའུ་ཡི་ཚང་འཇོག་གནས་སོགས་ཅུང་ཟད་ཙམ་བརྗོད་ན། གཟི་བྱིའུ་ཡི་ཚང་འཇོག་གནས་མཚོ་སྨི་4000ཡས་མས་དང་རྐན་གཟར་མང་བའི་རི་ངོར་ཚང་འཇོག་སྟངས་བྱིའུ་ཅོ་ཀ་དང་འདྲ་བོ་འདུག གཟི་བྱིའུ་ཡིས་ཚང་འཇོག་དུས་ནང་གསེས་སྔ་ཕྱིའི་བར་ཁྱད་ཆེན་པོ་ཡོད་པས་དུས་ཚིགས་གཏན་འཁེལ་ཅན་ཞིག་མ་རེད། དཔེར་ན་གཟི་བྱིའུ་ལ་ལ་སྤྱི་ཟླ་བརྒྱད་པའི་ནང་སྒོ་ང་བརྡོལ་ཟིན་ཀྱང་། གཟི་བྱིའུ་འགའ་རེས་སྤྱི་ཟླ་དགུ་བའི་ནང་ཚང་གསར་དུ་བཟོ་བཞིན་ཡོད་པ་ལྟ་བུ་རེད། དེ་ཡང་ཚང་གསར་དུ་བཟོ་སྐབས་ཐོག་མར་ཉིན་སྲིབ་གཉིས་ཀྱི་ཉིན་ཕྱོགས་ཀྱི་རི་རྩིབས་དང་། འཕྲེད་ལམ་ཀྱག་ཀྱོག་དང་ཡང་ན་གད་ཁའི་སྟེང་ན་རྩི་ཤིང་གི་ཕོན་པོ་ཆུང་ཆུང་གི་གཡོར་ཡོད་པ་དེར་འཇོག་སྲིད། དེའི་ཞབས་སུ་གཟི་བྱིའུ་ཕོ་མོ་གཉིས་བབས་གྲངས་མང་ན་མི་འགྱང་བར་ཚང་འཇོག་ངེས། དེའི་དུས་ཉིན་དང་པོ་ཞིབ་ཏུ་བལྟས་ན་ཕོ་བྱིའུ་ཡིས་གཤོག་སྣེ་འདར་བཞིན་ཟུར་དུ་བསྡད་པ། མོ་བྱིའུ་དེས་མཆུ་ཡིས་ས་རྡོག་ཆུང་ངུ་ཕར་ཚུར་འཕེན་པ་མཐོང་ཐུབ། རིམ་བཞིན་མོ་བྱིའུ་ཡིས་ས་ཀོང་ནང་ནས་སྟེང་གི་རྩྭ་ཤིང་མཆུས་གཅོད་པ་གཡས་འཁོར་དང་གཡོན་འཁོར་སོགས་བྱེད་སྲིད། ཕོ་བྱིའུ་ཡིས་རྩྭ་རྐང་ཁ་ཤས་བཟུང་སྟེ་གློ་བུར་དུ་འཕུར་ནས་ཐོན་པ་ན་རྩྭ་རྐང་རྣམས་མོ་བྱིའུ་ཡི་ཟུར་ན་བཞག་སྟེ་གཉིས་ཀ་རྒྱང་རིང་དུ་འཕུར་བ་དང་། མཉམ་དུ་ཕྱིར་ཐོན་པ་ན་ཕོ་བྱིའུ་དེ་གནས་མཐོན་པོའི་སྟེང་ནས་སྐད་སྙན་མོ་སྒྲོག་ཏེ་སྒྲོ་ལས་བྱེད་པ་དང་། མོ་བྱིའུ་ཡིས་རྩྭ་གསེབ་ནས་རྒུམ་འབུ་འཐུ་བ་སོགས་བྱེད་ངེས། ཉིན་ཁ་ཤས་བར་ཚང་སྟོང་བ་རུ་འཇོག་པ་དང་། ཕོ་བྱིའུ་ཡིས་ཚང་གི་མཐའ་འཁོར་གྱི་བྱིའུ་གཞན་པ་དག་རྒྱང་རིང་དུ་འདེད་པ་སོགས་རྒྱང་མཐོང་གིས་བལྟས་ན་གསལ་པོར་མཐོང་ཐུབ། ཡང་གཟི་བྱིའུ་ཕོ་དང་མཉམ་དུ་མོ་བྱིའུ་མེད་པ་ཕོ་བྱིའུ་ཡིས་སྐད་སྙན་མོ་སྒྲོག་དུས་མོ་བྱིའུ་གློ་བུར་དུ་འཕུར་ནས་ཐོན་པ་དང་། མོ་བྱིའུ་ཡིས་སྒོ་ང་རུམ་བཞིན་ཡོད་པ་ཐེ་ཚོམ་མེད་དོ། སྒོ་ང་མ་བརྡོལ་བའི་སྐབས་སུ་ཚང་ནང་དུ་བསྡད་ཡུན་རིང་བ་དེ་མོ་བྱིའུ་རེད། འོན་ཀྱང་མཚན་མོར་སྒོ་ང་རུམ་མཁན་དེ་ཕོ་མོ་གང་ཡིན་དང་། དྲག་ཆར་བབས་དུས་ཅི་འདྲ་རུམ་བཞིན་ཡོད་པ་གསལ་པོ་མ་མཐོང་བས་རྟོག་ཞིབ་པ་དག་གིས་དཔྱད་ན་ལེགས། ཡང་དྲག་ཆར་བབས་རྗེས་གཟི་བྱིའུ་ཕོ་མོ་གཉིས་ཀ་རྡོ་དང་ཤིང་གི་མཐོ་སར་གྲགས་འགུལ་མེད་པར་བསྡད་ཡོད་ན་བྱིའུ་ཚང་ངམ་ཕྲུ་གུ་གནོད་སྐྱོན་ཐེབས་ཡོད་པ་འདྲ་བས་དཔྱད་འཚལ། གཟི་བྱིའུ་ཕོ་མོ་གཉིས་ཚང་དང་ཐག་ཉེ་སར་བབས་གྲགས་མང་བ་དང་སྐབས་རེ་ཕོ་མོ་གང་རུང་གི་ཁ་ནང་མདོག་དཀར་པོ་བཟུང་ནས་རྒྱང་རིང་དུ་འཕུར་བ་དང་། ཕྱེ་ལེབ་རིགས་བཟུང་ནས་ཕྱིར་ཚང་གི་ཉེ་འདབས་སུ་ཐོན་པ་སོགས་མཐོང་ན་གཟི་བྱིའུ་ཡི་སྒོ་ང་བརྡོལ་ཡོད་པའི་རྟགས་སུ་ཤེས་པར་བྱེད། ཡང་སྐབས་རེར་ཆར་པ་སིམ་སིམ་བབས་རྗེས་ཉི་མ་ཤར་ན་གཟི་བྱིའུ་ཡི་ཕྲུ་གུ་རྣམས་ལ་ཁ་ཟས་རྙེད་སླ། ཕྱེ་ལེབ་དང་སྲིན་བུ་གཤོག་ལྡན་དག་གཤོག་པ་བརླན་ནས་འཕུར་མི་ཐུབ་པར་རྩི་ཤིང་ངོར་འཐམ་ཡོད་པ་རྣམས་གཟི་བྱིའུ་ཕོ་མོ་ཡིས་དེ་དག་འཛིན་ནས་ཕྲུ་གུ་གསོ་བ་དང་དེ་ནི་རང་བྱུང་རྒྱལ་མོས་བཀོད་སྒྲིག་རེད། གཟི་བྱིའུ་ཡི་ཕྲུ་གུ་རྣམས་ཚང་དང་ཁ་བྲལ་ཞིང་གཤོག་རྩལ་མ་རྫོགས་པའི་དུས་འབུ་ཆ་ག་བ་དང་གྲོ་གཉེར་དག་གསོན་པོར་བཟུང་ནས་བྱིའུ་ཕྲུག་རྣམས་གསོ་སྦྱིན་ཡོད་ལ། གཟི་བྱིའུ་ཕོ་མོ་གང་གིས་ཟས་སྟེར་ས་དེ་གཏན་འཁེལ་ཅན་ཡིན་པར་སེམས་ཏེ། དཔེར་ན་ཕོ་བྱིའུ་ཡིས་ཟས་སྟེར་སའི་ཕྲུ་གུ་ལ་མོ་བྱིའུ་ཡིས་དེ་ལ་ཟས་མི་སྦྱིན་པ། དེ་བཞིན་མོ་བྱིའུ་ཡིས་ཟས་སྦྱིན་སའི་ཕྲུ་གུ་ལ་ཕོ་བྱིའུ་ཡིས་དེ་ལས་ཟས་མི་སྟེར་བ་དེ་འདྲའི་ཚོར་བ་ཞིག་ཁོ་བོར་སྟེར་སོང་བས་དོན་མེད་དུ་མི་སེམས་པར་ཅུང་ཙམ་མ་དཔྱད་ན་སུ་ཞིག་གིས་ཡིད་ཆེས་པར་ནུས། དེ་ལྟར་ཚང་དང་ཁ་བྲལ་རྗེས་མཚན་མོ་བྱིའུ་ཕྲུག་རྣམས་ཕྱིར་ཚང་ནང་མི་འོང་པར་མཐའ་འཁོར་གྱི་རྩྭ་ཤིང་གི་གསེབ་དག་ན་གནས། དེ་ནས་བྱིའུ་ཕྲུག་རྣམས་འཕུར་རྩལ་རྫོགས་པ་དང་སྟོན་རླུང་ཅུང་ཟད་ལྡང་ན་སྲིབ་ཀྱི་ཤིང་ཕྲན་མང་ས་དང་། ལུང་གཞུང་རྣམས་སུ་འཕུར་ནས་ཟུག་རྩྭའམ་རྩྭ་ཡི་ཡུག་པོ་སོགས་ཟ། བྱིའུ་ཕྲུག་རྣམས་ཀྱིས་ཟས་སློང་ཡང་བྱིའུ་མས་ཟས་སྟེར་བ་ཉུང་། དེ་ནས་བཟུང་མ་བུ་རྣམས་ཁྱུ་བྱས་ཏེ་ས་ཆ་སོ་སོར་འཕུར་ཞིང་། དེ་དུས་བྱིའུ་ཕྲུག་རྣམས་མ་ཡིས་བསྐྱངས་ཚར་བ་ཡིན་པར་འདོད། རྟོག་ཞིབ་ཁྲོད་ནས་ཤེས་གསལ་ལྟར་ན་གཟི་བྱིའུ་ཕོ་ལ་སྐད་གྲགས་སྟངས་མི་འདྲ་བ་བཞི་ཡོད་པར་འདོད།
གཅིག ཆར་བབས་རྗེས་ཀྱི་ཉི་འོད་དང་ལྷན་དུའམ་ཡང་ན་ལྟོ་བ་ཟས་ཀྱིས་འགྲངས་རྗེས་རྡོ་དང་ཤིང་ཕྲན་རྩེར་བབས་ཏེ་ཁ་ཕྱོགས་གཅིག་ལ་འཁོར་ནས་ལྷོད་ལྷོད་ངང་། བཅིས། བཅིས། བཅིས་ཞེས་མཇུག་རིང་ཆ་ཅན་ལྟ་བུ་སྐད་སྙན་མོ་ཞིག་ཡུན་རིང་སྒྲོག་བཞིན་ཡོད་པ་དེ་གཟི་བྱིའུ་ཡི་ཆེས་སྐད་སྙན་ཤོས་ཏེ། ཐོས་མ་ཐག་ཉན་འདོད་པ་ཅུང་ཉན་ན་སེམས་པ་རང་བྱུང་རྒྱལ་མོའི་དབྱིངས་སུ་འདྲེས་པར་བྱེད།
གཉིས། ཉེན་ཁ་འཕྲད་ལ་ཉེ་བའམ་ཡང་ན་དགྲ་བོ་སོགས་མཐོང་དུས་རྣམ་རིག་སྒྲིམ་པོའི་ངང་ཙིད་ཙིད་ཙིད་ལྟ་བུ་གྲགས། སྐད་འདི་ལ་གོམ་ཆ་སོང་ན་གཟི་བྱིའུ་ལ་དགྲ་ཡོད་མེད་དང་གཟི་བྱིའུ་འཚོལ་སྐབས་ངལ་བ་དེ་ཙམ་མི་དགོས་པས་དགའ་ཕྱོགས་སུ་སོང་བ་དག་གིས་གནད་འདི་ཤེས་པར་བྱ།
གསུམ། ཕོ་བྱིའུ་ཡིས་མོ་བྱིའུ་ལ་རྒྱུན་པར་བརྡ་མང་པོ་གཏོང་བཞིན་ཡོད་པས་རྟོག་ཞིབ་པ་ཞིག་ལ་མཚོན་ན་ཕོ་བྱིའུ་གྲགས་སྟངས་རེ་རེ་ལ་དམིགས་བསལ་གྱི་རིན་ཐང་ཡོད་པ་ལས་རྒྱུ་མཚན་ཅུང་ཟད་ཀྱང་རྟོགས་རྒྱུ་མེད་པ་མ་ཡིན་ནོ། ཕོ་བྱིའུ་ཡི་རྒུམ་འབུ་འཐུ་སའི་གནས་སྤོར་འདོད་པའམ་ཡང་ན་ཉི་མའི་གྲིབ་སོ་རི་སྐེད་བསླེབས་དུས་ཕོ་བྱིའུ་ཡི་མོ་བྱིའུ་མཐོང་མེད་ན་ཤིང་བྲག་གི་མཐོ་སར་བབས་ཏེ་བཅིས་བཅིས་བཅིས་ཞེས་གྲགས་སྟངས་དང་པོ་དང་ཧ་ཅང་འདྲ། ཞིབ་མོར་ཉན་ན་མཇུག་གི་རིང་ཆ་དེ་སྐབས་རེར་རྡུམ་འགྲོ་བའི་ཚོར་བ་དང་། ལྷོད་ལྷོད་ཀྱི་རྣམ་པ་མེད་པ་གནམ་གཤིས་ལ་ངེས་པ་མེད་པར་ཁ་ཕྱོགས་ངེས་མེད་འཁོར་ཏེ་མོ་བྱིའུ་འཚོལ་འབོད་ལྟ་བུ་སྒྲོག་བཞིན་འདུག
བཞི། གཟི་བྱིའུ་ཡི་ཕྲུ་གུ་ཚང་དང་ཁ་བྲལ་རྗེས་དོགས་ཟོན་གྱི་ཆེད་ཡིན་ནམ་རྩྭ་གསེབ་ཏུ་ཡིབ་ནས་བསྡད་པ་མང་། བྱིའུ་ཕོ་མོ་གཉིས་ཀས་གསོ་ཟས་མང་པོ་ཁ་ནང་དུ་བཟུང་སྟེ་བྱིའུ་ཕྲུག་རྩྭ་གསེབ་ན་འཚོལ་དུས། ཚིད་ཚིད་ཚིད་ཅེས་པའི་སྐད་སྒྲོག་བཞིན་འདུག ཕྲུ་གུས་སྐད་དེ་ཐོས་རྗེས་རྩྭ་གསེབ་ནས་ཕྱིར་བུད་དེ་མའི་ཁ་ཟས་ལེན་བཞིན་ཡོད། སྐབས་རེར་སྒྲིར་ལྟ་བུའི་རིང་ཆ་ཅན་གྱི་སྒྲ་སྒྲོག་པ་ཐོས། འོན་ཀྱང་དེ་ནི་མ་བུ་གང་གི་སྒྲ་ཡིན་པ་མ་གསལ་བས་དཔྱད་འཚལ་ལོ། །


text:
ནང་དོན་མདོར་བསྡུས།
ཕྱིའི་གསར་ལམ The Atlantic ནས་བསྒྲགས་པ་ལྟར་ན། 《རྒྱུ་སྐར་སའི་གོ་ལ2》 དེ་ད་ལོའི་ལོ་སྨད་ཙམ་ལ་གཏང་འཆར་ཡིན་འདུག་ལ། སྔར་མ་ལྟར་ཨིན་ཇིའི་སྐྱེ་དངོས་རིག་པ་བ David Attenborough ནས་འགྲེལ་བཤད་སྐྱོན་རྒྱུ་ཡིན་པ་རེད།
“2006 ལོར་གཏོང་དུས། མགོ་མཇུག་ཚང་མ་ཐེངས་དང་པོར་ཤིན་གསལ་བརྙན་ལེན་ཆས་སྤྱད་པའི《རྒྱུ་སྐར་སའི་གོ་ལ》ནི་སྐབས་དེརBBC ཡི་མ་རྩ་ཆེས་མཐོ་བའི་དངོས་ཞུས་བརྙན་འཕྲིན་ཞིག་ཡིན།《རྒྱུ་སྐར་སའི་གོ་ལ ༢》 ཡང་དེ་ག་ནང་བཞིན་སྔོན་སྐྱོད་ཀྱི་རིགས་པ་དང་ལྡན་ཏེ། འདས་ལོ་གསུམ་གྱི་རིང་ངེད་ཅག་གིས་ཤིན་གསལ4K བརྙན་ལེན་ཆས་སྤྱད་ཡོད་པ་དང་། དེ་དང་མཉམ་དུ་མི་མེད་གནམ་གྲུ་དང་རྒྱང་འཛིན་བརྙན་ལེན་ལག་རྩལ་སྤྱད་ཡོད། 《རྒྱུ་སྐར་སའི་གོ་ལ ༢》 བཏང་རྗེས4Kབརྙན་འཕྲིན་སྔོན་ལ་འདེད་རྐྱེན་དུ་འགྱུར་ཉེན་ཤིན་ཏུ་ཆེ”
ཤེས་གསལ་ལྟར་ན《རྒྱུ་སྐར་སའི་གོ་ལ》ཚིགས་གཉིས་པར་ལེའུ ༦ ཡོད་འདུག


text:
༄༅།།ཀྲུང་དབྱང་མི་རིགས་སློབ་ཆེན་གྱི་སྐབས་དང་པོའི་བོད་གཞས་ཁུ་བྱུག་དབྱངས་སྙན།
གསར་འགྱུར་སྤེལ་དུས། (2015ལོའི་ཟླ་ 05ཚེས་11ཉིན། 15:16) (རྩོམ་སྒྲིག་འགན་འཁུར་པ། སྙིང་ལྕགས།)
མི་དམངས་དྲ་བའི་འཕྲིན། ཟླ་5ཚེས་9ཉིན་གྱི་དགོང་མོར་ཀྲུང་དབྱང་མི་རིགས་སློབ་ཆེན་བོད་རིག་པ་ཞིབ་འཇུག་སློབ་གླིང་དང་གངས་ལྗོངས་རིག་གནས་ཡར་སྐུལ་ཚོགས་པ་གཉིས་ཀྱིས་གཙོ་གཉེར་དང་། ཀྲུང་དབྱང་མི་རིགས་སློབ་ཆེན་རོལ་དབྱངས་སློབ་གླིང་དང་། མི་རིགས་རིག་པ་དང་སྤྱི་ཚོགས་རིག་པའི་སློབ་གླིང་སོགས་ཀྱིས་རོགས་གཉེར་གནང་བའི་སྐབས་དང་པོའི་ཀྲུང་དབྱང་མི་རིགས་སློབ་ཆེན་གྱི་བོད་གཞས་ཁུ་བྱུག་དབྱངས་སྙན་གྱི་རྟིང་རྩོད་འགྲན་བསྡུར་ཀྲུང་དབྱང་མི་རིགས་སློབ་ཆེན་དུ་འཚོགས། བོད་རིགས་གཞས་པ་གྲགས་ཅན་པད་མ་བསམ་གྲུབ་དང་། གདུགས་དཀར་ཡག ཚེ་རིང་བསམ་གྲུབ། བསྟན་འཛིན་དབང་འདུས་སོགས་བོད་གཞས་ཁུ་བྱུག་དབྱངས་སྙན་གྱི་ཞིབ་དཔྱད་པར་གདན་ཞུ་གནང་ཡོད་པ་མ་ཟད། མདོ་དབུས་ཁམས་གསུམ་གྱི་བརྙན་འཕྲིན་ཁང་གི་མདོ་འཛིན་པ་དང་བོད་རིགས་གླུ་བ་གླུ་མ་གྲགས་ཅན་ཚོས་ཀྱང་ཐེངས་འདིའི་བོད་གཞས་ཁུ་བྱུག་དབྱངས་སྙན་ལ་བརྙན་གཟིགས་ཀྱིས་ལམ་ནས་རྟེན་འབྲེལ་ཞུས་ཡོད་པ་རེད།
རྟིང་རྩོད་འགྲན་བསྡུར་ནང་བསྟན་འཛིན་ཡེ་ཤེས་དང་། ཟླ་བ་དོན་གྲུབ། ཡར་འཕེལ། བློ་བཟང་བསྟན་འཛིན། སྐྱིད་འཛོམས། བསོད་ནམས་ཆོས་སྒྲོན་བཅས་བོད་རིགས་སློབ་མ་དྲུག་དང་། ཡུས་ཙེ་ཧྭ་ཞེས་པའི་རྒྱ་རིགས་སློབ་མ་གཅིག་བཅས་བདུན་ཡོད་ཅིང་། ཁོང་ཚོས་སྔ་གཞུག་གི་འགྲན་བསྡུར་རིམ་པ་གསུམ་བྱས་རྗེས་ཐེངས་འདིའི་བོད་གཞས་ཁུ་བྱུག་དབྱངས་སྙན་ཞེས་པའི་ཨང་རིམ་ཐོབ་པ་སྟེ། བསྟན་འཛིན་ཡེ་ཤེས་ལ་ཨང་དང་པོ་དང་། བསོད་ནམས་ཆོས་སྒྲོན་ལ་ཨང་གཉིས་པ། ཟླ་བ་དོན་གྲུབ་ལ་ཨང་གསུམ་པ་བཅས་ཐོབ་པ་དང་། གཞན་ཚོར་ཕུལ་བྱུང་བྱ་དགའ་ཐོབ་པ་རེད།


text:
མདའ་ཚན་བླ་མ་སྐྱབས་ཀྱི་གཏམ་བཤད་“བོད་ཀྱི་སྙན་ངག་སྒྱུར་བའི་བར་དོའི་ལས”ཞེས་པའི་སྐོར།
གཏམ་བཤད་གལ་ཆེན་དེའི་བརྡ་ཁྱབ།
དབྱིན་ཡུལ་ཨོཁེསེཧྥོར་ཌི་སློབ་གྲྭ་ཆེན་མོའི་(University of Oxford) རྩོམ་རིག་ཉམས་ཞིབ་པ་དང་དགེ་རྒན་ཆེན་མོ་མདའ་ཚན་བླ་མ་སྐྱབས་ལགས་ཀྱིས་ཨ་རིའི་ཁོ་ལཱོ་ར་ཌོ་སློབ་གྲྭ་ཆེན་མོ་(University of Colorado) རུ། ཕྱི་ཟླ་བཅུ་བའི་ཚེས་དྲུག་ཉིན“བོད་ཀྱི་སྙན་ངག་སྒྱུར་བའི་བར་དོའི་ལས། (An Act of Bardo: Translating Tibetan Poetry)”ཞེས་པའི་བརྗོད་གཞི་ལས་བརྩམས་ཏེ་གཏམ་བཤད་གལ་ཆེན་ཞིག་གནང་རྒྱུ་ཡིན་འདུག
ཕྱི་ཟླ་འདིའི་ཚེས་༥ནས་༨བར། སློབ་ཆེན་དེ་གར་བོད་ཀྱི་རྩོམ་ཡིག་དབྱིན་ཡིག་ཏུ་བསྒྱུར་བའི་ཚུལ་ལ་རྒྱལ་སྤྱིའི་ཟབ་སྦྱོང་ཞིག(Lotsawa Translation Workshop)སྐོང་བཞིན་ཡོད་འདུག་ལ། མདའ་ཚན་བླ་མ་སྐྱབས་ལགས་ཚོགས་ཐོག་དེར་གཏམ་བཤད་གཙོ་བོ་གནང་བ་དང་། ཟབ་སྦྱོང་དུ་ཞུགས་མཁན་གྱི་ལོ་ཙཱ་བ་དང་ཉམས་ཞིབ་པར་སློབ་སྟོན་བྱ་བར་གདན་དྲངས་ཡོད་འདུག
མདའ་ཚན་བླ་མ་སྐྱབས་ཀྱིས་ཡིག་སྒྱུར་ནི་མ་མཐའ་ཡང་སྐད་ཡིག་གཉིས་དང་རིག་གཞུང་གཉིས་ཀྱིས་ཕན་ཚུན་ལ་གོ་བརྡ་སྤྲོད་བྱེད་དང་། ཕན་ཚུན་ལ་འབྲེལ་འདྲིས་ཡོང་བྱེད་ཀྱི་ཐབས་ལམ་ཞིག་ཡིན་པ་དང་། ཐབས་ལམ་འདི་ནི་རྣམ་ཤེས་བར་དོར་འཁྱམ་པ་ལྟ་བུ་ཞིག་ཡིན་པ་དཔེ་རུ་བཀོད་དེ། སྙན་ངག་ཅིག་སྒྱུར་བ་ལ་བསྒྱུར་བྱའི་སྐད་ཡིག་གི་མ་ལག་ཡོངས་ལ་ཁྱབ་ཡོད་པའི་སྙན་ངག་དེའི་སྙིང་ངམ་རྣམ་ཤེས་ལྟ་བུ་དེ་འཚོལ་དགོས་ལ། བསྒྱུར་བྱའི་སྐད་ཡིག་དེ་ཤ་དུམ་བུ་དང་ཀོ་དུམ་བུ་རུ་བྱས་ཏེ། ལྷུ་ལག་ཧྲིལ་པོ་ཡོངས་སུ་གཏོར་ཏེ་འཚོལ་དགོས་པ་དང་། དེ་ལས་གང་ཞིག་རྙེད་པ་དེ་ཉིད་སྒྱུར་བྱེད་ཀྱི་སྐད་ཡིག་ལ་འཇུག་པར་བརྩོན་དགོས། དེ་ལའང་སྒྱུར་བྱེད་ཀྱི་སྐད་ཡིག་གི་གྲུབ་ཆ་མཐའ་དག་བྱ་གཏོར་ཞིབ་ཚགས་བྱེད་པ་ལྟར། ཡོངས་སུ་བསིལ་རྗེས་གོ་རིམ་དང་སྒྲོམ་གཞི་སོགས་བསྐྱར་བསྒྲིགས་ཀྱིས། དོན་ཙམ་མ་ཡིན་པར་སྐད་ཀྱི་མཛེས་ཆ་སོགས་ཀྱང་འཛིན་ཐུབ་པའི་ལུས་རྟེན་ཞིག་བཞེངས་ཅི་ཐུབ་བྱ་དགོས་ཚུལ་སོགས་དང་། གཞན་ཡང་མདའ་ཚན་བླ་མ་སྐྱབས་ཁོང་རང་ཉིད་ཀྱིས་དབྱིན་ཡིག་ཏུ་བསྒྱུར་པའི་སྟོན་བཤད་དང་། བྱ་དཔེ་བྱིའུ་སྒྲུང། གཏམ་དཔེ། གཞན་ཡང་རྒྱལ་དབང་ལྔ་པ་ཆེན་མོ་དང་། ཞང་སྟོན་བསྟན་པ་རྒྱ་མཚོ། དགེ་འདུན་ཆོས་འཕེལ། སེང་རྡོར། སྐྱབས་ཆེན་བདེ་གྲོལ། བདུད་བྷེ། སྟག་མོ་མཚོ་སོགས་ཀྱི་སྙན་ངག་དང་། མགུར། གླུ་སོགས་དཔེ་རུ་བཀོད་དེ། ལོ་ཙཱའི་སྐོར་ལ་ཤར་ནུབ་ཀྱི་ལྟ་གྲུབ་དང་རང་ཉིད་ཀྱི་ལག་ལེན་སོགས་སྒོ་དུ་མ་ནས་གཏམ་བཤད་གནང་རྩིས་ཡོད་འདུག
ཚོགས་ཞུགས་པའི་ཁྲོད་དུ་འཛམ་གླིང་ཡུལ་གྲུ་དུ་མ་ནས་ཕེབས་པའི་Janet Gyatso་དང་། Sara Harding། Kurtis Schaeffer། Sarah Jacoby། Lauran Hartley། Andrew Quintman། Holly Gayley། Dominique Townsend། Rachel Pang། Lowell Cook། དགེ་འདུན་རབ་གསལ། དཔལ་ལྡན་རྒྱལ། རིས་དགའ་ཤཱཀྱ། བསོད་མཚོ་འབུམ་སོགས་བོད་རིག་པའི་མཁས་པ་དང་ལོ་ཙཱ་བ་རྒན་གཞོན། སློབ་གཉེར་བ་སོགས་གང་མང་ཞིག་ཕེབས་ཀྱིན་ཡོད་འདུག
འདས་པོ་སྒང་ཀ་ཚང་ཚེ་རིང་དོན་གྲུབ་ལགས་ཀྱི་སྐུ་པར།
མདའ་ཚན་བླ་མ་སྐྱབས་ཀྱིས་གསལ་བཤད་ཞུ་རྒྱུར། “བོད་ཀྱི་སྙན་ངག་སྒྱུར་བའི་བར་དོའི་ལས”ཞེས་པ་ལས་བརྩམས་པའི་ཁོང་གི་གཏམ་བཤད་འདི་ནི་འཁྲུངས་ཡུལ་ཤར་ཁོག་ནས་ཡིན་པའི་ཁོང་གི་དགེ་གྲོགས་དང་མཛའ་གྲོགས་དམ་པ་སྒང་ཀ་ཚང་ཚེ་རིང་དོན་གྲུབ་ལགས་ལ་བསྔོ་བ་སྨོན་ལམ་ཞིག་གི་དོད་ཡིན་ཟེར། སྒང་ཀ་ཚང་ཚེ་རིང་དོན་གྲུབ་ལགས་ཀྱིས་ལོ་ངོ་བཅུ་བདུན་ལྷག་ལ་ཨོཁེསེཧྥོར་ཌི་སློབ་གྲྭ་ཆེན་མོ་རུ་བོད་ཀྱི་སྐད་ཡིག་གི་དགེ་རྒན་ཆེན་མོ་གནང་། ད་ལོར་གློ་བུར་དུ་ཁོང་གི་ཚེ་ཡི་འཕེན་པ་རྫོགས་འདུག ཁོང་ནི་མི་ཚེ་ཧྲིལ་པོར་བོད་ཀྱི་སྐད་ཡིག་དང་རིག་གཞུང་འཛིན་སྐྱོང་སྤེལ་གསུམ་ལ་ཕྱག་ལས་གནངས་ཏེ་མཛད་རྗེས་རླབས་པོ་ཆེ་འཇོག་མཁན་གྱི་སྐྱེས་བུ་སྐུ་དྲིན་ཅན་ཞིག་ཡིན་འདུག
རྩོམ་སྒྲིག་པ། ལྷ་སྐྱིད།
(མཆོད་མེའི་པར་དབང་གཞན་གྱིས་དགོལ་མི་རུང)
རྩོམ་ཁུངས། ངེད་དྲ་བ།